text:
金錢對我嚟講係一個安全感,我父母由原先咩都冇,一分一毫咁湊大我哋,由一個細細嘅單位開始,到依家有個平穩家庭,佢哋真係好叻!雖然我唔係有錢女出身,但自小都好開心,因為父母嘅影響,令我真係覺得錢係唔易搵,所以唔可以亂花.
呢個年代好多人買嘢都係為一時開心,但因為我要好有安全感,加上理財又唔係好叻,所以使錢欲望唔大.好多人都叫我做慳妹,初時聽落都覺得冇乜嘢,以為係一個讚美,但其實真係認識我幾深?講到我好似好孤寒咁就大件事!
「唔使着最靚」
我好相信名利同物質會好影響個人價值觀,我唔想一直堅持嘅價值觀會變,所以成日警惕自己:「唔使着最好!唔使着最靚!」有時都會畀啲靚嘢沖昏頭腦,呢啲欲望永遠都唔會停,但係我應承咗屋企人,入行後唔可以變,我要永遠永遠做番以前嘅鍾嘉欣!我都係人,但有時都怕向來堅持嘅價值觀會畀啲衫褲鞋襪沖走,真o架!有時真係有少少想走o架!
我使錢概念係如果好食,有需要去食,先至花錢去食!或者外間認為娛樂圈嘅女仔一定日日買名牌,但我覺得唔買名牌都好正常.如果我只係一個普通市民,對比番我依家使錢嘅方式就真係唔係慳.今年我目標係買多層樓,磚頭最穩陣,我冇時間亦唔識去投資,咁不如買樓仲好.
買名牌袋內疚
我啲錢會花喺買車畀爸爸,幫父母供加拿大間新屋,請吓屋企人去旅行,又或者平時開工萬歲……買衫褲鞋襪以實用為主,如果買完只係放喺屋企唔用,我唔會再買.嘻嘻!其實近嚟我開始愛上手袋,雖然買得起,但又會有啲內疚.真o架!以前人工有幾多?唔通用兩個月人工去買個袋嚟威咩?
點樣令自己把持住就係可能我每日都同屋企人傾偈,同埋我諗好多嘢,會諗番父母點辛苦養我時,諗到呢啲,就開始覺得唔需要去買呢個手袋!但我覺得唔使諗得咁複雜,對自己喜歡嘅嘢唔好太沉迷太離譜就可以,鍾意嘅咪買個靚手袋畀自己囉!
(明日待續)
口述:鍾嘉欣 筆錄:專案組
鍾嘉欣為父母堅守承諾,入行後應使則使.
不懂投資的鍾嘉欣坦言愛買樓保值.
Orignal From: 鍾嘉欣錢唔易搵:磚頭最穩陣


c: text/html

text:
因為我地要去層雲峽好遠喔
由於我地住平酒店冇早餐
所以之前一既去便利店時已順手買定包包做早餐
本黎想買杯麵架
但我喉嚨痛都係唔好食有湯既野啦
好彩今次呢個咖啡包包好好食
比起尋晚嗰件蛋糕
真係唔同level架
食飽check out埋就先出發拎車先
我地直接同Toyota租咗架Vitz
細車一架,兩個人都夠喇
租5日連保險38,325円
由我地住既酒店行去攞車非常方便
5分鐘左右就去到Toyota喇
去到當然又要搞一輪
等佢影吓passport呀,駕照呀
又聽佢講解一輪保險包乜野呀
有意外時要點做果d野啦~
之後就可以去check車喇
個staff會同你一齊睇一次架車
會mark返低有d咩位本身已經花咗既
廢事還車時有咩事口同鼻拗啦
不過其實佢地都有講
如果有少少花唔嚴重既佢地唔會理架
之後又會幫你set埋GPS咁囉
我地GPS都係用返日文咋
英文睇地方名好似怪怪的
我怕我聽唔明又睇唔明囉
keep返用日文好好多呀!
check晒所有野可以出發喇
咦....做乜要影個鏡?
因為呢個係長身d既鏡
用咗佢唔多駛望左鏡囉
我地專登喺香港帶去北海道架
明明提咗自己好多次
記得要拎返走...但最後...
還車時都係唔記得拎走囉 >.<
拎車後既第一站係層雲峽
我地要乘ropeway上黑岳五合目
車程大約1.5小時
(全程當然靠晒個GPS
但之前要做定功課,搵定要去既地方d map code
到時直接入map code落GPS就ok啦)
附近停車場map code 01658-5-3031
呢日天氣好好
真係坐喺車入面心情都一樣靚靚呀
話咁快就去到層雲峽
泊好車穿過溫泉街好快就見到ropeway站
搭ropeway當然要買飛啦
每位1,850円喔
買好飛等一陣就有車喇~~
出發! Go go go!
之前當然係充滿期望咁上車啦
好想好想見到好多紅葉
唔一定要好似京都咁好紅好紅
有d紅有d橙有d黃都會好靚吖
但....似乎我地遲了
你地睇吓張相就知喇
我知....層雲峽係9月滿開架嘛
我地去時已經10月,係遲了~~
上到5合目都好似冇咩好睇
於是襯未係好多人既時候食咗lunch先
我要咗個おすすめ黑岳set (950円)
個set有豚肉飯同有碗喬麥麵
飯ok好味,但個麵就好唔得囉
老公就要咗個みそ拉麵set (800円)
有餃子食,碗麵都係正常味道既
呀,呢間餐廳叫レストハウス
係五合目入面唯一既餐廳
全自助形式,即係自己去售票機買飛
再將飛交去取食物處
之後等嗌號碼
食飽唔該將餐具拎返去返却口
食飽飽見時間尚早
我地決定再搭多程車去7合目
上7合目既係吊車
兩個人一架車對腳吊吊fling嗰d呀
來回車費每人600円
呢....坐呢d車有人好冇安全感架
成日覺得好似會跌咁喎
但一路驚又一路同我玩自拍囉
其實唔駛驚喎,我覺得好開揚好舒服吖
我估大約坐10-15分鐘左右就上到去7合目喇
上到去.....咪又係冇野睇囉
不過其實沿途都有好多樹
再加埋個靚靚既藍天
就算冇紅葉睇都一樣好正既~~
回程時仲俾我地見到隻好靚既蝴蝶
不過我相信佢應該命不久矣
因為佢就咁企咗喺地下
我地行近佢影相佢都冇反應呀~~
呢日我老公話係生態團
因為除咗見到蝴蝶之外
喺5合目回程時我地仲見到.....
毛毛蟲~~好得意好大條毛毛蟲
好多腳仔又企定定俾我影佢相
一影完佢就走咗了
睇完毛毛蟲我地都走喇
要準備去我地plan好既下一個景點
就係紅葉谷!!
有冇野睇?嘻~下回分解!!

robotstxt: allowed

filter: keep


text:
尋日比較過份, 係公司簡直全off狀態, 不斷諗緊con事, 原本諗住到時先算既我,見其他飯好積極book酒店同機票, 又好似唔可以過份怠慢, 如果唔計較任何因素, 我想去一d我未去過既場, 好似大阪同國立, 但係一講到錢, 我又唔可以唔計較wor, 呢兩個場都唔慌平得去邊, 不過講真, 應該無一個場會係平嫁喇, 始終con既場數少左, fans又多左, 需求自然大左, 好愁
諗完錢, 再睇下自己d假期, 雖然好想去國立9月2-3日及大阪1月3日-4日….. mud我唔係每個月頭都要做份report咩??? 死喇….. 可唔可以交比同事, 定係我嚮日本做?????
仲有…. 今次點都要同老公睇一場, 但係佢又好似唔like國立, 我諗佢肥仔怕熱啩 但係兩個人又唔可以睇太貴, 咁睇札幌會唔會平d呢?? 大阪又點呢??? 真係好苦惱呀
不過講番個schedule, 其實國立之後無con對於我黎講係好事, 因為我年尾通常比較忙, 因為要做budget, 同埋好多report, 買開股票都知, 年尾個市特別旺, 所以放假都會比較困難, 不過我係公司又唔算好重要, 唔係放太長都應該無問題ge, 係驚唔好意思要人幫手je
一句講晒, 到時先算


text:
(指參選招惹麻煩) (周永勤突然退選)(指參選招惹麻煩)
(周永勤突然退選)
參選立法會新界西直選的自由黨周永勤,出席《有線新聞台》論壇時宣佈,停止一切選舉活動.
周永勤表示,接獲一段錄音,指論壇之後有人在外面等候他,認為停止拉票是最好的選擇,不想支持者惹上「更高層次的麻煩」.
#有線新聞 #自由黨 #新界西 #立法會 #選舉
Posted by 有線新聞 i-Cable News on Thursday, August 25, 2016
睇完呢條片,唔知大家有咩反應?覺得係陰謀論,好似當年陳水扁咁?定係何君堯敢做唔敢認?由周永勤背景入手,應該會有啲端倪.
周永勤係自由黨黨員,本身都算係半個建制派,以前幫鄉事派鄧兆棠,鄉議局立法會議員劉皇發等人做過嘢,可以話傳統鄉事派,同中聯辦關係自然緊密.周永勸有呢種背景,又係地區工作咗超過20年,一定會有好多票源,對西環新寵嘅何君堯黎講自然造成好大壓力,何君堯要搶佢票,好合理,但搞到要恐嚇佢屋企人,就絕對不能接受.你問我周永勤有無需要「扮受害者」,睇番佢嘅作風同埋自由黨背景,無咁嘅必要囉,明刀明槍選,周永勸未驚過啦.
掉番轉諗,何君堯會唔會用呢啲下三流手段去迫人退選?肯撚定會.一個自稱係社工但原來唔係,又話支持警察係年初二晚開槍殺人,係律師但又要係法庭自拍,虛報學位等等嘅人,為左新界西呢塊肥豬肉,刑事恐嚇周永勤就可以迫到佢退選的話,怕咩做?
黎到今時今日,周永勤要係現場直播嘅選舉論壇入面宣佈因為家人受到威脅而要退選,甚至話有廿幾三十人會等佢,但係都唔報警,點解?係咪因為對方威脅報警就會傷害佢屋企人?一個身份背景都唔係差嘅候選人,都要搞到呢個田地,情緒同精神壓力都接近爆煲,睇佢回應記者嘅反應就知,呢種崩潰亦唔係隨便可以扮到出嚟.何君堯係咪黑手?呼之欲出.
周永勤同佢屋企人嘅人身安全係點無人知,被消失?被自殺?我望住周永勤最後崩潰嘅樣,就好似望住香港人嘅結局一樣.香港人都只不過係想有移民審批權姐,都只不過係唔想有未夠班嘅醫生黎香港執業姐,都只不過唔想飲鉛水姐,好過份咩?面對呢個情況,除左係咁屌鳩何君堯,希望佢輸之外,我地仲可以做咩?乜撚都做唔到呀!
然後我仲見到好多港豬只係關心買邊款冰皮月餅,我仲可以講啲咩?
原文連結


text:
香港應否繼續行高密度發展模式?近日發展局及城規會不斷降低市區嘅發展密度,其出發點當然係良好嘅,如保護山脊線,避免屏風效應(特別係海邊樓宇高於內陸呢個現象),減少路面擠塞等等;其他嘅原因可能包括香港現在急劇放慢嘅人口增長率,甚至同建設「優質生活環境」,以及與日俱增嘅環保意識都有關係(註).
高密度有好處
但係掉轉過嚟講,香港到今日為止所奉行嘅高密度發展模式,其實大有佢嘅好處.
第一,佢直接增加市區嘅人口同商業密度,令香港所有活動嘅效率都係世界領先,無形中減低所有交易成本,增加本地產品同服務嘅競爭力|呢個其實係香港經濟高效率嘅一個秘密武器,係大部分其他城市難以複製嘅優勢;另外,人群嘅高度集中亦使到思想交流,知識分享,服務競爭等高層次及高增值嘅價值更快更有效 咁顯現,發揮!
第二,即使市區樓宇密度高,但係香港嘅綠化面積仍然係總陸地面積嘅七成有多,證明香港嘅綠化緩衝帶非常涇渭分明,郊野公園仍然受到良好嘅保護,為市民提供世界級嘅山水田園風光;呢個係一個更精細嘅土地應用分工,唔似好多其他大城市咁,各種低密度建築物係無邊無際咁向外伸延,將大面積嘅公眾休閒空間嚴重私有化及支離破碎化,就算想去郊野輕鬆一下,都要揸一大段時間車,點似香港咁,幾乎由任何屋苑向任何方向走唔使十五分鐘就可以離開繁囂,進入大自然!
優化居住環境向高度埋手
如果有咁多好處,咁點解政府又開始背棄呢個行之有效嘅發展模式呢?其中一個原因係市民嘅要求隨着生活水平提升而愈嚟愈高|又要有高樓底,又要大單位,又要會所豪,又要門口綠化……其實政府嘅最好應對方法就係將呢啲要求全部向高空發展,即管係土地有限嘅情況下,香港仲有無限嘅高度空間何以利用|道理好似集成電路板咁,係同一面積嘅板上印上多層電路增加效率,喺地產上呢啲就叫做空中花園,環保露台也!
至於熱島效應,都可以由高度方面埋手|愈高嘅大廈,其實可以裝愈高嘅中央冷氣,應該更容易散熱,甚至可以利用香港獨一無二又無處不在嘅製冷劑|海水嚟增加空調能源效益.
此外,高度嘅反面就係深度,呢個其實係日本已經行之多年,不過,喺香港仍然未普遍也(多數係同政府嘅地契條款有關,呢個題目另文再探討).
筆者嘅立場到此可能已經昭然若揭,篇幅有限,下期再討論發展密度同布局與城際競爭力嘅關係■
註 發展局局長林鄭月娥在立法會會議上就「重新審視九龍臨近海濱土地用途」動議議案的開場發言(http://www.info.gov.hk/gia/general/200912/09/200912090320.htm)
中天
letstalkproperty@gmail.com


text:
喺Merlion Park(魚尾獅公園)對面就係Fullerton Hotel(浮爾頓酒店),酒店大樓建於1928年,原為郵政總局.2001年郵局搬遷,原址被規劃成The Fullerton Hotel.具歷史價值嘅大樓同部份內部物品都得以保留啊!令到我哋哩啲遊客又多一個旅遊景點嘞!不過我冇入去參觀,只係同佢影咗張相咋!
影咗一陣相我哋就沿住路牌行過去老巴刹嘞!
但其實星加坡啲路牌指示都幾混亂,好多街名地圖搵唔到,到地圖有嘅又搵唔到條街,往往要兩張唔同嘅地圖夾一夾先知自己喺邊.
Raffles Place哩頭好多新樓起緊,所以好多地盤,又圍咗好多圍板,所以搵路真係有啲困難呀!
哩度係Raffles Place嘅MRT站,幾靚啊!其實老巴刹就喺附近,但啲路牌實在太混亂,所以我哋越行越遠.
後來見到亞坤咖央間舖頭先知我哋原來行咗去牛車水嗰區啊!
雖然行錯路,但沿途見到啲得意嘢又去行吓影吓相先!
牛車水內嘅遠果廣場,哩個廣場榮獲建築經典特賞.以中國陰陽五行為槪念,街道四邊設立以金,木,水,火命名嘅大門,廣告中間庭園則屬土.政府保留歷史建築時亦同時加入咗現代化嘅設施.哩到有博物館同餐廳咖!
哩間就喺廣場內嘅褔德祠,裡面放咗好多中國人傳統嘅用品.
重有啲好得意嘅模型講述華人早期喺新加坡嘅生活.
由於我哋一邊搵路,一邊八卦咁四周圍睇嘢,所以最後我哋用咗個幾鐘先成功去到老巴刹.
老巴剎建於建於1894年,係國家歷史遺址,喺東南亞中,佢係現存最大型喺維多利亞時期鑄鐵建築.佢本來係菜市場,改建後就成為飲食中心,場內有好多種不同嘅本地食品,包括拉茶,沙爹同海鮮等,加上哩到食物都價錢實惠,所以吸引不少食客專程到此.
六點半到達咗沙嗲街,啲檔口啱啱開工,我哋一行入去條街,已經被人重重包圍,不斷叫你去佢嘅檔口幫襯.
最後我哋簡咗一檔有得食燒魔鬼魚,另外再叫咗十串雞同牛嘅沙嗲串燒.
燒魔魚 SGD10.00
沙爹串燒(雞,牛10串) SGD6.00
天氣實在太熱,再加上燒烤嘅熱氣,雖然咳緊亦不得不買啲凍嘢飲吓呀!我見庶汁好吸引,所以要咗杯庶汁,但佢哋加好多冰,所以飲落有啲淡.大笨蛋就飲菊花茶.
菊花茶 SGD1.50 / 庶汁 SGD1.70
食食吓覺得啲蝦都好似好正,所以都叫咗兩串試吓,味道都唔錯啦!
燒大蝦 SGD2.00/串
食飽飽都八點鐘,跟住我哋就去Raffles Place站搭MRT去Clarke Quay克拉碼頭影夜影.
搭哩個MRT都幾煩,買票時要比多SGD1做訂金,即車資SGD1.20,咁買票時要比SGD2.20,當到步出閘後再去售票機退返張票然後再攞返嗰SGD1訂金. 看似簡單,但多人起上嚟,吓吓要排隊退票,重要啲售票機嘅動作係龜速咖!真係會等到呆咗呀!
由Raffles Place去Clarke Quey係須要喺Douby Ghaut轉車,哩個轉車站好大呀!足足行咗兩個字先去到另一月台轉車,好似我哋由中環嘅月台行去搭東涌線咁遠呀!所以之後嘅行程都好驚喺哩個站轉車啊!後來發覺原來旅遊書話由Raffles Place行過去克拉碼頭都只係3分鐘咋!咁我哋做咩走去搭MRT重行餐死呀﹖!蠢咗添!
出咗Clarke Quay,又迷茫咗一輪,因為出到地面之後又搵唔到清晰嘅路牌,我哋就憑大槪環境估計方向,好快就到咗Boat Quay,河邊兩旁有好多餐廳,佢哋啲五顏六色嘅燈照到條Singapore River好靚呀!亦有好多戀人坐喺河邊談心啊!哎啊!好浪漫啊!點解我隔離嗰個係大笨蛋呀﹖﹖
哩間係珍寶海鮮舫,唔知同香港嗰間有冇關係呢﹖右邊中間有幾粉紅嘅物體係有啲人喺到放啲會發光嘅風箏呀!現場睇係有好多顏色咖!
我企喺條North Bridge上影過去條河真係好靚啊!
哩幾條金屬柱其實係一個機動遊戲 - GX-5加G-MAX 即係跳樓機加韆鞦.所以喺河邊不時聽到有人喺到衣嘩鬼叫呀
影完相係時間返去啦!打開地圖研究咗一輪,返去條路都只係一條大正路,所以最後決定行返去酒店,咁就唔使再喺個MRT站內行嚟行去呀!
半個鐘到就順利返到酒店,完成咗第一日嘅旅程,雖然唔係去咗好多地方,但都好倦啦!而且哩間酒店嘅Internet係要收錢咖,所以我哋帶咗netbook去都冇用,十一點幾沖咗涼就瞓啦!
今日使費
車資 MRT (Dhoby Ghaut àClarke Quay) : SGD1.20 x 2
晚餐: SGD23.20
飲品: 薏米水一罐 SGD1.25
苹果茶一罐 SGD1.25
手信: SGD35.00


text:
Saturday, March 24, 2012
蕭醫生
因為風風個下巴同頸越來越嚴重,雖然馬鞍山個醫生係幾好人,不過街坊生意,佢可能d藥都唔靚,所以都係決定帶風去睇一睇蕭醫生.一去到診所,勁多人勁恐怖,又唔知可以去邊,因為旺角都一樣係恐怖架啦,揹住風唔想行多人地方,又多人食煙,所以都係坐係度等啦.等到夠鐘食奶都未見曙光,所以拿拿聲餵左風先,佢真係食得勁快,叻仔.
入到去見蕭醫生,佢講左好多次恭喜晒,唔知佢仲記唔記得我地係要生育輔導既呢?不過點都好啦,風爽已經係我最偉大同最成功既製成品,佢地係點樣黎,係點辛苦,除左老公要識得珍惜之外,其他人我都冇所謂喇.講返蕭醫生先,唔知點解佢好似後生左咁既,不過佢都仲係好詳細,姑娘都仲係好幫手,同埋可能地方夠大,又會磅埋重同比地方我著返衫,唔會好似係馬鞍山度除開左d鈕,又冇時間又冇比地方我著衫,不過見夠近同平先去佢度食輪狀咋.
風爽,你地一定要身體健康呀,媽咪同你地出旺角睇醫生真係好有難度架,係蕭醫生我先有信心架咋.風風,你快d好返啦,媽咪見到你成個下巴同頸紅晒,真係好肉赤呀.
註:今日風風食飽同著住濕片磅重有8kg,嚇死我喇,點解你重得咁快架?
No comments:
Subscribe to: Post Comments (Atom)


text:
偶像活动国语版
6.1分
-
热门新番
-
童年经典
-
少儿启蒙
-
优质国漫
-
热血日漫
-
英雄美漫
-
未知游客2015-04-30
人物很漂亮,也很好好好好好好好好好好好好好好好好好好好好好好好好好好好好好好好好好好好好好好好好好好好好好好好好好好好好好好好好好好好好好好好好好好好好好好好 好好好好好好好好 好好 好好好好好好 好好好好好 好好 好好好好好好好好好好好好好好好好好好好好好好好好好好好好好好好好好好好好好好好好好好好好好好好好好好好好好好好好好好好好好好好好好好好好好好好好好 好好好好好好好好 好好 好好好好好好 好好好好好 好好 好好看 回
-
山东游客2015-04-12
人物很漂亮,也很好好好好好好好好好好好好好好好好好好好好好好好好好好好好好好好好好好好好好好好好好好好好好好好好好好好好好好好好好好好好好好好好好好好好好好好 好好好好好好好好 好好 好好好好好好 好好好好好 好好 好好好好好好好好好好好好好好好好好好好好好好好好好好好好好好好好好好好好好好好好好好好好好好好好好好好好好好好好好好好好好好好好好好好好好好好好好 好好好好好好好好 好好 好好好好好好 好好好好好 好好 好好看
-
未知游客2015-05-02
星官莓和紫吹兰和神坤美月还有小雾好好好好好好好好好好好好好好好好好好好好好好好好好好好好好好好好好好好好好好好好好好好好好好好好好好好好好好好好好好好好好好好好好好好好好好好好好好好好好好好好好好好好好好好好好好好好好好好好好好好好好好好好好好好好好好好好好好好好好好好好好好好好好好好好好好好好好好好好好好好好好好好好好好好好好好好好好好好好好好好好好好好好好好好好好好,好好看.
-
广东游客2015-01-11
人物很漂亮,也很好好好好好好好好好好好好好好好好好好好好好好好好好好好好好好好好好好好好好好好好好好好好好好好好好好好好好好好好好好好好好好好好好好好好好好好 好好好好好好好好 好好 好好好好好好 好好好好好 好好 好好看.
-
i139139382015-01-16
人物很漂亮,也很好好好好好好好好好好好好好好好好好好好好好好好好好好好好好好好好好好好好好好好好好好好好好好好好好好好好好好好好好好好好好好好好好好好好好好好 好好好好好好好好 好好 好好好好好好 好好好好好 好好 好好看
- 17.9分小猪佩奇全集
- 25.8分神兽金刚之超变星甲
- 35.9分爆兽猎人
- 46.8分斗龙战士5
- 56.4分小花仙 第3季 守护天使
- 66.1分星兽猎人
- 76.5分超级飞侠3
- 85.9分梦想三国
- 97.0分赛尔号 第8季 幻梦战记
- 106.6分海底小纵队 第4季
- 16.3分魔幻陀螺2
- 27.9分虎面人W
- 35.3分铠甲勇士捕将之英雄见英雄
- 45.2分三月的狮子
- 56.4分飙速宅男 第3季
- 68.6分龙珠改魔人布欧篇
- 78.0分数码宝贝第1部(日语版)
- 86.3分银之守墓人(中文版)


text:
返到屋企嘅第一晚
舒韻就瞓咗喺呢個靚靚moses basket到啦
由於我地間房係向北嘅,比較凍,所以我同佢著咗...
一件vest,一件babygro,一個sleepingbag,一張blanket
好夠暖啦~
兩個家姐第一次起身見到妹妹~
佢地都好興奮呢!
婆婆都有嚟探我地
影曦愈嚟愈大家姐啦~
因為個moses basket比較難攞
所以之後我地放咗舒韻喺呢個car seat到
呢個car seat好好用㗎~影曦出世後一個月都係用佢嘅
介紹下呢個car seat先
呢個car seat係連埋一架BB車買嘅Travel system
有4個角度可以較,仲可以平瞓添!
連埋床褥㗎
而家我就較咗比平瞓高一格,斜少少嘅,咁如果BB嘔奶都唔會"續親"
同埋可以幫助去風
呢個car seat有兩set seat belts
而家紥住呢條係畀平瞓bb用嘅
好就好在bb好似畀人攬住咁,又唔怕佢"富"被喎
連埋個cosy toes(包腳咁嘅)~好保暖!
仲有塊野反起擋風添!
有時出街,佢又瞓緊嘅,我就可以一clip個 car seat落架BB車到就得,唔洗整醒佢^.^
好方便㗎!
好啦~講下餵奶方面啦
其實呢幾日有d亂,我仲未定死一個時間餵佢
不過每餐一定隔三至四個鐘.發覺咁既方式餵佢都幾好喎,
時間彈性少少,又快適應喎!
而家夜晚都係起一次身啫,唔辛苦,唔支力,幾夠訓
而家知道,如果佢未夠三個鐘喊嘅話,即係佢要poo poo
通常抱起佢,佢poo完同佢換完片佢就會瞓返
過三個鐘喊嘅,就係肚餓~
如果我餵完佢,掃完風,同佢玩完放低佢瞓
佢有時都會喊㗎
不過最多喊10分鐘就會停~跟住就會自己瞓著
講下我自己先
今日朝早我老公帶咗兩個女出街
我只係喺屋企睇住舒韻
我一餵完佢就瞓咗
較咗鐘三個鐘後起身餵佢,點知我起唔到身
到第四個鐘先起到
舒韻仲係瞓緊㗎喎@.@
我餵完佢一輪,又瞓過...
瞓到6點左右我先起身
跟住先知原來自己發緊燒
我估係谷奶谷到發燒啦!
上胎都試過
我漏奶漏得好勁
每邊兩個奶墊都頂唔住,濕透咗三件衫@.@
而家要用muslin square對摺三次,共八層先可以頂住咋!
食咗paracetamol,好咗好多囉!


text:
靚抽王
幫政府度 S橋清場
近日示威佔領行動愈演愈烈,真係每日都有新聞,佔領嘅市民同學生辛苦喇!而維持秩序嘅警察同警犬,都辛苦喇!政府成日聯同一班建制派人士,諗住勸大家撤退清場,但係都不得其法.不過正常嘅,觀乎一男子嘅政治智慧,唔好話啲示威群眾吖,佢連自己個女都未教得掂!就等我哋 S橋王好心幫政府度番啲好橋罷啦:
黃子華維穩棟篤笑
近日男神子華喺棟篤笑入面講盡示威者嘅心情,「我哋香港人光明磊落」一句,令到萬千粉絲都非常滾動.所以話,男神講一句,好過啲高官講十句,只要政府能夠請到阿子華幫手搞番個維穩棟篤笑,再將啲飛喺示威區度派,咁一定可以順利清場.問題係,你估智慧高過啲高官咁多嘅子華,會唔會聽你哋點吖?
絕對無敵秒殺必勝絕招
之前講嗰啲橋呢,唔係冇用,不過都係講玩笑居多.以下呢條橋,政府真係要好好聽吓,因為我哋係非常認真的,而且我娛文樂夠膽講句,呢招唔得,咁冇一招會得呀!嗱,你聽住喇,條橋呢就係咁嘅:只要政府答應學生嘅要求,咁就一天都光晒,可以皆大歡喜一齊 BBQ仲邊有人佔領吖! Bye!
設立永久露營休閒區
市民們喺唔同嘅佔領場地留守過夜,你估真係貪玩咩?無非都係想爭取真普選啫.不過既然佢哋都落晒區紮晒營,不如將錯就錯,將呢啲佔領區開放做露營區.咁既然變晒做露營區,咁邊有佔領呢?


text:
2014年1月13日 星期一
咁啱得咁橋(ゝ∀・)Pizzazaza
7 則留言:
我都鐘意食佢pizza同意粉回覆刪除回覆
但今次呢個意粉個味麻麻地...pizza好味啲刪除
兩木..大木+小木happy tuesday good morning回覆刪除
今日好好太陽呀~不過開始好凍..你記得著多件衫呀
麥pizza我都整過一次~係比一般pizza硬d~不過香麥味
沙律菜好新鮮呀~仲有個麵包藍都好正
哈哈! 唔好諗好想飲咖啡就無事啦~係呀! 自己有bb..身邊又有人有bb
係開心好多既~大家既生活開始變得一樣~之後好自然會成日約埋見
而生活圈子會漸漸圍有bb果d家庭既多~=我同老闆既生活圈子就係無小朋友既多囉回覆
三mi~ 今日好好陽光呀 開始回暖喇 yeah!! 你都要記住保暖呀 你知你幾寒冰掌架喇刪除
我都記得你整過呀 原本我都想跟你整架 酵母都買埋..但未的唔起心肝整
麵包籃真係好好味 可能太肚餓既關係 haha
我已經冇諗生蠔, 貝殼類, 魚生, 咖啡 係佢地浮現喺我腦海咋 haha
係呀 物以類聚嘛 佢地又可以一齊玩社交都好啲~ 我有啲同事冇小朋友但都成日同有小朋友既家庭一齊 話咁樣開心啲熱鬧啲 我覺得你同老闆鍾意二人世界多啲^^
木木你有喜啊!好開心啊!最近好凍,小心身體啊!回覆刪除回覆
^^ 知道喇, 我會小心身體刪除
簡唔中先一杯咖啡唔會咁大影響啩,咪當係 train 吓佢學飲咖啡囉,呵呵!回覆刪除


text:
沈卓盈上月去咗尖沙咀海港城 Cartier揀名表,成個人富貴晒!
真面目
上進小花 名店豪試表 沈卓盈溝掂新仔搬離公屋
31歲沈卓盈上年同火爆富貴男友 Ray分手後,已經搬離同居嘅禮頓山豪宅,返回青衣住公屋.
但估唔到話咁快又搭上富貴新仔,最近仲同遊銅鑼灣又食雪條放閃.據沈卓盈好友透露,佢已經又再脫貧,溝掂新仔同住港島區;日前沈大師更去咗睇名表,忽然富貴晒!
極速同居
有沈卓盈密友向本刊爆料,指 Jess同四眼男已經打得火熱,而且已經脫貧冇再住青衣公屋,搬咗去港島區跟男友同住.而上月中沈卓盈出席完活動之後,着住白衫紅裙一支公去咗尖沙咀海港城,二話不說就入咗 Cartier睇手表,叫店員攞咗幾隻貴表試上手,睇嚟沈卓盈又再富貴番!
呢位新歡四眼男,早前同 Jess同遊銅鑼灣,兩人喺雪糕店食雪條兼自拍,一出鋪頭四眼男就搭住 Jess膊頭, Jess亦回敬一招繑手冧對方.雖然事後 Jess只肯承認對方只係朋友,正常社交咁話,不過亦大讚四眼男好 gentleman.
風度真係好緊要,事關 Jess前男友麥偉汶雖然係金融才俊,但係脾氣認真麻麻,拍緊拖嗰陣,不時傳出男友愛飲酒後返屋企搞到家嘈屋閉,上年 5月兩人分手前,喺停車場嗌大交,男友更用網球拍拍打 Jess架車嘅車窗,當時 Jess坐喺車入面嚇到花容失色,好彩並冇受傷;後來 7月就宣布分手喇!所以有錢當然重要,有風度都好緊要㗎!
有本事
沈卓盈喺大台撈咗十幾年,可惜做嚟做去都係做配角,撈唔掂唔緊要,最緊要目標為本啫!沈卓盈呢方面好有本事,以往男友都係有米之人,使乜驚呀!
沈卓盈幾年前曾經搭上飛機師 Simon,可惜 10年甩拖;之後同金融才俊麥偉汶行咗幾年, Jess更由公屋搬到禮頓山同男友同居,但可惜上年分手,好彩最近又搭上有米四眼男, Jess真係有本事.
採訪,撰文:娛樂組
攝影:娛樂突發組


text:
( 26-jun-2012 tue )
woo 星期二喇 尋晚早瞓 今朝都 ok 精神咁啦 ~
早餐食到一半 8 卦又黎埋 我同家姐講 8 卦食嘢好快好快 所以如果 lunch 一定要食同一樣嘢或者唔比佢食先 咁樣我唔駛食得咁急 家姐笑住話 8 卦又會咁聽話 咁食完可以走先家嘛 不過我話 8 卦又唔制 一定要等埋我呢 ~
咩事呀 無啦啦好眼瞓呀 好想快 d lunch time 到咗 lunch time 好想瞓 諗住去埋洗手間就瞓 點知又瞓唔到 咁就食曲奇飲維他奶當 lunch 咁都幾飽下 ~
放工即去觀塘拎惠康 coupon 諗住搭巴士番屋企 咁打比家姐喺邊 估唔到佢又喺觀塘 所以佢陪我坐車番屋企 之後佢就番媽咪屋企食飯喇 ~
6 點半先去超市買豬肉同洋蔥 好在有得買 買完即番屋企預備晚餐 之後開機洗衫 沖完涼先食 爽呀 ~
是日懶餐 - 肉醬意粉 + 粟米蛋花湯
肉醬意粉 - 材料有 1 磅車厘茄 + 1 個洋蔥仔 + $15 枚頭 + 一大碗什豆 + 大半包意粉 今次好有心機炒 所以覺得 d 肉醬好入味 其實如果再有時間 再加埋同里奧大人一齊食嘅話 我會加埋芝士再入焗爐焗囉 咁樣仲好味 ~
粟米蛋花湯 - 上次家姐話無味呀 所以加咗鹽 又好似好味 d 喎 ~
里奧大人差唔多 8 點半放工 等佢食埋 我幫佢洗埋 都已經 10 點 睇陣電視又要瞓覺 lu ~


text:
(短片)(凌晨爆大鑊)傳造人成功 Yumiko着波鞋 與老公濕平
2014-10-22 23:30:00
鄭希怡(Yumiko)自從嫁咗畀化妝師老公梁學儲(Andy)之後,佢嘅新婚生活一直都好寫意,除咗做吓啲唱片宣傳工作之外,大部份時間都用嚟陪老公.
前排見到Yumiko同Andy十指緊扣喺銅鑼灣拍拖,Yumiko好悠閒咁拎住杯果汁,邊行邊飲,行到希慎廣場後面嗰幾間金舖,兩公婆企喺櫥窗度研究啲金器,見到佢哋對啲金牌好似好有興趣,擾攘咗一輪就蹺晒手走人!
跟住Yumiko同老公行咗去時代廣場,Yumiko上咗三樓間雪花秀買護膚品,佢喺舖頭試咗一輪,揀揀吓見到俾人影緊相,佢哋都冇理繼續濕平,最後仲拎住一大袋戰利品走人,臨走仲好大方同記者打招呼.
之後佢哋去咗皇室堡附近嘅HMV,不過今次佢哋唔係睇吓新碟銷情,反而係研究headphone,但佢哋同個sales研究咗差唔多15分鐘,結果都係空手而回.
此外,噚日有報道話Yumiko造人成功,不過因為未過安全期,佢只係同身邊幾個閨蜜講呢件喜訊,但係撞正呢期唱片宣傳,為免有所影響,勁愛着高踭鞋嘅Yumiko都改着平底鞋.
另外,Yumiko好姊妹應采兒噚日喺微博,貼咗張同黃伊汶及Yumiko舊照,相中應采兒仲係大緊肚,佢就留言:「一個接着一個....@黃伊汶 @鄭希怡 幸福... 」咦?係咪有所暗示呢?


text:
上畫睇完油麻地下畫就參加左長春社既潮人盂蘭勝會考察,去左東頭村睇睇,首先我到左九龍城再入左東頭村睇睇,之前一次去九龍城影相都有入過東頭村,加下好似又執緊d鋪,真係賣少見少,中民冰室一早已經close左,見到錦華冰室,牆上d磚仔都幾靚想影下相,問阿姐佢唔比,算了,由佢
潮人盂蘭勝會黎講,多數係三日既,首先第一日10點左右係請神(多數係請德福老爺或者黃大仙等等),會由值理經師做儀式之後就係安神儀式,多數會有大士台,孤魂棚同經施棚現場東頭所見(因地方大所以都幾齊),最右手邊係金鎊棚,佢既旁邊順時針依次序有辦公室,神壇(又或者係正壇),神袍棚,經施棚,再有福品台,戲棚,大士台同埋孤魂棚,場地都幾大,而第一日仲會做埋法關儀式由值符使者騎住白馬去伸請做法事既批文,而第二日就會有金山供佛(即十獻,之前祭品講庭講過既花,果,衣等等),再有豎幡科儀,有五支幡要黎招鬼既,某d仲會有走五土(例如長沙灣或三角碼頭),之後就係放焰口(即施食),再繼續就有謝佛散旗,由9-11個先生羅住金童玉女走黎走去,要黎捉番一d唔願走既小鬼,最後會係送神化大士王等等
基本上第2日比較少儀式做,所以今次係東頭既第2日基本上我地去到係冇咩睇(同我本身所想像既唔同,我以為好似幾年前既香港故事館咁會有某個儀式睇),但咁岩因4點鐘,就有五福連睇,基本上潮州每日都會做同樣既五福連,佢係由2短3長既故事而成,加埋只有半個鐘,分別係十仙賀壽,跳加官,天姬送子,唐明王淨棚同京城會,都係講人所要既東西,其實係第一日會有破台儀式,主要係用叉又或者生雞黎破台,要黎保順利既
之後又講到神袍棚,原來望落都幾靚,有天地神三件神袍而且會有埋帽同鞋等等,而袍上面有晒八仙賀壽既公仔係度,再上面就係一條龍,真係好大件,中間果件係天地父母,而左係南神右係北斗,再講前少少有隻紅馬(帶信眾的願望上天,但後來聽講係大士王既坐騎,我攪唔清),咀含春草,代表生命力旺盛
至於廣府既破地獄,九幽地獄由地獄使者做一個破穢儀式令先人順利升仙,之前阿婆過身時睇過一次,相當有動感,聽講正一既破地獄會更好睇,我應該會係黎緊既一個月會睇得到
臨走時5點左右見理事等等開飯,佢地非常好客,我地行埋去佢就不停叫人食,我因為要趕下場而且唔肚餓,所以冇食到,但後尾聽人話d粥好味,所以都整左碗潮州弼食下,真係幾唔錯
[18/08/12]
Photo Link <<<<<<<<<<


text:
我哋在牧志駅落車, 當時仲落緊毛毛細雨, 沿路行去國際通, 經過第一牧志公設市場, 於是就入去行吓, 諗住影吓隻豬頭啦, 點知一入去就聞到好大陣味, 結果我哋頂唔順走咗, 無法, 平時少去街市...
第一牧志公設市場
國際通上成日都聽到有人講廣東話....
呢間Sanrio 有貼notice 話唔可以在店內拍照, 所以在門口影了就算
原本想買沖繩限定的hello kitty公仔, 但呢間Sanrio 竟然冇得賣, 超失望
今晚會去呢間食晚餐
成條國際通都係手信店, 我哋只係求其入左幾間行下, 同希望搵到沖繩限定的hello kitty公仔
波照間 国際通り店
食沖繩料理的
我哋選擇坐一階, 二階有三線琴演出, 好似每人加Yen500, 不過我地無興趣
海ぶどう (海葡萄)
角煮飯 (五花腩飯) and スーチキー
テビチ(豬手)
珍味五豆腐
ゴーヤーチャンプルー (苦瓜炒蛋)
食飽又再行國際通, 終於搵到一間有hello kitty 公仔, 不過好細隻
塩屋
好多唔同地方出產的鹽
原本想去久茂地百貨, 可惜唔夠時間, 最後坐的士返GRGホテル那覇東町
今次間房的方向同第一日唔同,係調轉左...
今晚係最後一晚在沖繩, 明天要上東京


text:
2015年11月6日 星期五
(巴士司機)與(離地空姐)的一場戀愛故事
(巴士司機就係注定畀人睇唔起)
我叫阿康,今年廿八歲,好多人眼中係一條廢青.讀書唔成中五畢業就出黎做跟車,後來轉做中港貨車司機,後來屋企人有病入院,我辭咗份工照顧佢,有次陪屋企人覆診時,咁啱見到巴士公司請人我就即刻去應徵,對於揸慣大車嘅我,只求安全不求快嘅巴士簡直毫無難度,最後我都順利成章咁轉行做巴士司機.
不過,仲係好多人都對司機呢個職業有偏見,好似喺親戚口中,我只係由一份「唔正經嘅工」轉做「至少有份正職」.
仲有好多白領都睇我唔起,覺得我揸巴士無前途.但老實講,你哋又何嘗唔係每朝逼巴士返工?我每朝就坐喺司機位望住你哋逼車追車,我絕對唔會叫乘客行入少少畀多啲人上車,你差幾步追到巴士站咩我夠鐘就照樣開車,不知幾爽!
幾個月後我轉咗揸機場線後,路程又長又悶.不過…就畀我遇到佢!佢叫Macy,係一個空姐.
相信空姐係每個男人嘅夢想,我亦都係一樣.有一朝早,我鼓起勇氣同佢打招呼…
「嗨 Macy,今朝又要飛早機啊?」
「咦?你點會知我英文名?」
「因為妳名牌寫住囉,日日開工都見到妳,咪認得妳囉.」
「哈哈,係咩?我都無留意添.」我唔怪佢,喺乘客眼中,我只係咁多個巴士司機其中一個,但喺我眼中…Macy著空姐衫真係好正囉!
「咁妳記住第日留意吓喇,我每日都返呢個更.」
「哈哈,好啊,我留意返你名牌.」
「我叫阿康啊!」我指一指自己擺喺車頭嘅名牌:「咁吖,如果妳有日遲咗起身就SEND個WHATSAPP畀我,我睇到短訊就揸慢啲等埋妳囉.妳知啦,呢個鐘數要等多廿分鐘先有下一班巴士嫁.」
「咁都得嫁咩?好啊!」
其實我早有準備,呢段對話喺個腦入面複習咗好多次,我將寫咗我電話號碼嘅紙條遞畀Macy.
起初半個月,我哋都只係維持喺見面打招呼嘅關係,直至有一日,我由總站開車之前收到佢短訊,話今日要趕飛機,本身要搭上一班車,但遲咗起身趕唔切,問我可唔可以揸快少少…
其實搭慣機場線,都會預定巴士到站時間,如果我十分鐘開去Macy個站,就會有好多人因此而趕唔到我呢班車而遲到…
但係!其他人遲到關我叉事咩?喺我眼中,佢哋只係萬千乘客其中之一,Macy先係我唯一囉!於是,我早十分鐘由總站開出,結果去到Macy上車個站,佢見到我架車埋站時向我微一微笑揮手~
嗰一次之後,我同Macy就開始熟絡咗.我用裝喺車頭電視個Cam留意到,佢每次上車一放低行李,就會去上層最前排位置坐低,我問佢點解咁鍾意坐嗰個位,佢答我:
「坐最前咪無人見到我素顏同埋化緊妝時個樣囉~」
「咁我咪好幸運,每日妳上車就見到你素顏,落車就見到你化完妝個樣.」
「唔~都係嫁~」
日子耐咗,我同Macy周不時會喺Whatsapp傾計,講佢自己返工企到隻腳好痛,又遇到無禮貌嘅強國客,不過佢最憎就係對佢毛手毛腳嘅變態佬.我覺得係時候要再進一步,所以我第朝總站開車前買咗份早餐,然後放喺Macy坐開個位度,寫住For Macy.我會唔會做多咗?佢會唔會將我當係賴蝦毛想食天鵝肉嘅變態佬?
「多謝你份早餐啊~」Macy落車時拎住我買畀佢嘅早餐同我講多謝.
由佢嘅笑容可以知道,我得咗喇!從嗰日開始,每次知佢返工都會買唔一樣嘅早餐畀佢食,佢仲會喺巴士自拍張相,寫「Thanks you for your breakfast」貼上面書.
本來我以為搵到份固定工作,有個空姐女朋友,人生會一帆風順,點知有一日,Macy突然Send個短訊畀我…
「阿康,聽日開始唔洗買早餐啦…」
「唔舒服啊?不如買碗粥畀妳吖.」
Macy已讀不回,我怕佢真係病咗怕阻住佢休息,所以無再搵佢.
我同自己講唔緊要!有危即係有機,於是我當晚通宵煲咗瑤柱白碗,用保溫瓶裝住帶返工,今次我無擺喺前排座位,因為我想親手畀佢.
點知,我去到平時Macy上車個站,見到佢企喺巴士站前少少路口,唔通佢驚遲到所以想截的士?
當我埋站停喺度望多陣,就見到一部紅色車停喺Macy面前…
不過呢部唔係的士,而係Lamborghini開蓬跑車…
我見Macy手拎住盒早餐上車,就立即開車跟住佢地尾.巴士司機位視點夠高,架車又開住個蓬,所以我好清楚望見車上面情況,Macy同個司機有講有笑,仲打開個早餐盒親手餵個司機食.而個司機就好忙碌咁一手揸住馱盤,一手摸緊Macy隻腳.
香港馬路勝在夠多燈位,我過兩個街口就同架Lamborghini平排,我見司機著住制服,一睇原來係一個鬼佬機師!即係點啊?其他人就係變態佬,飛機師就可以摸大脾兼餵早餐啊?
去到機場總站,我拎住仲熱騰騰嘅粥行入機場大堂,我都唔知點解自己要咁做,行左一圈都搵唔到Macy蹤影,我心灰意冷將成兜粥扔落垃圾桶,隔一陣有個清潔阿姐行埋黎,見到兜粥就發牢騷話…
「哎呀!邊鬼個咁浪費,日日都丟份未食過嘅早餐落垃圾桶,今日連個保溫瓶都丟埋,唔食就唔好買啦真折墮…」
呢一刻我終於知道,原來Macy一直都睇唔起我.
我只係望見上咗巴士嘅佢無望真外面個世界,而佢就一直望住外面,我永遠只係一個巴士司機.
我以為有家屬乘車優惠好巴閉,將來我老婆仔女都可以免費搭巴士.
但係Macy,從一開始就想搵一個令佢唔需要再坐巴士嘅男人.
ig:BlueGodZi
專頁:http://www.facebook.com/BlueGodZi
訂閱: 張貼留言 (Atom)


text:
淋巴,或者有人會唔知係咩黎?因為就連我都係近年先知有陣時攰,唔係因為你過份疲勞!!!!
有陣時,我地女仔成日話自己呢度肥個度肥?其實有冇諗過唔係真係好肥而係水腫呢?
同埋你知唔知原來黑眼圈除左你成日夜訓之外,仲係因為你眼部既肌膚血液唔循環關係呀
所以有陣我都會話明明呢d eye gel 話可以去黑眼圈都唔work 既,原來因為我地冇按摩啦!!!!
而今次我就試呢枝Dr Swiss嬰肌抗浮腫緊緻原液,佢話可以一枝就做到無乾紋, 浮腫, 眼袋!!!!!
係唔係咁勁抽呀?一枝野可以做咁多野?
全新Dr Swiss嬰肌抗浮腫緊緻原液,蘊含諾貝爾得獎EGF肌膚生長因子,Alpha橙皮苷及其他專貴醫學成份,
加上仲有以鈦金屬走珠設計,可以刺激眼部穴道,增強血液及淋巴微循環
另外加上適當既按摩,就梗加事半功倍啦!!!!!想知點樣叫適當既按摩呢?睇下我個圖點樣講先?
第一步當然係拎原液/手指在眼蓋及眼袋位置,由最近耳仔位置向內碌,
眼蓋面做一次,眼肚記得又做一次wor !!! 如果你唔明我既意思話,不如你睇下我個圖明唔明?
我自己覺得碌完個下好涼浸浸好舒服,由其個眼袋位真係即時好舒緩,你知啦~做得Office 既人都知,
成日對坐個Mon ,對攰又易血液唔循環,好易有黑眼圈架,所以即使唔用棒棒都可以用手做按摩架~
由Step 1 - Step 4~順序咁做,持久做既話真係有效架~~
第二步就係於眼旁打圈,由外到內,呢個STEP 我自家每次圈三下
碌完個感覺就人地,好唔精神之後要查油提神個D 感覺,同埋有陣時真係番工好攰,
你可以用手指自己幫自己按摩架
第三步就係於眼部的不同位置,重點按,由眼角到眼肚位置順序逐點按,
跟住面部數架,由Step 1 到Step 5 !!!!
而我都用左大約12日左右,本身呢排自己又夜左訓,加上未知天氣變幻莫測攪到自己訓都訓得唔好,
攪到個黑眼圈又黑,又有眼袋....雖然我本身冇咩眼紋,所以睇唔到改唔改善到眼紋問題,
但係就好明顯自家既眼袋同黑眼圈都改善到,最重要係隻眼碌完真係可以Relax 到自己呀,
同埋如果有陣時想做Eye Mask 又唔想有塊痴住係度,又要等夠鐘拎走張Mask 啵...
咁點算好呢?其實呢枝原淚都可以做到EYE MASK 架呢?咁點做呀???
其實好簡單,只要將原液厚查於眼肚位置,你就可以安心訓教又唔洗計住時間~
係唔係一枝好正既自家既EYE Mask呢?而家係萬寧做緊大特價呀!!只需要$165 就可以得到呢枝原液啦
佢地公司既產品都全線六折呀,咁抵....你都去一下萬寧睇下啦!!!!
(天音:你又話教我地點樣係屋企做淋巴,你唔係話只係做眼咁簡單呀?)
梗係唔係咁簡單啦,今次我想教大家真係自家做按摩通淋巴,首先係做面仔先
我要準備一件小幫手......花花按摩器,係唔係好靚呀?
右邊既較位就可以將花花較為可以大力d同細力d
我最愛就係碌淋巴位啦,因為愈碌愈痛愈碌愈爽
仲可以碌下巴位我粒唔肯爆出黎既倉倉都係我碌左3日之後冇左啦
仲可以面豬叮位呢個位都可以好舒服架
除左面部按摩當然唔少得手手腳腳按摩啦今次除左小幫手之外仲有係按摩油呀!!!!
其實對我黎講碌碌碌冇1個特定方向& 位置,隨心而碌就ok 架啦
如果碌到自己覺得痛既地方就可以再碌多幾碌...
因為你痛係因為淋巴塞塞地,所以我大脾面位痛到癲左
所以得閒碌一碌,Keep 住淋巴無咁塞啦
希望你喜歡我為你地既介紹啦:p
多謝收看!!


text:
日期 : 5/4/2010
天氣 : 天陰 & 微雨 & 天睛
檢視較大的地圖
我哋今日就係九點鐘出發,第一個景點就係本來尋日想去埋嘅集集火車站喇,呢一個係一個日治時代日本軍起來運輸木材嘅一條火車線,家下就變咗做遊客嘅觀光點,遊客重可以搭一下呢一條鐵路添(不過我哋無搭!!).係去呢個集集火車站嘅路途中見到有個牌寫住集集綠色隧道,當然要去睇下啦,呢一綠色隧道其實係一D樟樹圍住嘅馬路,都幾長下,我哋就係到周圍影下相.上車繼續行程行行下又見到有兩架坦克車放咗係到,我哋當然又係要落車去影下相喇,三哥同二哥都行咗入去架坦克車入面影相,影完相之後上車繼續行程嘅時候,三哥發覺雙腳已經俾D餓咗好耐嘅蚊咬咗好多嘢啦....成腳都係蚊癩,真係聞者傷心見者留淚啦 !! 二嫂佢哋又帶咗D祖國出產嘅湯火膏,俾三哥搽下,應該有效呱 !! 去到集集火車站有間木廠嘅女職員見到三哥對瘋爛腳就俾咗D專門搽蚊咬俾三哥搽,過咗一陣果然係有效呢....
集集綠色隧道
呢一到就係集集線啦
有個團友想瞓一瞓火車軌
惡蚊溫床坦克車
去廁所都有五式
受害者
跟住我哋就係個火車站到影下相,影影下有架火車駛入站,我哋當然係唔好執輸去影哈啦....影完就係個火車站到買咗D雪條食,味道都唔錯呀 !!
睇完呢個我哋就去梧棲漁港到食Lunch,途中經過一個唔知咩地方,我哋又落車影下相 !! 去到梧棲漁港都成點半鐘,當然係要搵咗嘢食先啦 !! 我哋就行咗入去食嘢嘅地方,個D人好似D蜜蜂見到蜜糖咁係咁行埋來,最後我哋都揀咗一間,叫咗幾個餸食,味道叫做可以啦.
途經呢一個唔知咩地方,見幾靚就影下相....


text:
中環在線:珠珠走咗 可盈BB又唔做
四叔再失新聞小花
■藍可盈(左)話都係鍾意跑新聞喎,所以向四叔講拜拜. 設計圖片及對白
恒基地產(012)主席李兆基(四叔)又要同新聞小花講拜拜喇!唔知點解新聞小花喺恒地打工,都做得唔耐,好似趙海珠做咗半年女樓神就走咗,舊年九月先去恒地做公關嘅「可盈BB」藍可盈農曆年前又拜拜,搞到四叔少咗個靚女員工!
藍可盈想繼續跑新聞
中大畢業嘅藍可盈眼大大,同其他新聞小花一樣,被網民冠以BB暱稱,佢主要喺前線跑新聞,舊年忽然轉行,走去恒地做公關,由頭學起.
據聞,佢九月返工冇耐,四叔就上京會見國家主席習近平,可盈BB都有份跟埋一齊去,見識唔少.不過佢做咗四個半月公關後,發覺自己都係鍾意做傳媒,想繼續跑新聞,於是就請辭,上個月農曆新年前已經離職,近日已返番去大台效力,做番新聞小花.
無獨有偶,前新聞小花兼輪後趙海珠二○一三年底亦都去過恒地,幫恒地營業部總經理韓家輝賣樓,不過珠珠做咗大約半年就離開,轉做全職媽咪.照咁睇,四叔似乎同新聞小花冇乜緣份呀.
不過話時話,傳媒轉做公關的確唔容易,淨係工作模式都要重新適應,做記者係靈活多變嘅工作,做公關多數坐喺寫字樓,而且較多文書工作又要顧及內部溝通,根本係另一個世界.
舊年底轉咗行做安永會計師行公關嘅前新聞小花蔡雪瑩分享話,做記者時,有好多嘢係即日發生,即日做訪問,做公關就要有多啲計劃,個別大型記者會可能要兩,三個月前開始籌備.但佢認為,公關工作較穩定,周末亦多咗時間陪家人,總之各有取捨啦.
李華華
mailto:LiWaWa@AppleDaily.com
李華華
LiWaWa@AppleDaily.com
中環在線 - 李華華 舊文


text:
2011 年,倫敦開始咗一個一個簡單又creative 嘅園藝項 , 稱為「食用的巴士站」,呢個 project 用巴士站多餘嘅公共空間嚟種植食用植物.
食用巴士站,喺一個有機社區花園,由當地居民成立一個不受保護的,開放狹長嘅土地,坐2蘭貝斯醫院旁(朝布里克斯頓)倫敦SW9蘭德路巴士上站.
呢個 project 喺2011年3月開始時,由幾個鄰居聚埋一齊,周圍貼街招問有冇人想加入佢哋.有
40個當地人被感動加入,佢哋逐日挖,整個社區因為咁開始轉型.
佢哋將令自己社區變得更有生氣視為自己嘅使命.花園由志願者 run,旨在通過補助,獎勵計劃同民營企業贊助,以資助維持同發展.呢個花園,重塑當地,支持社區凝聚力,將居民拉埋一齊,以培養佢哋嘅環境.
得到土地擁有者同意同支持,呢個計劃得到重整,種果樹,發展內城果園.D居民話佢哋嘅
夢想喺見到呢個概念,推出咗令地球被忽略或遺忘嘅土地得以利用.你並唔需要大空間,都可以激發起D人種植糧食,美化社區.
而家,整個倫敦都有社區開始效法.
source & photo : insteading , A 21st Century Urban Village Green


text:
2014年4月7日 星期一
Our 01092013
OUR 01092013
又到我地兩母女生日喇
媽咪能夠同妳同一日生日係我最大嘅恩典
我嘅受難日就係滿載恩典嘅一日
公公婆婆聰少同YEEE 仲有思朗為我地預早慶祝
感恩
到TIBA喇
多謝你帶我地上山頂
叫左TIMA最愛嘅Seafood Platter同阿Ti最愛嘅steak
小公主開心到暈
有apple juice又有lemonade
yummy~~~~
tiba好似服待兩個老細咁
好鬼週到 Thanks!!!
兩位生日之星
真係好鐘意同個女同一日生日
好似特別過人咁 哈哈 (無聊 :P)
TIBA搞嘅驚喜未完
原來佢攞左沙灘用品上車
我地去開左個Mini beach party!
Love you baba!!!!
我地祝六歲嘅小公主繼續做我地屋企嘅開心小公主
到你八十歲 喺我地心目中都係公主
希望妳生活開心 健康有活力
最重要心地繼續美好 待人接物順心如意
下刪一萬句.....
阿Ti唔想影相....淨係想快D去玩沙 :P
okok have fun ~~~
美人魚Ti
影完相嘅一刻 Tiba扮巫師念咒
踢開d沙等呢條美人魚有返對腳
哇 開到得小妮子哈哈叫
我地稍作收拾陪皇帝女玩水去
好舒服好開心好寫意
多謝baba嘅安排
抵你拖住兩個靚女去威威嘅 (:p 講笑啫 )
姑姐生日飯
何其認真...
師父燒比我地食
yummy大蝦同銀鱈魚
多謝姑姐
亦都多謝各位嘅祝福
Facebook whatsapp SMS
多謝大家對我地嘅愛護
Same blessings to you all
我們的小小遊輪假期 (II)
18 August 2013
我們的小小遊輪假期 (II)
繼續喇
轉嚟BLOGGER第一篇 唔錯唔錯
完左晚餐 船艙開始有唔同嘅遊戲安排左
我地去左學摺餐巾
幾個摺法
呢個最簡單 嘻嘻
玩完摺餐巾 我地返房休息一陣
因今晚最後嘅一個活動就係小朋友COSPLAY PARTY
哇 叉叉電係唔係精神晒
靚女晒呢
準備好"扮"公主
哈哈 最簡單最HEA嘅打扮 哈哈哈
最後勝出者係扮國王嘅小朋友
實至名歸
最後環節搶波波 呢D遊戲小朋友百玩不厭
攞埋證書
好認真啊 ~
返房喇 早抖
第二朝 早餐簡單嘅BUFFET
大家食少少就
小朋友嘅快樂最易得到
因為佢地簡單LAW
對住個靚海港游水 心情都好好呀
我地家長唔游 坐喺度吹下風都開心
WOW 美少女比堅尼出場
呢套比堅尼好靚啊 麻煩YEE E幫手淘返嚟
拿拿拿 開始玩到癲
所謂嘅下水禮步操
全部小朋友都下晒水LU
玩下遊戲跳跳舞幾開心丫
哇 呢PART開心
鬥快攞金魚氣球
冇晒節目LU
返房玩UNO同開餐
兩個傻妹話要開PARTY
OKOK
開到咁上下
都係走咯 上返海港城食LUNCH好過啦
簡單兩日嘅海上假期就此完結
我地仲有冇機會再去其他郵輪玩?
見TIBA嘅反應 應該未有GUTS住喇 哈哈哈哈
訂閱: 文章 (Atom)


text:
2015年4月1日 星期三
咪嬲豬呀!愚人節邊個先係整蠱專家? [FACE - 410] MF,
全知言 咪嬲豬呀!愚人節邊個先係整蠱專家? 4月 1日係愚人節,呢日無論俾人點整蠱都唔嬲得,所以做好俾人玩嘅心情未呀?全知言問咗啲演員,歌手睇吓佢哋有冇俾人整蠱過或者整蠱人,先知原來 Evelyn(蔡穎恩)係危險女友嚟㗎! 糖妹 假扮細佬 我情人節嗰陣扮咗個男裝, post咗張相扮係我扮細佬徵女朋友,得到嘅 feedback有好多女仔嚟問我攞 WeChat呀, facebook呀,電話呀咁,但我統統幫我細佬整走晒,因為我細佬去咗拍廣告,捧咗佢做明星喇!(最尾兩句係糖妹整蠱你哋咋!) 網上圖片 咁好心機扮男人又寫晒徵友留言,唔怪得啲人中伏 Evelyn蔡穎恩 扮踏兩船 我試過同初戀男朋友講,好凝重咁講,我好對唔住你呀,我做錯嘢呀,我一腳踏兩船,仲同朋友夾計整咗啲曖昧嘅 message,結果佢好嬲好嬲好嬲,最尾我哋叫佢睇埋啲 message最底嗰句,跟住佢碌碌碌就睇到「愚人節快樂」,跟住佢成晚冇同我講過嘢喇!最後我要嗲番佢同埋扮小丑囉! 安志杰 門口放屎 喺美國讀高中時,啲同學整我,攞堆屎,用紙袋包住跟住點火,擺喺我屋企門口,一開門見到有火,會踩嘛,但係我知道佢哋整蠱我,因為電影上面有見過呢個畫面,嘻嘻! 天堂鳥被女神玩 左起: Tyrese, Gordon, Lincoln 有個自己幾有好感嘅女仔用短訊向我表白,嘩真係幾開心!傾咗幾句以為當真,點知原來係玩我,嗰時自己未拍過拖,以為中獎,原來都冇買彩票! 愚人節玩得激 街坊:叫我起身屙尿 分別喺尖沙咀,旺角同銅鑼灣訪問咗幾十人,但似乎香港人唔多興玩整蠱,或者俾人整蠱咗都唔記得,今年愚人節不妨玩吓啦喂! 黃小姐 試過有人打嚟話我中咗獎,又試過叫我起身屙夜尿,識得㗎,我鬧番佢:「你黐線㗎?」 姚先生(台灣) 見過有人在大廈頂樓聊天,男生突然掉下去,掉落一樓,把女生嚇倒,跑過去發現下面有氣墊床,原來沒事.


text:
3-5-2016 (第一日)
因為班机喺早上八點幾起飛往檳城,咁我地就要晨咁早喺05:00叫車載我地入机場.
到咗机場,揾咗個領隊報到,跟住劃机位,寄埋行理就過安檢,入到去先食個早餐.
夠鐘登机喇.
港龍即係港龍,航班準時起飛.
四個鐘嘅航程裏面就睇咗一套戲,食咗一個餐.
話咁快就到咗檳城机場喇.
一落机喺檳城机場餐廳食個印度午餐先.
所謂嘅拉茶嘛嘛地唧,唔夠香濃.
出机場上咗黎接我地架旅遊巴士就出發往怡保.
行咗個幾鐘到服務區就落車小休,順便去埋洗手間.
休息咗一陣就上車繼續往今日第一個景點「極樂洞」.
途中嘅美景都要同大家分享吓嘅.
好快就黎到「極樂洞」喇.
旁邊種咗好多檳榔樹喎.
呢D就係檳榔喇.
水池邊有羣專搶遊客膠袋嘅馬騮仔,我地都要小心D.
有尊觀世音菩薩嘅佛像,梗係要影番張相嘅.
極樂洞嘅入口.
有D似吉隆坡嘅「黑風洞」,不過就乾剩好多,亦都冇異味,起碼冇蝙蝠屎先喇.
一路行入去有好多尊佛像.
參觀完極樂洞就上車載我地去西施柚子街,買當地出名既柚子.
店員熱情好客,大方任由試食.
D柚子又大又甜.
人人都買咗D番酒店食.
買咗柚子上番車往怡保嘅大會堂,市政大樓參觀.
呢度就係怡保「泰姫陵」怡保火車站.
扯滿馬來西亞國旗嘅地方,梗係市政大樓喇.
呢個石碑係紀念第二次世界大戰時嘅英勇事績.
我地嘅導遊喺度好努力咁講解歷史.
同班老友影番張大合照先.
參觀完畢就上車去餐廳食晚飯.
好快又到咗餐廳喇.
成班老友啱啱好一圍.
今晚食地道怡保名菜(芽菜雞),唔錯.
呢個蝦湯真係好正.
冰鎮波羅同西瓜.
食飽飯就番酒店.
今次全程都係住五星級酒店.
第二日嘅行程係會由怡保往檳城,大家敬請留意.


text:
今日休息唔使返工,瞓到自然醒,超滿足.正想著整些什麼做下午茶,給兩個寶貝放學返來做茶點,見雪櫃有兩隻好熟嘅牛油果,正好配埋雞蛋做牛油果雞蛋沙律.
材料:
牛油果一個,雞蛋六隻,西芹粒半碗,低脂蛋黃醬兩湯匙,鹽和黑胡椒粉各少許
首先烚熟雞蛋,水滾下蛋煮八分鐘,將蛋浸入凍水中一陣,去殼放在深碗中.
雞蛋及牛油果用刀切碎(呢part要有些耐性)
牛油果粒及西芹粒放入雞蛋粒內,加少少鹽和黑胡椒粉拌勻,之後再加入低脂蛋黃醬再來個完全大兜亂.
之後就變成咁喇!放入雪櫃隨時一拎出來就可以做三文治食.要返工嘅媽咪可以整好放係雪櫃,咁小朋友放學返到屋企就可以自己整三文治食,放便到極.
至於可以點食!簡單啦!夾乜麵包都得.
好似方包,,熱狗包,彼得包,roll,hero等等.加些生菜絲,蕃茄片就更高纖更健康.
呢隻Hot dog 包有些特別,係加咗薯仔係入面,叫potato roll, 口感比較chewy, 我位小公主最愛.
噢!仲有可以將法包切片toast, 牛油果雞蛋沙律放係上面,一片一片排得靚靚咁,開party都唔失威架!
傳統蛋沙律用好多蛋黃醬嚟做,而蛋黃醬好高脂,比較唔健康.所以我加入熟透嘅牛油果,咁就可以將蛋黃醬份量減半,但同樣做到又軟又滑嘅口感,加上用低脂的蛋黃醬,咁脂肪又可以降低喇!
如果冇牛油果又或者閣下係唔鍾意食牛油果,咁點呀!都有辨法,就係用乳酪加蛋黃醬來撈蛋粒,同樣做到較健康嘅蛋沙律三文治.


text:
今日帶大家去睇冰島北面嘅水同石
呢度冰島文叫GODAFOSS
所有FOSS=FALL=瀑布
而呢個GODA有個GOD字....就一定係上帝啦
問下呢位小團友咁你估唔估到個瀑布全名叫咩呢?
:「係咪上帝瀑布呀?」
呀!你真係叻嘞!
獎你跟我地一齊去睇下啦!
天氣唔係太好...
不過咁
我已經預備左時光機帶大家去2日之後嘅GODAFOSS再睇一次
唔好話比第2團知我有呢部機呀
Shu~~~
原來有陽光係可以有咁大分別架
你地真係好幸運呀
有機會感受到2個唔同嘅上帝瀑布嘅環境
好似幅畫咁....等我影番張相先
睇完水....跟住去睇石
:「石有咩好睇喎?」
呢d石係火山爆發之後形成嘅,而且仲有故仔架
不如我帶你地入去呢個奇石區Dimmuborgir 行個round喇!
傳說冰島係無聖誕老人呢個人物
有嘅只係精靈
而o係Dimmuborgir 要見到佢地
就要等聖誕節喇
:「點解呀?」
因為夏天佢地會眠一眠
到12月就會忙住為聖誕作出準備
你從呢d怪石有無見到精靈嘅面孔呀?
吖! 我好似....見....
你有無眼花呀?
比d花你聞下醒下神先啦
呢d紫色花仔o係沿途都見唔少
阿司機導遊哥哥教我將佢放o係隻手上捽下...就會聞到有香味喇!
好~繼續上路
有人影婚紗照喎....落車睇下先...
oh~ 原來係內地同胞...自己揸車自己影
不過老遠黎到冰島咁樣影真係幾富有...


text:
Lorraine着住嘅舊款 Comme des Garcons白裙,價值 3萬.呢個唔重要,最緊要同路牌一樣,身邊有人同佢一齊「 ONE WAY」,再行幾個 20年.
媽咪姐
拖足廿年 古巨基終於找數娶 Lorraine
古巨基都算有責任感喇!拖咗 20年,終於喺今個月 12日找數,正式俾個名份隱形女友 Lorraine(陳英雪).媽咪姐聽到呢個喜訊,都戥「古太」開心.
睇番基仔今次舉動,真係有晒鋪排.佢靜雞雞同公司請咗兩個禮拜假去拉斯維加斯註冊,兼影結婚相.之後偷偷返咗香港,透過微博公布喜訊.佢哋嘅 pre-wedding相真係好有心思, Lorraine着住 2012年日本名設計師川久保玲嘅 Comme des Garcons「 White Drama」系列白裙,雖然係舊款,但勝在同物主一樣夠襟睇,可以經得起時間考驗!
女家疊水
原名陳英雪嘅 Lorraine,家族早年喺太子開蘭苑饎館龜苓膠店,一碗龜苓膠閒閒哋賣 5百蚊. 98年嗰陣,女方家人仲以 6百多萬買入該舖位,家底厚.
早喺 91年,當時任職藝能動音宣傳經理嘅 Lorraine,同簽約旗下嘅古巨基邂逅,之後索性辭職,轉做男友私人助手,兼背後女人.


text:
幾日冇去釣魚,今日天色咁正,D釣魚蟲又喺度共共吓喇!咁今晚就早D食飯,擸埋架生,落街市執廿蚊生蝦,直跴落主場,睇今晚有冇鱸釣至得.19:30 落到去以經見大佬全呀,惠康呀,佢地喺度釣緊,仲起咗兩條磅頭石蚌添,見咁好魚我都嗱嗱聲開竿喇先開枝生蝦半水釣鱸,再開枝筏仔打沉底搏符碌!一路都好急流,釣咗個幾鐘都剩係得D蟹喺度化餌,卒知D流慢番,咁就即刻轉出D搏殺喇.
21:15 又釣咗半粒鐘,沉底落第二口餌,釣半
水果隻蝦仲生猛過我;喺我好冇引嘅時侯,
特然沉底枝筏仔竿頭點咗幾吓,黎料喇~即刻
拎起枝竿,輕輕收緊番D虛線,再將枝竿慢
慢提高,此時條魚食餌嘅感覺就更加强烈
喇,當佢食到一吓搶餌嘅大動作,我就使勁
往上一抽,人魚角力就立即展開喇!
嘩!!好強嘅反拉力呀!咁我就用力頂到行,一
吋都唔比佢,跟手出力攪咗五六野,條魚又
發力,我就再頂,呢個時候心知如果唔頂,
比條魚開到尾標入樁內,肯定包樁斷繩,所
以呢次我就一寸都唔讓步,有本事就炸我竿
喇!頂咗大約四五秒,我又再收咗五六吓,
特然覺得輕咗,原來條魚改變咗逃生嘅方
向,唔向下冲,反方向直標上水;我知佢想
快過我收線嘅速度,咁就有空間可以冲番落
黎開尾,我又點會比佢咁做吖,我就加快收
線嘅速度,當佢再想冲番落去時,我就乜都
唔做只有力頂,佢郁都冇得郁,三四秒過
後,條魚開始冇力喇,我就把握呢個時机,
吸啖氣,使出終極一擊〝無敵風火輪〞,一
路收到上水面,此時我都冇哂氣喇,好彩有
釣友同我撈魚,上黎係三斤嘅細鱗,好開
心!抖順條氣再落埋生扣(兩個扣),整理番好
D魚線,落餌繼續.
過咗一陣又轉埋流,我就收番D重架生,再開枝小磯竿,釣魚仔過吓引喇!不過一路都係D坑簾,油叻係度化餌;呢個時候D東風又吹大咗喇,都係執野走人嘅時候囉!!拜拜~
番到屋企,嘈醒咗大人,叫佢同我影相,今次仲唔比我釣番條大野!
三斤幾大細鱗頂呱呱.
成個昇盤咁大.
細鱗三斤四50Cm,又係今季嘅記錄!


text:
而家個肚仔開始好明顯啦﹗坐車都間中有人讓坐比我﹗不過唔知係好奇怪定係好正常,讓坐比我的大部份都係女人﹗大 家的經驗係唔係都係咁﹗?可能女人都生過BB,都知陀BB辛苦啦﹗如果有男仕睇到我呢篇BLOG,希望下次你地見到孕婦會讓坐比佢地啦﹗我成日都會同我老 公講,你記得要讓坐比孕婦,你都希望將來你太太大肚,會有人讓坐比佢啦﹗其實我地陀BB又唔係真係辛苦到企一陣都唔得﹗不過車箱人太擠迫,係怕會迫親寶寶 ﹗其實都知唔係會真係迫親,但係我地做媽媽的就係怕﹗
其實我自18週開始就間中會感覺到寶寶係肚入面郁動,到而家...我時時刻刻都感覺到寶寶係我個肚入面郁﹗好多人問我感覺係點﹗我終於諗到啦﹗就好似你生吞咗條金魚,然後條金魚係你肚入面游嚟游去咁﹗間中金魚撞到個魚缸,就係你感覺到佢郁的一下﹗而且去到 22週,寶寶有新的郁法﹗都幾大力下﹗呢幾日仲感覺到有啲郁動應該係寶寶的手腳的郁動﹗雖然而家仲未感覺到寶寶的大細,不過睇書就話 20週的時候,寶寶已經好似一條節瓜咁大﹗咁而家即係大過一條節瓜小小啦﹗
hehehe...又係時候睇下我肚肚成長的進展啦﹗
阿旺強烈反對我POST佢的肚肚相,話會破壞佢形象,都唔知佢有咩形象...我只可以話...到我 22週...佢個肚都仲係大過我囉﹗大肥佬﹗唓﹗
p.s. 我地噚日睇下咗間樓啦﹗還咗5萬價,個業主話要考慮一下﹗希望今日會有好消息啦﹗


text:
今日係一早已經計劃定,仲約埋我好朋友一家去,由綠色力量攪既蝴蝶節,就位於城門水塘郊野公園!
當然平日都可以自己去,但係如果就咁去睇蝴蝶可能自己又唔識搵,
冇其他節目又怕有D悶,所以揀呢日去,人唔算係太多,玩攤位遊戲都係排幾分鍾隊,算OK!
我哋一早食完早餐,跟住就坐朋友車去荃灣愉景新城,
係個度泊車,之後坐的士入去城門水塘小巴站落車,
點知係愉景新城經過見到有得意動物餅(愉快動物餅)既POPS,即刻隨手影咗幾張過過癮!
只係逗留數分鐘跟住我哋就把握時間上城門水塘啦,
其實嚟之前我都唔明個蝴蝶節係可以係咩地方,我係度諗唔通成個山都叫做蝴蝶節,
之後上到去要行山,跟住覺得不妙,要行幾耐先到? 然後見到個遊客中心入去問一問,佢話行多10分鐘就到,咁都冇咁驚,
原來行過遊客中心後會橫過引水道,跟住行樓梯就會上到活動地點,
一個好大既草原平地,佢哋就係個度擺攤位啦,有唔同既遊戲俾你儲印仔,之後可以換小禮物!
我一去到就首先去報名導賞團,有人帶住我哋去搵蝴蝶好D,
不過因為多人,佢每半個鐘開一團15-20人既導賞,我哋就要等到2:00個團,
唔緊要我哋玩吓玩吓D攤位,已經到我哋!
你唔好以為我支鏡zoom得好近,其實係隻螞蟻超級的大!!!
本來以為今次唔係行哂個城門水塘,就見唔到馬騮,
居然有一隻走咗過嚟食蕉!所以Hysan同芊芊見到好開心!
導賞團開始,先帶我哋行上山,我哋就見到有個外國人,睇佢個樣應該係專家,
佢翻開番樹葉,有條好靚既蟲係度,我即刻走埋去影咗相先,
之後導賞團見到我都跟埋過嚟,個導賞職員完全被忽視了!哈哈,
跟住再行有個蝴蝶園,我起初都唔明佢點可以圍住D蝴蝶,
原來佢哋專登係個個area種D係蝴蝶最鍾意既植物!所以係呢個範圍好容易就見到靚靚蝴蝶
我哋其實之前沿路上山見到人哋手拎住一個黃色靚靚folder, 原來仲有一個extra task!
因為佢有不同既導賞,當你離開咗個平原繼續上山,沿路有好多track point,
聽佢哋介紹完都會有一個印仔,要聽齊哂咁多個先可以換到一個靚靚既蝴蝶folder!
我拎住9張印仔紙,一路同D職員講,我幫D小朋友拎,個個職員都好好人都唔駛我聽哂就幫我蓋印,
最後睇完蝴蝶回程既時侯我行先過佢哋,抱住芊芊(因為佢瞓咗)搵哂所有點印哂佢,最後蓋齊9張紙換到9個folder!
Photo by CANON 5D Mark III, Len | EF 35mm f/1.4L USM; EF 100mm f/2.8L Macro IS USM
呀劍評分: 6分
呀劍評語: 行吓山真係幾好既, 不過今日天氣勁熱, 所以如果怕辛苦既家長就唔好去啦, 如果講睇蝴蝶呢度唔係最理想地方,我諗鳳園會仲多過佢!
呀劍貼士: 在小巴總站起點個度就有個大士多, 裡面有厠所, OK的! 起行前換哂片去哂廁所先, 如果開始上咗山之後, 廁所就只有一個個的流動廁所, 如果去大就真係麻煩D同臭D, BB換片就只可以行埋一邊, 冇計啦, 想親近大自然, 去便便就係冇咁方便架啦! 行完回程之後去士多食番件冰菠蘿真係正, 的士都好易截!
城門水塘簡介
相信很多人都唔會陌生, BBQ, 睇馬騮(本人覺得不宜, 依家D馬騮好惡), 影相, 行山, 大家都好熟! 所以都唔駛點介紹
1.荃灣地鐵站轉乘82號專線小巴, 到達城門水塘菠蘿壩, 我一家大細又BB車所以搭的士方便D!
(以上資料更新至文章當日)


text:
當知道有散學禮,家長們都諗整啲咩食物比小朋友,
唔知咩嘅勇氣,我居然話整cookie!!
最鬼秘嘅係我唔識整架...
那裡來的勇氣?相信是媽咪嘅我,
幻想看到小檬滿心歡喜拎住媽咪整手做嘅cookies返學校,
應該係全世界最幸福嘅事!(太跨了吧!)
諗住想有小檬班別數字同英文字母,
諗住吸出嚟去焗應該唔難吖!
於是就膽粗粗話整喇...
到真係整唔到改整或者買第啲野都應該冇問題嘅!
做cookies最大嘅工具係焗爐,
其實我屋企係冇焗爐..哈哈.
咁啱小檬舅母又識人買有得平,
於是就買咗個想買好耐嘅蒸焗爐.
星期五或者星期六買材料試整...
點知婆婆星期五哽骨,入咗醫院..仲邊有時間心情整吖!!
於是諗住擱置,好在星期六中午婆婆已經可以出院,無咩大礙.
送咗婆婆返屋企休息同呀嫂lunch時候講開,
話佢個朋友近期開始研究蛋糕cookie,之前食過都好好食
話佢應該有時間幫我整..其實我都想參與
講吓講吓呀嫂就邀請佢去婆婆屋企一齊整喇!
準備好晒材料工具~
開始
唔係太識嘅我之前已經係youtube到不停睇人點整,
不過到自己又好似另一回事!
雖然朋友有整過,不過又末至於好叻好叻,
試吓試吓
自己都已經唔係好掂...仲有個小朋友攪攪震@@
喺兩個
失敗! 好難整呀...我諗我哋唔應該用咁細個英文字母嘅模,
呢啲應該係做糖霜嘅.cookie皮太軟,
字母根本整唔到出嚟!!
另外唔知點解果皮好軟,比我想像中難整,好在又買咗啲動物比小檬玩吓,
後來放棄整字母,整動物!!
又要快手,唔知點解咁快溶,又要雪返先整到!!
好氣餒呀!!
時間已經唔早,諗過放棄咖喇!
好在朋友話可以星期一再嚟同我整,於是放工又上婆婆屋企開工!
今日啲皮夠硬,容易啲喇....
後面啲小朋友不停叫我..但我進入冇人境界,
如果唔係我就冇功課交
小檬都即刻食咗三塊!
唔太甜..入口鬆化!!!
小檬都係做樣包裝吓,如果佢包,應該唔使第二日已經爛哂
貼上小檬班別!
完成~
動物啲仲見到啲樣嘅..不過要留心啲睇
有啲已經爛咗
希望小朋友老師們都鍾意啦!!
第一做整,唔夠經驗,真係唔容易,


text:
我係一個非常鍾意拆野既人,鍾意拆開佢研究點解,鍾意拆開佢整,或者可以叫做鍾意DIY.
鍾意DIY既最主要原因係因為我相信,做學問係要落手落腳做先會識.而係我心中永遠認為,我可能永遠都學唔好一樣野,但唔會永遠都學唔識.
我爸爸係我細個時係一個機器佬,我細個暑假係機器廠玩既時間多過係遊樂場,小學三年班已經拎啤令當轆仔砌野玩,拎風槍加支飲管做豆豆汽槍,當唔少人仲玩緊玩具豆豆城既膠工具個陣,我已經拎住真既螺絲批,雙魚牌鋸片等去自己製造玩具自娛,莫講話呢D手工具,當年我已經知道咩叫車床,鑽床,LAW床等(後來讀書時知道學名叫銑床,LAW床大概係機器佬叫),雖然除左鑽床之外,其他我一部都唔識用,但係至少我知道佢地有咩用可以做到咩野,或者亦因為咁,我自細已經識應用好多基本工具,亦養成左動手既習慣.
至於對電子方面既認識,就應該係小六個陣電視播《四驅小子》時開始,個陣興大家出去玩四驅車,鬥四驅車,其中一樣最常改既就係摩打,咩雙星三萬轉摩打,記得當年好似賣成百幾二百蚊一隻,個陣學校賣一支維他樽裝橙汁汽水先唔記得兩蚊定兩個半,二百蚊係成個月零用錢黎架啦!後黎有同學有隻黑摩燒左(大概係山寨版既勁少少既摩打),我就問佢拎左返黎拆,再同自己隻雞摩對比一下,發現原來佢隻黑摩既銅線係明顯多好多,於是就同姑姐去左國貨公司,用左廿幾蚊買左人生第一支『辣雞』,第一卷錫線,返到去將兩隻雞摩二合一,雖然今日諗返當時焊工其實好差,不過隻雞摩又真係快左(當時未知原理,後來讀書就知啦),當然過左一排之後隻雞摩最終都燒左,但係個陣四驅車熱潮已經開始減退.而後來到高中,我入左香港仔工業學校讀,而我AS選修科其中一科係電子學,雖然我讀得唔叻,但好多電子既基本功就係呢兩年學返黎,至少學識左設計簡單既PCB,人手曬同洗板,當然仲有基本元件同埋計數.所以係呢方面其實我都只係勉強有AS程度,唔係咩專家,但係我相信係我地身邊好多事物,其實都唔係比AS程度深,只係我地唔知點應用我地所學過既野.
依家,我係一個PROGRAMMER,點解我會入左呢行呢?就要講返初中,我中學之前都未接觸過電腦(講緊個人電腦之類,唔計計數機之類),最初初接觸電腦係中二時同學屋企既電腦,當時用緊MS DOS 6.2,同埋裝左WINDOWS 3.1,而我自己第一部電腦係中二暑假買,Pentium 166MMX,32MB EDO RAM,當時已經好快了,不過唔夠兩個月就俾我整壞左,原因係我係朋友屋企搵到個FLOPPY DRIVE,但當時唔知呢個係MAC用的,結果撞到底板瓜左,硬碟又燒左,拎去保養扮傻仔,整左個幾兩個月,底板先整返好,但係硬碟就等左成四個月.不過之後反而令我更加鍾意研究,當然亦因為當年要玩GAME同抄GAME,就學識改Autoexec.bat,Config.sys等.而當中三上中四要選科時,數學唔好但PHY,CHEM,BIO都唔錯既我就選左理科但唔讀A.MATH讀電腦呢條不歸路(因為之後無MATH係好難選科).係中四開始之前個暑假,我同一個好朋友因為知道中四既課程有Pascal,於是走左去買左本《21天學會Pascal》咁上下既書,兩條友輪流睇書自學,係中四開學之前,就寫左計『負B正負開方根B SQUARE減4AC』既程式仔.而我運動唔叻,踢波雖然OK但學校足球無校隊,社際比賽代表社出賽但只得尾二,其他科目過得去但唔出色,唯一係電腦科我可以表現自己,所以我好努力去讀好電腦科,個科考到全級第一,而我亦鍾意左半夜坐係電腦前去寫程式,去DEBUG.之後中六七千辛萬苦先搵到香工呢間有開AL電腦既學校再讀上去,之後城大ASc CS再過左去浸大讀CS學位,出黎之後就一直做PROGRAMMER到依家.或者,我鍾意研究同解決問題既性格先係令到我一直讀電腦同做PROGRAMMER既原因.


text:
個 案 三
我 叫 阿 May , 我 係 向 travel chat room 認 識 Andy , 當 時 , 佢 自 稱 叫 呀 Tom , 佢 話 佢 好 鍾 意 旅 行 , 佢 話 佢 本 身 泰 國 有 生 意 , 有 間 餐 館 係 曼 谷 , 如 果 同 佢 去 泰 國 , 可 以 到 佢 間 餐 館 試 吓 d 正 宗 泰 國 菜 , 佢 又 俾 d 佢 泰 國 影 既 相 我 睇 , 又 話 果 邊 好 多 朋 友 , 可 以 帶 我 地 週 圍 去 玩 , 當 時 , 我 剛 剛 辭 職 , 所 以 都 想 去 過 旅 行 散 吓 心 , 我 同 佢 向 MSN傾 過 數 次 後 , 佢 主 動 約 我 出 嚟 飲 野 , 我 地 係 近 尖 東 噴 水 池 既 露 天 酒 吧 見 面 , 當 我 收 到 CALL 之 後 , 我 先 知 俾 人 呃 咗 出 嚟 , 因 為 , 佢好 明 顯 係 用 另 一 個 人 既 相 係 MSN show 出 嚟 , 佢 解 釋 話 曾 經 俾 人 玩 過 , 所 以 唔 會 用 自 己 張 相 放 向 MSN 度 , Fine , 我 坐 低 同 佢 傾 , 佢 真 係 好 似 好 熟 泰 國 咁 , 又 話 佢 個 Friend 幫 佢 手 打 理 佢 係 泰 國 間 餐 館 , 又 同 我 講 佢 間 餐 館 搬 咗 去 酒 店 大 堂 樓 下 用 咗 佢 幾 多 十 萬 左 右 , 佢 話 可 以 包 晒 所 有 駛 費 , 因 為 佢 幫 咗 佢朋 友 一 個 大 忙 , 所 以 每 次 到 泰 國 佢 朋 友 一 定 會 好 熱 情 招 待 佢 咁 話 , 大 家 傾 好 晒 所 有 野 , 我 地 約 咗 後 日 上 航 空 公 司 買 套 票 , 大 家 可 能 奇 怪 我 點 解 一 個 女 仔 肯 同 佢 去 旅 行 , 一 來 , 工 作 壓 力 太 大 所 以 我 辭 咗 職 , 另 外 , 我 同 我 男 朋 友 閙 反 咗 , 所 以 但 求 有 人 得 閒 陪 我 去 散 吓 心 , 所 以 冇 Expect 要 靚 仔 陪 行 .
到 咗 第 二 次 見 面 , 佢 帶 左 我 去 一 間 航 空 公 司 , 當 Confirm 咗 日 期 後 , 佢 話 佢 冇 帶 Credit Card , 佢 叫 我 look 咗 Card 先 , 轉 頭 會 俾 返 錢 我 , OK , 三 千 唔 係 多 , 所 以 我 look 咗 Card 先 , 手 續 弄 好 之 後 , 佢 二 話 不 說 就 攞 走 張 機 票 , 話 可 以 用 機 票 諚 間 又 平 同 五 星 級 既 酒 店 , 又 話 間 酒 店 好 近 佢 間 餐 廳 , 次 次 去 泰 國 一 定 要 住 呢 間 酒 店 , 之 後 , 佢 話 佢 等 陣 有 少 少 私 人 事 要 處 理 , 所 以 要 走 先 , 話 會 係 該 晚 電 話 聯 絡 我 , 咁 啱 嗰 晚 我 同 同 事 食 飯 , 冇 理 會 到 佢 電 話 , 就 係 跟 住 嗰 日 既 下 午 左 右 , 我 收 到 佢 電 話 , 佢 話 佢 陪 唔 到 我 去 泰 國 , 因 為 自 己 剛 剛 收到 個 懷 消 息 , 佢 語 氣 表 現 得 好 哀 傷 , 我 問 佢 咩 事 , 佢 話 佢 body check 份 報 告 check 到 個 肝 有 事 , 要 入 醫 院 詳 細 檢 查 . 佢 話 遲 啲 俾 返 機 票 錢 我 , 我 話 唔 緊 要 啦 , 最 緊 要 你 冇 事 , 我 重 叫 佢 唔 好 咁 擔 心 添 .
兩 個 星 期 後 , 我 數 次 打 佢 電 話 , 佢 電 話 嗰 邊 只 傳 來 呢 個 message “你 打 既 電 話 未 能 接 通 , 請 你 遲 啲 再 打 過 啦 .” 開 始 我 並 唔 覺 察 有 咩 唔 妥 , 諗 諗 吓 唔 通 佢 去 咗 , 最 後 , 我 放 棄 再 搵 佢 . 跟 住 , 件 事 我 慢 慢 淡 忘 咗 , 直 至 最 近 見 到 有 佢 既 blog , 先 知 原 來 受 騙 , 相 信 佢 係 用 張 機 票 DOPOSITE 攞 返 錢 , 但 興 幸 既 係 , 相 比 其 他 俾 佢 呃 既 女 網 友 , 我 算 係 最 好 彩 既 一個 , 真 難 相 像 如 果 真 係 同 佢 去 泰 國 , 會 發 生 啲 咩 不 幸 事 件 .


text:
Jaylen 1y2m3w5d
我都有嘢掉,但係又唔覺得間屋多咗空位,
間屋好似識生野咁,
掉來掉去都仲有咁多野.
今日就輪到執一執個廁所,
其實個廁所一早已經變咗雜物房.
但係有一定唔會着多次喎,
因為只係個款靚,其實一啲都唔好着嘅.
係因為唔捨得,兩對鞋都係喺金都買,
每對大約$300 ,
$300著一次?感覺好似好唔抵,所以好唔捨得掉.
如果嗰時淘寶就好啦!!
哈哈,如果早啲識淘寶,屋企嘅雜物就真係唔止咁少啦!
除咗係因為覺得$300再一次好唔抵之外,
另一個原因係,覺得對鞋應該仲有用,
認為自己會再著多一次嘅.
但係,其實對鞋真係唔好着囉!
心諗,不如算啦!唔好要啦!
放喺屋企做乜.
都可以肯定唔會著第二次.
就算再做姊妹,我都唔會著返呢兩對鞋,
因為我已經買咗對好靚又好舒服嘅Jelly Beans姊妹鞋.
就將對鞋送去救世軍.
希望對鞋搵到新嘅主人.
今日仲諗住將第三對鞋拎去救世軍.
呢對就係兩年前買落嘅Liz Lisa.
呢對仲癲,買咗$900,
只係著咗一次,著咗一晚咁大把.
呢對鞋4寸高,其實平時係真係好難着出街,好難會有第二次.
我亦都諗唔到有咩衫可以襯呢對鞋.
我以前好鍾意Liz Lisa嘅衫,
自從生完粒粒之後,成個身圓咗肥咗脹咗,
根本冇可能再著得落Liz Lisa嘅衫,
所以對鞋都係算把啦!
有嘢要狠心先得,
如果乜都唔捨得掉,就真係成屋都係雜物啦.


text:
FRIDAY
JAYDEN is 25 months, 2 weeks and 5 days old today
一直好想好想去studio影家庭相 但, 唔知點解一直提唔起勁去做 可能, 因為我知K baba唔多鍾意影相 所以一直冇用心去搵 嘻嘻 近1,2日又的起心肝去搵studio 不過, 仲未搵到一間好滿意 老實講 唔想影d post一式一樣gei相 連background都係一樣 睇得太多啦, 唔多吸引 價錢平一直唔係我首選 當然, 貴亦唔等於影得靚 我想搵d特別少少 (哈, 懶高要求) 我唔想影d我自己set腳架都影到gei相 (嘻嘻, 我屋企都有一道白色gei牆) 結婚相都可以有好多種 點解家庭相gei選擇唔多 定係我唔識搵呢? 我真係有諗過得行閒去下d結婚展 可能會俾我搵到d影相應公司 話唔定會有discount添 白癡的師奶又開始亂諗野 我同K baba又點會得閒去丫 好, 再努力search下 哈, 有冇好介紹? 想, 想, 想 可以的話, 聽日帶Jayden去公園影相
一直好想好想去studio影家庭相
但, 唔知點解一直提唔起勁去做
可能, 因為我知K baba唔多鍾意影相
所以一直冇用心去搵
嘻嘻
近1,2日又的起心肝去搵studio
不過, 仲未搵到一間好滿意
老實講
唔想影d post一式一樣gei相
連background都係一樣
睇得太多啦, 唔多吸引
價錢平一直唔係我首選
當然, 貴亦唔等於影得靚
我想搵d特別少少
(哈, 懶高要求)
我唔想影d我自己set腳架都影到gei相
(嘻嘻, 我屋企都有一道白色gei牆)
結婚相都可以有好多種
點解家庭相gei選擇唔多
定係我唔識搵呢?
我真係有諗過得行閒去下d結婚展
可能會俾我搵到d影相應公司
話唔定會有discount添
白癡的師奶又開始亂諗野
我同K baba又點會得閒去丫
好, 再努力search下
哈, 有冇好介紹?
想, 想, 想
可以的話, 聽日帶Jayden去公園影相


text:
今日第一次用e-Cert交一間公司既Tender,以前就交過畀地鐵,都搞過d settings先得...今日交另一間,睇完份36版既bidder guide都係有d step做唔到... 就打去問,原來佢地自己既設計有問題,有一份唔記得開個folder畀supplier可以upload野上去... 仲等我click來click去攪左好耐... 之後,試下交第二份,呢份應該係放完假後先交,不過想試下交左先,因為早做完...唔係到時先知唔知點upload就大件事!
又跟住36版既bidder guide做,做到中途又話我張e-cert未install,又要開ActiveX先可以繼續...唔知點解我部機又唔load到(只block未有簽章既ActiveX,但呢間公司有既都開唔到),到呢度已經好大滴汗....再試下upload file,點知upload完個folder裡面又冇野,之後又hold左部機,畫面出欠什麼.dll(?)個IE又自己關閉左,試多次又係咁... 打去問,佢地叫我改security settings,改完都仲係唔得,又叫我用另一部機,都係一樣...
把心一橫,將IE入面既security settings既所有ActiveX項目全部都開啟,再由頭做一次,初初click錯左個e-cert選項,又唔得,又要從頭黎過... 之前create左既folder又唔可以delete,最終去到Price Schedule (ver. 7)先成功完成所有步驟,真係滴汗! 不過完成o個刻,真係好開心既!
用左2個幾鐘交2份e-tender,真滴汗!


text:
2011年3月29日星期二
小熊漢堡牛肉盒
琴日講到上個week小王子去左另一間學校度考成績試,o個日12:00pm考完試,小王子就要去Chamber music同上Cello lesson,根本無時間 ,莫講話食晏!咁我就更係o係School Tour 之後,即刻裙拉褲甩咁去買o野比小王子食la~不過......我同小王子爸爸就無得食na!小王子可以o係車度食o野,我同小王子爸爸又要搾車,又要陪小王子上堂.最後我同小王子爸爸要到晚飯時間至可以食我地嘅晏就.
其實我地咁樣車小王子去Sydney度學琴,都已經成兩年幾na~5好睇小搾o個6個鐘頭車,其實真係好 好 好辛苦!如果你地有追開小王子天地,應該知道我有病,係5搾得耐車,如果5係會搾搾下車瞓著覺ga!所以大部份時間都係小王子爸爸搾車嘅.小王子爸爸本身條腰骨就5好ga na~因為要搾咁耐車,攪到小王子爸爸條腰骨越嚟越嚴重.好多時小王子爸爸都痛到起5到身ga!but 5起身返工又無錢供小王子喎~
其實都幾無奈!!!
如果再5搬去Sydney,我都5知小王子爸爸重頂得咁樣車嚟車去幾耐?
上個禮拜小王子爸爸同小王子食物仲毒o個單o野,你地都知ga la~就係o個日o係Sydney度食錯o野,返嚟o個晚,小王子爸爸成晚肚痾,又發冷,攪左成晚.到星期一都無返到工!而小王子就隔左兩日至起,but小王子重慘又痾又嘔兼發埋燒,無返學兩日呀!而就係因為小王子爸爸星期日o個日痾到起5到身返教會~於是我同小王子就同身蟻o勒......
本來我地一路都係去中文教會嘅,但係因為想小王子開始學聽道,所以由舊年開始我地轉左去第間英文堂教會度聚會.就係小王子爸爸起5到身o個個星期日,佢地嘅中文堂無司琴,所以請小王子爸爸幚佢地做一日司琴.點知.........小王子爸爸病左,返5到去教會.咁我唯有帶小王子返去教會頂小王子爸爸彈琴,如果你有返開Church嘅~應該都知道係無咁細個做司琴,回應詩歌重要係去到至知係咩,想練都無得練.加上小王子d中文未好到可以睇得哂佢地唱o個d歌詞,你都知la~就算一早講左要唱幾多次,到真o個陣~領詩o個d人就更係會5跟將法ga law!佢地咁唱法,小王子d中文又5夠好~攪5掂ga!所以我要坐o個小王子隔離,一路聽住佢地唱到邊度,然後指比小王子睇.
如果你有返開教會~都應該知道,教會係一個好奇怪嘅地方,就係.....
5叻唱歌o個個一定係負責領詩嘅~
5識煮飯o個個呢?就一定係負責o係教會度煮o野,
而講o野gear gear吉吉o個個呢~偏偏就係做主席ga喎!
至少我返開o個d係咁,所以o個日o個兩個領詩唱得走音係一d都5出奇嘅~
5走至出奇好5好?
不過兩個人唱到4步咁~我都好少見.o個日佢地兩個簡直係打亂將,又快又慢,唱下呢度又唱下o個度,好彩我機警同小王子醒目,至可以全身而退咋!真係抺一把冷汗~
訂閱: 發佈留言 (Atom)


text:
室內戶外各有三間桑拿房,間間房定時都有Aufguß做(工作人員喺桑拿房撥吓風,加吓水).
2014年8月16日星期六
Sole Felsen Bad
室內戶外各有三間桑拿房,間間房定時都有Aufguß做(工作人員喺桑拿房撥吓風,加吓水).
44 則留言:
多人皆因人人貪佢有優惠?回覆刪除回覆
又可能係暑假關係.刪除
80歐算平啦,個桑拿區咁大,我地淨入場都要20x歐啦回覆刪除回覆
我哋都係咁計. 廿幾歐入場(兩日x2),一餐晩餐cheap cheap哋都要十幾歐啦.刪除
以這價錢,享受兩天一夜,不錯!回覆刪除
你擺明係為左d光豬先去啦.自己有冇都參於其中呢.回覆刪除回覆
你對眼一定疲勞過度.回覆刪除
一路食嘢一路有光豬欣賞 , 雙重享受梗係多人幫襯0架喇 .回覆刪除回覆
有d係眼睛受罪喎.刪除
個果女人真係你影架?回覆刪除回覆
桑拿區唔可以影相架. o個d都係網上圖片刪除
唔知點解意大利叫腸仔做würstel , 係咪德文?回覆刪除回覆
係呀,德文黎架. Wurst係香腸, Würstel係腸仔刪除
>>我哋個個都話呢度冇下次. 但係出到戶外,我哋改變主意...回覆刪除
咁即係有下次?
>>佢哋個三四歲嘅仔想拖手, 佢亞爸冇為意,冇畀手佢. 咁小朋友就拖.....
咁個爸爸同媽媽有乜反應?笑咗?:D回覆
應該有下次.刪除
個爸爸即刻拖佢手啦.
光豬營是否一定要光豬?回覆刪除回覆
一定架,但係有部份人唔入桑拿房時會著番泳裝.刪除
奧國人好似幾鍾意光豬喎回覆刪除
個鎮仔冇野睇咩?回覆刪除回覆
呢個價錢真係幾okay 喎... 仲要唔邋, 好羨慕呀~~回覆刪除回覆
一路食嘢一路有光豬欣賞 ,會唔會反胃..回覆刪除回覆
睇你好唔好彩有靚仔靚女行過囉.刪除
環境咁優美,都低玩!回覆刪除
很有大自然 feel呀回覆刪除
80歐好抵玩. 一路食一路睇光豬, 我驚食唔落喎.回覆刪除回覆
好彩有靚仔靚女行過會好開胃..刪除
咁你以後去桑拿見到小朋友會唔會即時提高警覺,驚佢會「拖」錯你XXXXXD回覆刪除回覆
俾你提一提,下次真係要避開d小朋友刪除
王子眼睛係咪好唔得閒呀 :P回覆刪除
呢個拖手仔故事,好爆笑; 以為你作故呀!回覆刪除


text:
中環在線:羅康瑞拒與財爺比武
「整傷人就唔好!」
■有人噚日問羅康瑞(右),有冇邀請過財爺比試身手,佢笑住話冇.
財經界原來有唔少武林高手,眾所周知嘅係財爺曾俊華,佢既懂劍擊又係洪拳高手,有「上海姑爺」之稱嘅羅康瑞亦係自小習詠春.有人噚日問羅康瑞,有冇邀請過財爺比試身手,佢笑住話冇
,理由係「整傷人就唔好!」言下之意,即係財爺都唔係佢對手?
二人各跟名師習武
羅康瑞做咗一年機管局主席,做埋今個月底拜拜,下月就過去貿發局擔任主席.臨別秋波,佢噚日約埋傳媒茶敍傾偈,期間佢講起自己13歲開始學詠春,學到廿幾歲先停,近幾年都冇乜點樣練習,不過學到嘅招式已經成為佢身體嘅一部份,好似早排佢喺上海工作,有同事跟佢過兩招,佢本能反應使出一招推開對方,對方即刻俾佢推到老遠咁話.
既然咁厲害,咁有冇搵過財爺過番兩招先?羅康瑞就即刻耍手擰頭,話「整傷人就唔好」.嘩,唔知財爺知道上海姑爺咁講,會唔會即刻主動約番姑爺來一個武林大會呢?不過又咁講,財爺硬生生俾人掟中雞蛋,都係笑笑口話醫生叫佢唔好食咁多雞蛋,區區一句說話又點會激到佢吖.
翻查資料,羅康瑞與財爺都係跟大師傅習武.羅康瑞以前曾經提過,佢係葉問徒孫,3年前佢旗下瑞安房地產(272)喺詠春發源地佛山推售樓盤項目,羅康瑞就搞花臣,炮製咗條《詠春》紀錄片.至於財爺嘅師傅就係鄺鐵夫,而鄺鐵夫就係林祖(傳奇人物林世榮姪兒)門生.兩位嘅拳腳功夫肯定相當了得,不如記協明年周年晚宴邀請兩位做嘉賓,嚟個友誼賽喇,肯定高收視喎.
李華華
mailto:LiWaWa@AppleDaily.com
李華華
LiWaWa@AppleDaily.com
中環在線 - 李華華 舊文


text:
2011年9月13日 星期二
遊戲星樂園 新三國休閒版
遊戲星樂園 新三國休閒版 - 遊戲星樂園 三國方塊 - 遊戲星樂園 真假三國 - 遊戲星樂園 三國麻將風雲 - 遊戲星樂園 三國誌正式版 - 遊戲星樂園 三國英雄傳II - 遊戲星樂園 盜版三國誌 - 遊戲星樂園 惡搞三國誌人物 - 遊戲星樂園 霸王別姬 - 遊戲星樂園 三國誌-赤壁之戰 - 遊戲星樂園 三國黃忠篇 - 遊戲星樂園 街機三國誌 - 遊戲星樂園 三國趙雲傳 - 遊戲星樂園 無敵三國誌 - 遊戲星樂園 小叮噹尋物 - 遊戲星樂園 叢林狂奔 - 遊戲星樂園 沙灘排球對決2 - 遊戲星樂園 新三國2.2 - 遊戲星樂園 新三國2.1 - 遊戲星樂園 QQ三國 - 遊戲星樂園 好玩遊戲區 - 遊戲星樂園 13支 交友找美女18禁
2011年9月11日 星期日
遊戲星樂園 七龍珠卡丁車
遊戲星樂園 七龍珠卡丁車 - 遊戲星樂園 碰碰卡丁車足球賽 - 遊戲星樂園 跑跑卡丁車熊貓 - 遊戲星樂園 狗狗丁丁車 - 遊戲星樂園 3D龜龜卡丁車 - 遊戲星樂園 星際卡丁車 - 遊戲星樂園 跑跑卡丁車迷宮 - 遊戲星樂園 保衛家園 - 遊戲星樂園 火柴人街霸 - 遊戲星樂園 暴強格鬥1.1版 - 遊戲星樂園 微型坦克 - 遊戲星樂園 巴特火箭炮 - 遊戲星樂園 駭客任務格鬥 - 遊戲星樂園 企鵝冰海大戰 - 遊戲星樂園 準備射擊 - 遊戲星樂園 the-farmer開心農場 - 遊戲星樂園 虛擬村莊 - 遊戲星樂園 阿凡達 - 遊戲星樂園 漢堡卡丁車 - 遊戲星樂園 跑跑卡丁車萬聖節 - 遊戲星樂園 好玩遊戲區 - 遊戲星樂園 二人麻將 交友找美女18禁
遊戲星樂園 拳皇wing
遊戲星樂園 拳皇wing - 遊戲星樂園 火柴人對戰 - 遊戲星樂園 火柴人狂暴冰箱2 - 遊戲星樂園 火柴人自殺3 - 遊戲星樂園 火柴人格鬥 - 遊戲星樂園 狙擊火柴人2 - 遊戲星樂園 火柴人大作戰 - 遊戲星樂園 火影忍者戰鬥 - 遊戲星樂園 火影忍者外傳2 - 遊戲星樂園 農村養雞場 - 遊戲星樂園 瘋狂農場3 - 遊戲星樂園 瘋狂農場3美國派 - 遊戲星樂園 瘋狂農場3冰河時期 - 遊戲星樂園 快樂農場 - 遊戲星樂園 開心農場美少女 - 遊戲星樂園 搶救異形綁架任務 - 遊戲星樂園 守衛者53號 II - 遊戲星樂園 HA 3 - 遊戲星樂園 拳皇WING1.3 - 遊戲星樂園 拳皇夢幻之戰 - 遊戲星樂園 好玩遊戲區 - 遊戲星樂園 水果盤 交友找美女18禁
訂閱: 文章 (Atom)


text:
10 月超級忙
11月忙到月尾
終於可以黎科學園之約
因為9月果時同HEEM HEEM 黎玩
不過因為無BOOK 位
食唔到阿蘇介召個間BUFFET
今日專登黎試試
不過呢日因為DADii 係大陸趕返落黎時間有誤
攪到HEEM HEEM 一家等左我地個幾鐘
真係十分唔好意思啊~~
我地坐OUTDOOR
呢D天氣好舒服啊
D景又靚,
最重要係兩個MONKEY 可以走黎走去麻~~~
唔知係咪HLC D 性格一D都唔女仔,
所以, 佢同男仔玩得特別埋~~問親佢學校有咩同學
隨口全部都男仔名,
兩個跑跑下又比我地捉住影相
佢兩個交足功課, 表情動作都好夾~~
HEEM HEEM 對HLC 超級好
HLC 霸左佢架三輪車成晚
HEEM HEEM 就坐呢架佢之前送比HLC,
我地帶黎既無電慢過蝸牛電動車~
落車時, HLC 唔小心跌親膝頭,
HEEM HEEM 即刻主動錫返HLC
情景真係十分SWEET 啊~
HEEM 媽仲話, 未見過HEEM HEEM 甘主動錫人~~
HLC 真係有福了~
呢度有D小樽FEEL…..
講返D食物
其實好一搬
又唔多野食~
不過$120 食BUFFET
也不能要求太多~
玩到成十點, 我地就返屋企喇~
拎車時, 見到呢棵大大CHRISTMAS TREE
HLC 同HEEM HEEM 都好興奮
呢期學校日日都唱聖誕歌
佢地又即刻哼起Jingle Bell 來
聖誕就到喇~~~
好祈待啊~~~


text:
船上生活真係早睡早起,雖然今日10點落船,老公6點幾就起身
07:13今日日出多雲
Infinity Pool 冇人游,可能室外朝早凍D,Sea Day嗰日我有游,唔太凍
由船尾甲板落樓梯,每層都有呢個位置
08:46 望到西西里島~帕勒摩
09:27 入碼頭
今日約咗船友H&C在落船樓層等,一齊行帕勒摩
10:01碼頭好近市中心,唔使坐Shuttle Bus,好方便
雖然近,都可以包車遊景點,船友其中的4個太太,就包車,因為年紀較大,唔想行
MSC-Preziosa 珍愛號
每個地方都有小火車,唔想行都係唔錯選擇
咁多狗仔,好似話係叫人捐錢
瑪西摩劇院 Treatro Massimo
11:23行人專區
見到有遊客在側邊商店食類似飯團的小食,話好食,我哋就買咗嚟試,
圓形飯團有唔同味道,味道都OK
呢個係C食的,我食嘅唔記得影相
之後在日報睇到有介紹係-Arancini
四角區 Quattro Canti
帕勒摩主教堂 Cattedrale di Palermo
新門 Porta Nuova
Fontana Pretoria
13:12 行到返碼頭
帕勒摩唔大又近碼頭,中午好多人都返上船,我哋都上船食午餐
都好快,主要Check 船卡
今朝H&C冇去自助餐廳食早餐, 去晚餐餐廳Golden Lobster 食早餐,話中午都可以去,所以就一齊去試吓
4個人安排坐大枱,人客唔多,但職員安排用餐在幾張大枱,之後成日都撞到嗰4個太太都一齊坐,大家都話咁樣安排唔好,但算啦,好彩幾次都係香港人,當傾吓偈
13:32 餐廳中午少人,都有中文餐牌
唔係好餓,冇食開胃菜,老公食沙律
凍梨湯,正,大家行到熱,不過個湯碗好似倒瀉咁-_-"
意粉都冇叫,老公想食薯條,我覺得好似早餐
因為唔餓,所以食魚,但魚每次都好鞋,之後都冇再食魚
Pork Ribs 唔錯
影得唔好,呢個都唔錯
老公鍾意食雪糕多過甜品,加上自助餐廳冇雪糕食,所以食雪糕
原來想食完午餐再落船行帕勤摩,但去餐廳食午餐上菜比較慢,食完都差唔多3點,返房坐一陣,但今晚5點就開船,費事咁趕,最後留喺船上hea
17:02 老公話每次離開碼頭,都有快艇護送,都唔知係唔係?
今日買咗塊布,西西里嘅地圖,其實冇乜用,當留念 €1
今晚GALA,要著禮服,17:30-18:30有雞尾酒會
有酒有薯片食,酒我只係呷一小啖,成杯飲晒的話,晚餐會嘔晒出嚟>.<
有外國人著得好隆重,但同枱2個女仔就好隨便,因為其中一個今年3月坐同一郵輪,知道著得隨便都得,老公話早知就唔帶西裝,恤衫就得啦D
今晚GALA,但晚餐又唔覺特別好喎
Soft Drink Coupon 有14杯飲品,但唔想飲汽水,晚餐的 Staff 話可以叫水,算好人,因為每晚都係佢,所以放鬆D啦,之後中午在餐廳叫水,比Coupon話唔得
酥皮蝸牛,幾好味
龍蝦湯,一般
雲吞唔錯
烤羊腿好味
奶酪布甸好食
椰子蛋糕好甜,一般
今晚係雜技,終於睇晒全場
天日到馬爾他的瓦萊塔


text:
早餐餐廳好多人,要搵位
08:28早餐都幾多嘢食,只係太多人,唔可以慢慢嘆
坐我哋隔離係廣州人,都係上MSC,聽吓其他人如何去熱拿亞碼頭
去碼頭都有幾種方法,通常船公司會安排旅遊巴在上船日,由機場車去碼頭,但今次我哋早一日到米蘭,唔係由機場直接去,所以旅行社就冇安排(除非今日去機場上車,但冇必要浪費時間,而且船公司都收得唔平HK$320/人)
噖晚在酒店大堂,有幾個太太問我如何去碼頭,我話搭火車,佢哋話由酒店行去火車站都幾遠(佢哋年紀係大D),咁我問佢哋點嚟酒店,佢哋話坐巴士在中央車站落車,有個華人推架車仔,一車4件行李推嚟酒店,收€10,重比咗張卡片佢哋,可以幫佢哋搵車去熱拿亞碼頭
幾位太太即時問酒店Staff,叫的士去熱拿亞碼頭幾錢,酒店Staff話好貴(好似係€400),重叫佢哋坐火車
之後船上見返幾位太太,話最後打電話比幫佢哋推行李的華人,叫咗一架車€200,€50一個人都OK,方便嘛
咁長氣係想講,由米蘭去碼頭熱拿亞碼頭有幾種方法,有平有貴,就算冇做功課,比貴少少就得,原來由米蘭機場坐巴士到中央火車站,有好多人搵客仔,只係我哋坐火車,加上搭錯車去錯站,冇拉行李在中央車站,所以冇人問我哋
總括有3種方法:-
1)坐船公司巴士HK$320/人
2)自己包車約€400
3) 坐火車€18-41/2人
其實有諗過 4)租車
租車可以去Serravalle Designer Outlet,由米蘭去熱拿亞都經過,只係還車喺熱拿亞機場,要再坐車去碼頭,所以都係放棄
由Ibis Milano Centro去中央車站會經過超市,諗住順便去行,點知個新秀麗喼閂唔到,老公又要執過,搞咗好耐,冇時間行超市,去車站途中,個喼重要爆呔!呢2日都唔係拉好遠,新秀麗好"渣"!
今次真係甩轆,個轆成個膠圈甩咗!
10:54 米蘭中央車站都幾靚,冇乜時間影
月台
11:02坐呢架火車,11:10 Milano Centrale-12:40 Gevova Piazza Principe車站
坐火車時,當然唔敢瞓,意大利小偷多,打醒精神,差唔多落車時,聽到廣東話⋯
到大家預備落車,打招呼,係兩父女,爸爸H,囡囡C,唔同我哋一間旅行社,因為想報名時已滿晒,報另一間,但只淨內倉房,機票一個月,不過囡囡C冇假期,落船後去威尼斯玩一日,遲我哋一日返香港
原來爸爸H上年同老婆坐過MSC同一航線,只係上年坐輝煌號,老婆今年放晒假期,所以爸爸H同囡囡上船
上年上過船,即識路由火車站行去碼頭,咁我話跟佢哋行(有上網睇地圖,知道唔太遠,但有人帶重好),爸爸H(簡稱船友H)話冇問題
大家傾吓⋯講吓,我話天日諗住留喺船上,幾個落船點,唯一冇做功課就係羅馬,落船碼頭Civitavecchai要坐1個鐘火車先到羅馬,羅馬一日點行得晒,所以老公就話留喺船上hea,船友H就話D蹝喎,咁我就厚住面皮,話不如天日一齊去羅馬,船友H話冇問題,真係好好人,換係我,都未必即時答應,始終剛認識,堅好人(返到香港重有聯絡,講旅行啱傾)
囡囡船友C之前都試過由奇維塔韋基亞Civitavecchai,坐火車去羅馬,兩父女都熟路,放心又安心
之後幾日行程,好多時都同船友H及C友一齊行
火車站側門過隧道,第三行有船標誌,寫住Marina
行完隧道後,呢個出口
見到MSC-珍愛號
過馬路,向碼頭前行
見到淺黃色登船大樓
有某船友由火車站 Genova Piazza Principe坐的士去登船大樓,短短一程€10,其實行都真係唔太遠
跟指示行
Checkin大堂,好多人排隊
全船模型
我前面就係船友H&C兩父女
3點Checkin,但其實係可以提早登船
Check in派張船卡,有房號,晚餐餐廳枱號,時間等
後見到飲品套餐,我哋包咗14杯Soft Drink,船上如果叫飲品會加稅,所以飲品套餐會抵D
船上自助餐廳有免費茶,咖啡,但果汁就冇
上船了^^
13:36 水晶樓梯
有兩條走廊,搵咗一陣先搵到間房
13:45 今次住11096
間房幾正
床上已有今日日報,17:30開船,今晚晚餐著便裝
熱拿亞港口風景都唔錯
再影吓間房,老公亞哥住過海洋航行者的露台房,我覺得呢間靚D,感覺華麗D
露台就海洋航行者較大
其中一個電梯大堂
去餐廳經過泳池
14:25自助餐廳已經好多人食緊午餐
餐廳好大,當然啦,咁多乘客
先食沙律
坐窗邊風景好,但曬
湯一般
得呢日有Parma Ham(當然,唔係日日喺船食午餐)
要食多D生果,甜品一般
網上話 Check in 後可落船,行吓熱拿亞市,但隻船咁大,都係行熟隻船好D
行甲板望吓Genova,陰天!
小朋友玩水池
滑水梯老公Sea Day嗰日有玩,已經有乘客浸緊"宅姑池"
16:13返房,行李送到
將衣物放晒入衣櫃,就要預備救生演習,我哋要去F區
突然散咗D雲,日落又幾靚
17:15開始救生演習,行去F區,最重要係識著救生衣
返房放好救生衣,就預備去餐廳食晚飯- The Goden Lobster
坐八人大枱,其實大部份都係大枱,同枱一對中年夫婦,2個女仔,一對台灣夫婦,台灣伯伯係香港朋友幫佢報名,所以都係同一旅行社坐埋一齊
有中文菜單,但翻譯古怪⋯
始終供應,即日日都有
開胃菜-Petals of Tomato Mozzarella Fiordilatte 翻譯係花式馬鈴薯⋯Tomato點會係馬鈴薯!
開胃菜-青口唔錯
沙律一般,要食多D菜啫
海鮮麵,料少咗D
烤小牛腿幾好味
網上又話魚唔錯,但鱈魚扒一般
朱古力蛋糕之後一日喺Buffet餐廳都見到,甜咗D,歐洲甜品係偏甜
呢個好味,但Buffet餐廳冇
天日日報
9點去睇表演,我哋坐樓上
今晚主要鋼琴同唱歌表演,好眼瞓,睇咗一半就走
賭場唔算多人
MSC官網話華人客人間房會有熱水,入房時冇,要問執房攞,其實可以上Buffet餐廳自己酙,但費事成日拎個水壼上落,而且住7晚,反正都比少少Tips,順便攞埋冰,重希望清潔得好D啦


text:
呢篇想講嘅係早前海豚兒被邀請參加同事嘅入職三十週年午餐聚,雖然貴為三子之母,但呢位同事真係横睇掂睇都唔似服務咗呢間公司三十年囉.
首先要交代一下呢類型午餐嘅做法.同事可以跟據公司budget選擇邀請八位同事加埋自己同老細共十人,然後按自己喜好挑一間餐廳,一同外出吃午飯,又或者叫平價到會喺公司開餐,就可以邀請約二十五人參予.
是次主角玫瑰小姐選擇了邀請八位同事去意大利餐廳嘆其家鄉菜,但由於某些原因,有兩位被邀者不能出席而又因為時間緊迫,趕唔切額外邀請另外兩位,所以這次午餐聚會連同主角及老細只有八人出席.其實主角這次安排好有意思架,除咗請咗我哋同部門嘅三個同事之外,另外三位同事係佢三十年前一齊工作嘅顆伴啦!
一開波,連menu都未睇,老細就温馨提示我們這餐飯按人頭算的budget,海豚兒心想,明明少咗兩個人,典解個人均budget係按十人計嘅.算啦,最緊要食得開心!這餐飯海豚兒吃了份量巨型又超好吃的蟹肉ravioli,旁邊同事就點了好吃的燒魷魚,始終和同事食飯,海豚兒不方便影太多相,這餐飯除了主角點咗份沙律做頭盤,其他人都只叫了主菜,有部分同事最後加點杯咖啡...可憐海豚兒因為侍應無問有無人要甜品,老細又無提出,所以咪連甜品都無叫囉!
埋單後,老細去咗洗手間,有個坐老細隔離嘅同事之前睇到張單,爆番出嚟這餐飯只花了總budget嘅一半錢咋(怒)!玫瑰小姐嘅舊同事估我哋老細“以為”我哋班福祿壽唔知budget,而佢又唔知玫瑰小姐嘅舊同事之前都有搞過同類午餐,海豚兒忍唔住爆咗句“公司嘅內部網站入面有寫得清清楚楚加嘛,又唔係咩高度機密!” 然後主角嘅舊同事就話海豚兒成餐飯都咁靜,無諗過海豚兒會嗡句咁嘅嘢!海豚兒心諗,無甜品食影响到自家“福利”梗係燥D架啦!XD
食完呢餐飯,海豚兒就打算走去隔離餅舖買個蛋糕返去請玫瑰小姐食當係多謝佢嘅邀請,順便有個借口俾自己食甜品.呢個時候,老細問海豚兒去邊,海豚兒就如實相告自己想食甜之餘又想買D嘢俾玫瑰小姐返去辨公室揾埋其他同事一齊慶祝.故事寫到呢度,相信大家應該估到結局啦.....
就係老細話下面個蛋糕開公數啦,wakaka !


text:
我只係想share我嘅工具!
bb開始食solid,要準備啲咩呢? 健康院書仔有介紹,但當然呢個年代係有好多product係更加方便.
基本上所有食物都要經過 去皮,切粒,蒸熟,攪蓉.
去皮
偉大發明:瓜刨.買左之後會問自己點解以前要用刀仔批皮咁辛苦
切粒
沒甚麼特別,但我買左個新砧板for bb 食物
蒸熟/攪蓉
趁之前aeon特價,買左個蒸攪二合一,雖然相比其他blender 貴 ,但就好方便同易用,啱晒懶人同無咩時間嘅working mum ,仲有好易整壞電器嘅工人姐姐!
蒸完倒轉就可以blend,好方便.
bb開始食solid,食物一定要夠綿,有時我見blend完都唔夠幼細就會再過filter(當然bb大啲就唔需要了).
有朋友好細心,一早送我combi grater and filter set,仲有碗仔.因包包仲細,基本上我連蘋果啤梨蓉都會過filter.而水果因為唔使蒸熟,所以我會用grater 再過filter,包包食得好滋味.(書仔話可以用匙羹摑,但我嚴唔夠幼細)
又,bb食量真係好細,下下又砌又blend實在花時間.我同好多媽媽一樣,會做冰粒.有蓋冰格,一田aeon有售.blend完嘅食材,造成冰粒,也方便工人姐姐,只要reheat再mix糊仔就可以餵bb食.
糊仔
bb通常先試糊仔,後試粥仔.開糊仔可以唔跟instructions, 開始時稀啲,慢慢加杰.一開始時因為雀巢有寄sample畀我,所以包包係食雀巢先,而且食得ok唔抗拒.有見雀巢相比較甜,又唔係organic,所以買了一盒holle,隨手買,也沒看清楚.
點知包包一啲都唔欣賞,食到wea 晒咀!我自己一試,原來淡茂茂架,食過雀巢嘅包包更係唔鍾意...
好咁我就買過第二隻啦!
呢隻hipp有banana 同peach味,諗住有啲味包包會like,點知又係唔鍾意食,可能個texture 唔夠fine...
聽人講healthy times 幾好味,我又買!
雖然無holle咁啖,但包包都係唔多鍾意!
諗諗下包包可能唔鍾意燕麥!
決定去買rice porridge !
去到公司附近嘅supermarket,只得呢個brand,照買!
bellamy 呢隻個texture 好幼滑,加左蔬菜蓉後包包好鍾意食!
包包的口味:喜歡度由右到左(右邊最喜歡)
其實我都有試過煮粥仔,但包包對於淡茂茂嘅粥仔無興趣,可能遲啲可以食魚同肉時再試!
至於煲粥,上網搵到個懶人方法.買左個象印,平時可以帶粥仔出街之外,仲可以用來焗粥.
焗兩個鐘米就已經爆開,我就會再blend 兩下,已經好綿,又唔使睇火,so good!
不過長遠來看,都應該要買個電煲好啲!
望一望上面,真係好多架餐,仲未計食物,零食喎,所以我老公話我攪太多野囉,但你估我想咩?!
寫住咁多先!


text:
仔仔爸話︰妳之前講到天師鍾意坐大髀,又咁,又咁,咁點解妳所講o既優點依家無晒o既
我就話︰咁除咗唔坐大髀之外,佢都無物其他唔好,又肯比人癡,點都好過個衰仔Charco
(我要講明呢張爛鬼梳化,唔係佢哋倆隻嘢做o既,Charco仔自細都無去抓過張梳化,當天師想抓梳化,櫈時,我哋say no,講咗幾次,佢就無再去抓,佢去抓可以抓啲嘢,見我哋唔出聲,佢就知道係可以用o黎抓抓,佢真係好叻仔)
雖然佢有時唔會主動癡人,但佢一啲都唔抗拒比人癡住佢
其實天師係一隻好鍾意人摸o既貓,鍾意摸頭,摸下巴
佢肚肚啲毛好軟熟o架,仲點武都得
其實我好鍾意比貓貓對腳踢踢踢,好得意o架,佢仲會咬吓我,但係佢只會輕輕力咬,唔似得Charco仔咁搏命咬,見唔見到我隻手啲傷痕,全部都係個衰仔啲傑作
早排夜晚佢鍾意瞓我奶奶張床,最抵死佢連我奶奶返咗o黎,佢半夜都走上我奶奶張床度瞓,最後比奶奶發現就梗係比我奶奶趕走喇,呢張相係半夜三更阿姐起身影到o既
近期佢鍾意跳上床褥頂上面瞓
瞓到半夜,我去“疴o殊o殊”佢都會陪住我,要我摸佢,呢幾晚,佢陪我去完厠所,仲跳埋上床陪我瞓添
所以好多時我行入厠所佢都會跟埋入o黎,朝早仔仔爸起身佢都會跟住仔仔爸入厠所要摸摸
除咗要仔仔爸摸摸之外,其實佢想人同佢玩…
佢鍾意瞓我張床,由其阿姐係度,好似陪緊阿姐咁
除咗陪阿姐,佢都會陪我上網,雖然佢阻鬼住晒,但係我鍾意
前日紐約得華氐19度,尋晚得攝氐-2度,即係華氐27度,依家出面仲落緊雪,好似話會有6-8吋雪,好彩帶咗天師仔返屋企,唔係都唔知佢捱唔捱得住,見到佢依家瞓得咁安樂,我真係好開心,佢以後唔駛再捱冷,我又唔駛擔心佢
願天下o既街貓,可以好似天師咁,得到有愛心人帶番屋企愛錫,未有家的希望佢哋搵到保暖o既地方,捱過每一個寒冷o既冬天


text:
2015年9月7日 星期一
西蘭花炒牛肉 ( 7-SEP-2015 )
( 7-SEP-2015 MON )
好攰呀 呢兩晚都瞓得唔好添 ~
里奧大人呢幾晚背脊扯住痛 又係瞓得唔好 所以今日都係請病假 睇睇醫生好 d ~
早餐食芝腿治 真係攰到唔想咬嘢 哈哈 之後 8 卦又黎埋 今朝菇場壞 lift 我地 9 點 10 分先番到菇場呀 好小咁遲呢 ~
做埋 report 就 hea 過 上下網睇嘢 又傾下計 時間真係好快過 ~
11 點幾里奧大人打黎 咁佢話掛咗號 要 12 點 15 分先睇醫生 但我話想同佢食 lunch 所以佢即刻改 4 點半 之後佢話喺屋企沖即食麥皮 我話用水沖麥皮係無味道 佢頂唔到 不過佢話食咗半碗都接受到 我話日日食就唔同講法啦 一個星期食半碗 其實同唔食無咩分別 哈哈 ~
約里奧大人去金姆指食米線 之後行陣 佢送埋我搭車先走 咁樣會令我唔想番工呢 ~
仍然 hea 過 所以放工可以即走 ~
番到屋企即預備 煮完都 7 點 lu 開飯喇 ~
是日懶餐 - 西蘭花炒牛肉
西蘭花炒牛肉 - 媽咪比咗 3 包牛肉 食埋今餐仲剩一包 最搞笑係我兩次煮牛肉 家姐都係煮牛肉 因為真係想快 d 清哂去呢 ~
搞掂哂都只係 8 點 實在太好喇 所以抹下柜 之後沖涼 食埋生果就休息喇 ~
雖然我睇哂 "急診男女" 但有 d 原來無睇到 所以重頭再煲多次 但有 d 係睇過嘅 我依然會睇到笑或者睇到喊 里奧大人覺得我痴痴地架 話其實有 d 已經睇咗幾次都可以喊 不過我都認架 有 d 真係睇咗幾次 因為里奧大人都識背 哈哈 佢最頂我唔順係睇波 話點可能睇十幾次 話 d 教練先會咁睇喎 同埋都知咩時間入波 都唔明點解次次睇都咁興奮 哈哈 ~
今晚真係要 11 點瞓喇 希望瞓得好啦 ~
2 則留言:


text:
起身執齊嘢食完早餐,就又行返去Oasis 21嘅巴士站坐車出發去長島溫泉樂園,車程大概一個鐘唔係好長,燒腩仔睇吓車睇吓飛機就到,一落車已經見到麵包超人博物館嘅指示牌,包包人fans即刻笑晒口飛撲埋去.
就咁睇地圖介紹,長島溫泉樂園都幾大同幾多嘢玩,有遊樂場有水上樂園有outlet仲有溫泉浸,穿過outlet同魔鬼LC專門店打個招呼之後,就會見到呢條勁高勁長嘅過山車路軌,我哋專登喺到放慢腳步等燒腩仔見識吓咩叫過山車,不過佢都係一貫淡淡定定有錢剩咁樣,只係O咀望咗陣,可能心諗「乜搵包包人要坐過山車㗎」?
睇完過山車再行前少少就會見到細菌小子同紅精靈,身水身汗咁行咗十五分鐘終於都到目的地啦﹗麵包超人博物館係要收費嘅,一歲以上嘅小朋友已經要買飛,大人細路位位1500yen,不過小童飛就會有返個禮物仔送,我哋去呢日就係送麵包超人相機,㩒落去就會見到麵包超人彈出來,燒腩仔到宜家都好鐘意玩㗎.
一入去就會見到迷你版麵包超人摩天輪,博物館入面其實唔係好大,基本上都一眼望得晒,不過入面又真係好靚,每樣嘢都會有麵包超人或者佢D朋友仔嘅樣,就連locker同垃圾桶都靚過人.
燒腩仔一見到博物館中間D麵包超人擺設,開心到自動波走埋去逐個試逐個玩,玩到拉都唔願走呀﹗
不過呢日天氣實在太好太熱(成36度呀﹗﹗﹗),唔可以畀燒腩仔喺戶外地方逗留太耐,唯有氹佢入去室內展館睇吓嘢歎吓冷氣,入面除咗有滑梯仲有呢D會郁嘅麵包超人公仔,都好吸引燒腩仔眼球.
睇睇吓有職員同我哋講出面就來開show,咁我哋就跟大隊出去搵個靚位坐低等,不過十一點幾又烈日當空,真係好熱好曬,廿四孝爸爸米高即刻拎入場送把紙扇出來幫燒腩仔遮太陽.
基本上我哋係咩都唔知就坐咗喺到等睇show,主持出場講咗一輪之後就輪到呢四個壞人出場,佢哋二話不說就舉起手上枝水槍向住台下D觀眾射...
其實咁高溫玩射水確係可以幫忙降溫,不過我哋D防曬都唔知係唔係畀佢哋咁樣整甩晒,所以先會曬到咁黑
抖唔夠五分鐘,佢哋又走出來勁射啦﹗
燒腩仔即刻喊到豬頭炳咁,kakaka...
好彩完show帶佢上火車頭玩吓坐吓就即刻無事.
完show後大家都走晒入另一個館等睇麵包超人show,艾菲同米高唔知道就帶咗燒腩仔返室內展覧館,襯無人第一時間排隊同麵包超人熱氣球影相,之後諗住叫燒腩仔去玩傳說中嘅彩虹滑梯,點知佢知道要自己上同有姐姐監控之後即刻走佬去捐樹窿.
應該係名古屋麵包超人博物館獨有嘅彩虹滑梯,為確保小朋友玩得安全,家長又影到靚相,係會有職員全程幫忙照顧小朋友,家長只需喺滑梯下面等就得,起初燒腩仔知道要跟姐姐指示玩係唔肯玩,後尾艾菲同佢解釋一輪就終於肯玩,仲玩得勁happy,玩完一次又一次,幾乎試晒六條滑梯咁滯﹗
見夠鐘開show我哋都入咗場湊熱鬧,成個show只得主持同麵包超人,主要都係教小朋友做動作一齊唱麵包超人主題曲,對於唔識聽日文嘅燒腩仔來講係完全投入唔到,全程一副呆樣但無嘈住要走.
之後去咗場景區玩,畀燒腩仔扮吓丼,扮吓細菌小子,扮吓煮飯,再揀吓雪糕,都幾過癮㗎﹗
跟住有個變態媽媽,因為買唔到麵包超人氫氣球(帶唔到返香港就無謂買啦),唔甘心點都要買返個麵包超人爆谷桶先安樂,雖然mode
Day 1 HK>札幌
Day 2 札幌>帶廣 part 1
Day 2 札幌>帶廣 part 2
Day 3 阿寒湖>知床 part 1
Day 3 阿寒湖>知床 part 2
Day 4 知床>網走 part 1
Day 4 知床>網走 part 2
Day 5 網走>美瑛>富良野 part 1
Day 5 網走>美瑛>富良野 part 2
Day 6 富良野>蘆別>麓鄉>札幌 part 1
Day 6 富良野>蘆別>麓鄉>札幌 part 2
Day 6 富良野>蘆別>麓鄉>札幌 part 3
Day 7 札幌
Day 8 札幌
Day 9 札幌
Day 10 札幌>名古屋 part1
Day 10 札幌>名古屋 part2


text:
5-July-2013
舊年年尾在Fusion超巿見到呢隻泰式青咖喱做特價就買左1樽返屋企.
一向鍾意青咖喱多過黃咖喱及紅咖喱, 皆因青咖喱的味我諗為更有個性.
印象中第一次用呢樽青咖喱係好似用來整青咖喱蘿蔔炆魚條.
當時記得呢隻青咖喱夠晒辣,
但就略嫌咸左d.
之後佢就喺雪櫃入面做深宮怨婦嘞
應該唔會剩係得我有咁既習慣, 就係無聊時會喺雪櫃摷d玩具出來玩, 左溝右溝睇下會唔會爆炸. 早幾個月XX痕, 用青咖喱來做炒飯, 估唔到用佢來炒飯咁惹味, 當時係亂黎, 不存厚望, 所以都冇拍照存檔.
早幾日, 見雪櫃有一大兜冷飯, 又醒起樽青咖喱, 好想再整炒飯食. 不過今次唔想配肉類來炒, 試著搭配素菜, 睇下夾唔夾味.
屋企只有半個洋蔥, 去樓下百X買埋其餘配料. 最後買左包翠玉瓜, 盒裝栗米同埋一包五香素鴨就可以開工做實驗了.
我的炒飯毫無章法可言, 先把配料續樣炒香, 下適量鹽糖胡椒粉調味. 跟住加入冷飯炒散, 再加入青咖喱(呢隻青咖喱好似蝦羔咁結實, 所以使用前要加少許熱水開稀)炒勻, 再把炒香配料回鑊, 兜勻. 試味, 下少許糖即成.
我自己覺得不錯吃, 好惹味. 估唔到老媽子打完麻雀回家, 肚子打鼓, 見到我的亂做炒飯居然產生濃厚興趣, 自行"叮"了一碗來吃, 猛話好味, 仲讚我炒得夠乾身(我諗個個阿媽都係咁盲目地讚自己d仔女).
我都好出乎意料之外, 呢隻青咖喱適合用來炒飯多過煮一道菜.


text:
2014年5月26日 星期一
點教仔???
其實我寫blog有時都想發洩下D湊仔情緒
近期dan dan 好扭抱
扭抱情度就係一落到街就要你抱
你唔抱佢,佢就狂喊
同你鬥耐性,一定要你抱起佢唯止
嘩!大佬你越來越重
我抱一陣都索晒氣
咁我都會堅持要佢自己行
但我真係唔想縱到佢話乜就乜
所以我問佢你想坐巴士就自己行
佢c都唔肯,一步都唔肯
咁我唯有同佢講因為你唔肯行
所以要返屋企
佢都寧願返屋企
呢個細路都算硬頸
朝早,晚上又開始唔肯擦牙
以前都唔係咁架
有時真係唔想成曰大聲鬧佢
但你溫柔D對佢
佢都借左聾耳陳隻耳咁
唉!講完了!舒服曬!
2014年5月15日 星期四
成長曰記,,,2y.7m
玩到一地都係米,索性叫佢逐粒執返佢,訓練下耐性
唔好睇佢表面甘可愛,其實有好多激氣嘔血野成日發生
佢係比較驚爸爸,爸爸一大聲話佢,佢就會大喊同個樣會好驚
今次又自己伏去張床度
心血來潮想飲湯,一早去買材料煲,包椰水放埋落去煲勁甜!
椰子雪耳雞湯 ,好甜好好飲呀 ^^
重有幾個月就開學k1
好期待終於可以甩難幾小時
前幾日返學校交書簿費
同買校服
好慶幸爸爸份工好彈性
可以遅D返都得
但就會收好晏
差不多成十點半先返到屋企
所以餐餐都係我兩母子食飯
今日真係哭笑不得
見咁好天諗住踩單車載Dan dan出去兜風
一出到去立刻落大雨
唯有嘆句唔好彩
攞返部單車折返
點知放完單車後
竟然陽光普照出太陽
真係激C
跟住唯有去坐巴士河
遊完兩個round
跟住諗住去公園玩
因為同佢介緊去街片
所以只係同佢著介片褲
問佢有無v v,帶佢去埋廁所
都話無v v
點知出黎唔夠三分鐘
立刻頼篤過我嘆
咁換好曬,整乾淨曬後
再帶佢去公園玩啦
點知玩唔夠5分鐘
今次開舖大既
天呀!唔知佢幾時先肯去街上既廁所呢!
就係咁,今日好無癮咁返屋企!
2014年5月12日 星期一
減肥行動一個月...有D成績
多謝你送左呢個家比
我好感恩呢世人有你同DAN DAN
下世我都要再搵返你!
I LOVE YOU
由上個月15號開始day1減肥
就黎一個月
食少左好多零食,同埋一星期跳三次鄭多燕
終於有D成績
由138磅減到134磅
減到4磅已經好開心
三餐都在家裏吃
早餐食麥皮,中午食粉或煲(赤小豆生熟薏米糖水小甜)順便去埋濕
下午茶食小許零食,
晚餐多菜小肉,飯照食
但在8點前吃
每天喝兩杯緑茶
如真係晚上肚餓
都會食少少零食
但就戒咗食雪糕,紙包飲品同buffet.
運動後一小時不進食
整體上不會感覺捱肚餓去減肥
成個過程好健康
希望黎緊呢個月可再減多4磅
加油,堅持
訂閱: 文章 (Atom)


text:
行程簡介
再轉箱根登山鐵路到箱根湯本
叫左一個山藥同天婦羅
天婦羅唔油,粉薄
麵就唔駛講啦,質地屬於硬硬地的,非常扎實
味道好濃厚,好好味
而山藥隻味就特別D,汁相當的濃稠
加埋隻蛋真係一絕
反而仲去左玉簾神社(唔係行程入面)
哈哈~唔好問我點解會去
反正就係隨心,想去邊咪去囉
就出發去強羅
可以搭箱根登山電車
先做觀光客必做的事:
買黑色雞蛋
再食雪糕
13mins 品の木・箱根ハイランドホテル 落車
就到品之木一之湯
無錯~係複式的
入面仲有個私人溫泉
是晚重點係晚餐
非常非常好味
爭取時間,去就係附近的函館朝市
第一站:釣イカ
第2站:魚生飯+芝士海膽
真係好凍,但好靚呀
入面好多野行,我地仲買左出名的芝士蛋糕:Pastry Snaffles
真係又濃又滑嫁!!
睇埋個開燈儀式 (with 煙花)就去食dinner啦
清清地,絕對係我杯茶
另一碗係白味噌拉麵,都好味
但我仲意塩味拉麵多D
就好似你無黎過函館咁
知道係D咩嗎???
無錯,就係小丑漢堡包
因為今日只係近近地去小樽
早餐我地選擇左去場外市場食,食蟹
唔止音樂盒,D燈都好吸引,我仲意呀
點知,賣晒,咁就只可退而求其次
都好食,泡芙好脆身,牛油味重
內餡係cream,又係好滑身,香濃牛奶味
受歡迎係有佢原因的
北菓樓的年輪蛋糕都好出名,但我地只係試食左舊
無買到~~
士多啤梨酸酸地,配以甜甜的朱古力
無論送禮定自食都一留呀
無可否認的係一風堂的湯底係正過一蘭的
o個種濃度唔係間間都做到
行去尼克斯海洋公園,買個pass 先
因為仲要去熊樂園
玩左一個朝早
睇埋重點企鵝巡遊
食個lunch 先:味の大王 登別温泉店
會同你做(請請)呢個動作,會同你揮手
真係為左食咩都得呀
呢間我要極力推薦俾大家
超級好食!!!依家成日都想食番
咖哩的辣度係可以接受的,送飯一留
蔬菜全部都好食,好甜,覺得唔夠喉~~
雞肉非常嫩
真係好食到不能用筆墨形容
要去食呀!!!


text:
2009年2月8日 星期日
流浪北海道dAy1@札幌(朝)
dAy 1 ,晴,雪
由於搭凌晨機, 放工之後就趕返屋企沖涼換衫
飯都未食嘅情況下衝去機場
9點幾去到, 點知仲未有得check-in
所以... 唯有... 只有...
食大O樂做臨別晚飯!
雖然係難食, 但係亦迫使我地去北海道食好野嘅原動力~
龍少要海南雞飯, 而我嘅係生骨叉燒飯!!!!
到入咗禁區, 所有店舖都開始關門
所以, 唯有係閘口前小睡片刻
可惜... 原來香港真係有好多冇公德心又認叻嘅人
係大部分等上機嘅人都係度休息之際
突然有一家四口走過黎等上機
佢地唔係靜靜咁等
係大大聲同佢2個大約2歲同4歲嘅小朋友講
"我地就快上機呀, 我地去日本呀"
"你地真係好可愛呀, 亞仔, 你真係全世界最可愛架"
"快D黎影相啦, 我同你地影啦......(下刪千字)"
基本上全個侯機室都係等佢地一家把聲
真係有D想毒鬼屎佢地!!!!
ANA嘅飛機餐都算唔錯
起碼係熱辣辣, 仲有soba~
食完飛機餐都只係凌晨3點
個個都想再瞓
可惜機師唔再熄燈
於是出現咗下面2個人......
日本時間6點30, 我地就到咗東京羽田機場
由於羽田int'l 同domestic分開2個terminal
所以我地要去搭免費shuttle去T2
起初仲以為歷史悠久嘅羽田機場係好舊咩都冇
點知.... 原來好靚好先進
仲有好多好多24小時食肆,手信店,仲有熱食vending machine
香港機場真係應該檢討一吓
我地搭9點由羽田飛札幌內陸機
起初好驚會大雪影響班機
好彩.... 如期起飛!
入禁區前security check
日本人真係好自動自覺, 除哂身上所有野去檢查
禁區入面仲有蛋糕食
可惜仲未瞓醒, 所以冇食到!
亦都令到依家非常後悔
去到閘口見到架比卡超ANA, 好Q呀~
於是即刻同佢影相
點知到上機, 呵呵
我地坐依架呀, 好開心呀~~
飛機準時10點半到新千歲機場
一落機即刻跳上快速エアポ一ト去札幌駅
沿途見雪即時興奮絕輪
酒店就係札幌駅附近
所以超級方便
一放低行李就即刻衝去搵野食
龍少猛話要怒食拉麵壽司刺身
好, 北海道第一餐一於食拉麵
沿途天氣優美
龍少選擇了札幌相當有名的味の時計台
我地要了鎮店之寶, 價值1500yen的帆立貝牛油拉麵
嘩.... 原來d野係可以好味呢~~~
牛油好香好香, 湯底夠濃, 叉燒又林, 帆立貝新鮮到好似唔駛咬咁
仲有仲有... 粟米超甜, 麵條又有咬口, 仲有芽菜勁脆!
見到佢地仲有咖哩飯
好彩有mini版, 一於叫多個試吓
嘩... 好香好味呀
雖然冇咩肉, 但係d咖喱汁有好香好濃嘅牛肉味
認真神奇
雖然食完拉麵已經好飽
但係面對碟咖哩飯
真係有d欲罷不能.....

訂閱: 張貼留言 (Atom)


text:
Bad Mood Day
今日心情超級的差.
唔知做乜野﹐又唔係話有乜野事發生左﹐公司裡面又無收到其他人的「說話」﹐屋企人都無﹐全日都過得好太平﹐但係就係非常之「I am nothing, nothing to me」.
唔知係咪呢排熱氣得滯﹐有朋友話佢熱氣得滯的話夜晚好難先訓得著.起初我笑佢作大﹐呢幾日就報應係自己的身上﹐晚晚明明累到 PK﹐但都訓係張床度眼光光成粒鐘.點幾兩點上床﹐三點都仲望住個鐘係度發呆.越不滿意﹐越多念頭.念頭越多﹐越難入睡.越係望住個鐘就越訓唔著.失眠第一大忌就係望住個鐘計下自己仲可以有幾多個鐘頭訓.
一星期五晚都係咁喎!好辛苦呀大佬.
累積到尋日﹐再加埋公司無野做…其實有野做架﹐但係因為個 database 淨番的 CONT 我唔想理…太煩啦﹐我做左一年﹐乜野煩野未見過? (迷之聲:見得咁少都仲係度懶勁) 但係今次呢個 CONT 真係超勁激喪煩.我相信如果係我公司裡面個班身嬌肉貴的經紀大帝們去做的話﹐一定跳晒樓都未天光.
其他的事都因為太多人係附近乜野都做唔到.好灰.
好多個 moment 我都好想打人﹐又好想大叫.但係礙於環境所限﹐我去到廁所逃避﹐都唔覺得心境有所開朗﹐我想做個 slide 來「豪放」一下 - 都幾乎扭親腳.頂.
好累﹐好肚餓﹐好眼訓﹐好悶﹐好厭﹐好想走﹐成個 mood 都奇差無比.我會形容為一個「要跳幾十次 bungee jump 先能平服」的心情.
好辛苦先等到放工﹐乜都唔理﹐為求「解脫」﹐我第一時間諗到最能夠「解脫」我的方法﹐就係食!
食食食!
即刻過去 Queen’s 買個「薄餅」食下﹐足足 $7 ﹐你都估到有幾大個.食完之後行到寵物街﹐再食香港仔綠 van 站前面的燒賣.企多一陣又見到佢炸起一大堆桌球咁大粒的野﹐問佢咩來的﹐佢話係炸魚蛋.嘩﹐少理那星﹐係咪咁 L 大粒呀?整串來試下有乜 G 咁巴閉?! (是日心情奇差粗口滿天飛好唔要得).
基本上除左一口氣勁食完開心番﹐同埋飽番之外﹐就係因為最後一口氣食晒四粒剛炸起的魚蛋﹐滯到飛起.
再去世貿打機燒銀紙﹐終於都開心番d.


text:
2 Apr 2004
無咩特別事發生.全日十幾個鐘頭都係 222 做 GIS 個死人 project, 所有的東西都係由頭做起, 乜野都唔識, 做到人都癲, 連最基本的 Network Analysis 我都要睇番 lab manual, 爆爆爆煩.死人 ArcView 同 ArcMap 又唔係聰明, 我做好多次先攪得佢掂.又要個個 data 都改, 條條 line line 個個 polygon 又要攪. Dig 得唔準又要黎過, Snapping 得唔好又要 snap 過.呢條路又唔係好岩, 個條路又好似直頭 dig 錯....簡直係爆煩.
我都算好彩, 起碼我一路用開 find best route 都叫做無風無險.嘉威就唔同喇, 佢真係做到人都癲, 次次個 Network Analysis 都俾 pat 屎佢, 一事又話 syntax error, 一時又話 network problem, 一時又 segmentation problem 等等等.......到最後又要 dig 過晒旺角d 路.
大大話話都算係朝早十一點做到半夜三點先起程番宿.今晚的路上面有我, 嘉威, Gary, Travis 同埋嘉嘉.完全未試過的配搭.不願置評.
我發誓我以後都唔 take GIS workshop 或類似有關的野.


text:
上晝你上黎公司等我放工,然後等埋我家姐放工後一齊去食d野先,之後打電話同我個friend約係會展邊度等,跟住我地大約係會展等左10-15分鐘左右我個 friend先到,之後就一齊入去啦~!!
首先我地行左婚紗區一陣,跟住再上一層傾酒席,我地坐左好耐先等到個經理得閒招呼我地,不過就發生左一件唔太開心既事,就係有關間場既問題啦~!! 之前我地落左一半訂金時,有問過佢間場點樣間,但今日再同佢傾時就同上次講既唔同喎~!! 你勁唔滿意,最幣我地當時又無寫低佢講過d乜,真係死無對証,但最後又俾你嘈到可以擺少一圍,但間場就同之前一樣,總算攞番d 著算.
然後我地再去蒙娜麗莎 book 埋影婚紗相,可以係一年內使用,因為有 coupon 點都抵d,.本來我想去台灣影婚紗相架,但因為資金既問題,都要從詳計議一下啦~!!
之後我地去埋私人胸間.派對 join 埋做 member,第日再去買 gurdle.
最後去埋紅酒區行下,你最後仲買左四支紅酒(自家飲用),真係由開場行去散場,仲要去抽埋個獎先走,我就抽到護膚品兩小包,而我男朋友只抽到一張音樂演奏既 coupon(一張無用既廢紙haha),因為我家姐陪足我成日,所以我送左一包護膚品俾佢haha,好似好孤寒咁...然後我地一齊去灣仔街市食飯,大約九點幾左右就各自歸家.


text:
2月14日 星期六 (香港 > 東京 > 仙台 > 東京)
自從早兩年響電視睇過雪影移城後,先知道日本東北呢個地方,見D樹冰咁得意,就開始起左要去東北嘅念頭,後黎出左PACE果本東北嘅旅遊書,資料好豐富,於是就決定09年成行.雖然呢幾年去旅行都係自遊行,但都係靠市面嘅旅遊書,次次都十下十下咁,從來唔知道原來網上嘅資訊係咁多架,有次聽朋友講有個日本自由易討論區就去睇下,結果發現D網友好好人,籌劃嘅階段有咩問題上去問都好快就得到回覆,再睇埋D網友嘅 blog 嘅經驗,對今次旅行真係幫助好大,真係要同各位網友講聲唔該晒呀~~
廢 "up"左一輪,都係講返個行程......東北真係好大,有六個縣咁多,想一次過去晒只得八日假係絕無可能嘅事,所以今次我地只係揀左山形,秋田同宮城,青森都好想去,不過唔夠時都係留返下次有機會先去奧入瀨同十和田湖睇紅葉囉.....
為左爭取多D時間,我地今次揀左搭日航01:50開嘅夜機去東京羽田~~
上左機後已經頂唔順開始要瞓,點知瞓左無耐忽然比老爺叫醒,原來派緊飛機餐,最初以為夜機無野食,所以有D起出望外,再加上我生性愛貪小便宜,梗係即刻當堂醒晒食返夠本啦....
個餐算係light meal掛,有粥架,都幾好食 (都唔明點解D人成日話飛機餐難食,我覺得大部份都OK啦,預整嘅食物,算係咁啦,想點喎~~)
食完就繼續搵周公傾計,老爺慣左夜瞓,繼續睇電影....真係頂佢唔順,條友又睇赤壁,睇左九千幾次都唔厭,佢話D戰況拍得好喎....恕我唔識欣賞,我睇見果個林志玲個「懶」柔情樣就覺得十分造作,吳宇森果幕床戲直頭多鬼餘兼令人生厭.....
只係響N年前搭過夜機去歐洲嘅我,果時後生細女一D都唔覺得辛苦,而家一把年紀咁捱眼瞓真係都幾難頂....不過瞓下醒下,終於都捱到落機~~
半個鐘倒就攪掂晒入境手續同攞埋行李,羽田個國際航廈好鬼簡陋,仲要先搭程 free shuttle bus 去Terminal 2~~
呢兩個就係一路以黎陪住我地穿州過省,周遊列國兼肩負重任嘅行李喼喇,真係辛苦晒佢地~~
到左 Terminal 2 就轉搭 Monorail,因為咁早係未有機場巴士....其實響國際航廈搭嘅shuttle bus 係先去Terminal 1 然後再去Terminal 2 ,兩個 terminal 都可以搭Monorail,不過我份人驚死無位坐,所以先響Monorail 嘅總站即Terminal 2 轉車,就係咁樣就做左傻仔浪費晒D時間囉,唔使講梗係即時俾老爺串話晨咁早得果一班早機邊有得咁多人同你爭位坐呀.....我知我知,睇下架Monorail係無人架...(歎氣)
如果搭Monorail後轉搭山手線可以購買優惠車票,500 yen 咋~~
由羽田 Terminal 2 搭去濱松町站,車程大約25分鐘~
Good morning~~
去到濱松町站再轉山手線去東京站,好快架,只係幾分鐘嘅時間.響濱松町站落車時有個日本人同我地搭訕,佢黎過香港做野,識講英文,仲教我地響邊個月台上車~~
去到東京站都只係八點倒,我地打算搭8:28開嘅新幹線去仙台,見有D時間咁我地就諗住將D行李放響酒店先囉.今晚響東京住嘅酒店係 Hotel Marunouchi (東京丸之內),因為東京站做緊維修,周圍都圍晒板,七國咁亂,搵左一陣先搵到個丸之內北口出口,去到酒店有個職員好禮貌咁招呼我地,佢check左一輪,又問我地攞個passport睇,之後就話無我地個reservation....我當堂呆左,唔係掛,俾晒錢有晒hotel voucher喎,即時俾張野佢睇,佢一睇就笑笑口話俾我地聽去錯左酒店 (!)....原來我地訂果間酒店係叫 Hotel Metropolitan Marunouchi,都係響東京站附近架.....大矇嘅我一路都無留意Metropolitan果個字所以攪錯酒店囉,唔使講梗係又俾機會老爺向我翻白眼啦....
個職員好好人,帶返我地出去仲教我地點樣行.....於是我地又拖住個行李喼再走黎走去,間酒店係響一座叫Sapia Tower 嘅商廈入面最頂果九層,hotel reception lobby響27樓,麻鬼煩要搭電梯上去架,比較可取係 Sapia Tower 門口對正東京站~~
放低行李後見到酒店 reception counter 隔離有間餐廳叫 Tenqoo,記得之前睇旅遊書有介紹過話呢間餐廳有個七道菜嘅晚餐好正,同埋窗邊位置睇東京夜景幾靚,咁今日話晒係情人節,老爺就話使唔使問下仲有無得做 reservation不如試下個 candle night dinner啦.....不過最後我地都無去訂位,因為當時唔敢肯定仙台多唔多野行,費事訂左位後限死時間要趕返黎,如果仙台好玩我都寧願響仙台玩夜D囉,反正我地日日都係情人節架啦~~~~
放低左行李就拿拿聲走返去東京站,睇個勢8:28果班車多數趕唔切,希望趕到8:56果班啦.首先要將個 Rail pass activate左先,JR綠窗兌換中心就響八重洲北口~~
攪掂左個 pass 就梗係 reserve 埋未來幾日嘅車票啦,我地早有預備,事先整定左張 list show 晒成個 trip 要 reserve 嘅班次,點知個女職員望左一眼張 list 就問我地想 reserve 邊一班,頂佢....ALL 囉!佢即時面燶燶....無野呀,係遊客都係一次過 reserve 定D班次架啦,個位亞姐好不情不願咁幫我地攪,慢吞吞咁,一陣又 check下個電腦,一陣又攞住本時刻表響度揭黎揭去,攪左一輪又同我地講話今日8:56嘅班次已經 full 左,下一班9:16得唔得......梗係得啦,唔得都無辦法喎.....之後又話今日要 reserve 果兩班車都無連位,不過就可以響同一行 (後黎上左車先知所謂同一行係前後....),咁我地諗是但啦,個幾鐘車,上左車都係瞓,求其你快幫D我地攪掂啦,如果唔係連9:16開果班都趕唔切就真係唔該晒喇......
講到呢度我要正式投訴呢位JR嘅職員,因為呢位亞姑唔知係唔係唔多高興要幫我地攪咁多張車票,所以特登整鬼我地,咁多日嘅飛竟然都係唔連位架!.....佢老闆!粗俗D都真係要講句頂佢個肺!你估我第一日出黎搭JR唔知訂?有咩理由班班車都咁多人搭呀!雖然仙台算係熱門嘅城市,但係一個鐘有成四班車咁多,點都無理由咁啱會有咁多人去仙台掛!所以後黎去到仙台就試下再 reserve 今晚返黎果程車睇下可唔可以有連位啦,去到仙台票務處果位小姐好快速就幫我地出左連位飛喇!跟住夜晚我地返到東京有時間再望埋其他飛先發覺跟手果幾日D飛係全部唔連位!當堂成晚唸@%$%^&..@#$&xyz.....!!!! 打死我都唔信山形呢處地方會有咁多人搭新幹線啦,所以第二日去到田沢湖就即刻再 reserve 過所有飛....結果係無問題架,所有飛都可以連位,個職員一D唔高興或唔耐煩都無!真係想唔媽叉東京果位八婆都唔得,擺明佢係有心玩我地啦.....一向都覺得東京D人無日本其他地方D人咁友善,但都無諗過首都D人嘅 service 會咁差....心心不忿...後黎最後果日返到東京想話去影低果位亞姑個樣公諸於世,但係去過兩次都遇唔返佢,所以大家千祈唔好誤會係上面果兩位職員~~
發完牢騷,繼續講返個trip,攪掂晒後就去搵22號月台上車~~
呢架就係9:16開嘅新幹線 Komachi 11號喇~~
睇下架新幹線幾得意,呢班車嘅 final stop 其實係八戶,響中途站盛岡兩組車係會分割架~~
Komachi 11號準9:16時開,向仙台進發啦)))))))


text:
因為怕熱怕曬兼怕逼,一直都諗住等到九月初先再同燒腩仔去迪士尼,但宜家新學校八月尾就開學,燒腩仔得返兩日暑假咁大把要好好珍惜,所以難得星期二佢學校畢業禮有假放,就決定點都帶佢入去玩轉先,仲專登叫米高放半日假來會合我哋.
早一晚知道有得去迪士尼,燒腩仔已經進入興奮狀態,同佢出發去坐車時,仲開心到周圍同D完全唔識嘅陌生人講「我去迪士尼呀」,行過迪士尼牌坊開始聽到音樂時,仲用勁讚歎嘅語氣講咗句「D歌真係好好聽呀」,可愛到艾菲幾乎暈低咁滯.
來遠就指住噴水池話好靚,艾菲巡例都問佢一句影唔影,難得心情大好嘅燒腩仔話影,幾熱幾曬都即刻埋位影﹗
入park指定動作,本來叫咗個迪士尼哥哥幫我哋兩母子影,點知睇返相先知佢影到歪歪斜斜咁,連後面個米奇頭都唔係好見到,反而艾菲幫燒腩仔影嘅仲靚.
停咗好耐嘅小火車終於開返,梗係要第一時間帶燒腩仔去見識吓啦﹗
呢個小朋友,堅持坐前排,又唔知自己矮,坐前面咩都睇唔到,於是兩母子又熱又悶咁呆坐咗成個站,只係見到一堆樹.
喺幻想世界落咗車之後,又熱又餓嘅艾菲實在頂唔住,決定同燒腩仔返過去明日世界坐低食D嘢(呢邊最易搵位又感覺無咁難食),不過唔知點解佢入親迪士尼都無乜胃口咁(真係顧住玩???),食咗1/4個包都無就叫唔食,只係肯食薯條同飲果汁.
等埋米高就出發去玩啦﹗ 路過維修好嘅城堡,梗係要同燒腩仔影返張相留念啦,今次就遇到個好有心嘅迪士尼哥哥,好勁咁氹到燒腩仔望住鏡頭笑,出來效果相當好呀﹗
入來玩嘅第一個game,仲一臉期待嘅樣,到底玩咩呢?
之唔係玩過一次之後就變成最得寵嘅咖啡杯囉﹗唔知佢到底係真心鐘意轉到暈陀陀嘅感覺吖,定抑或係睇完《小雞逛遊樂園》嘅影響,一知道有得入迪士尼,即刻不停提住要玩咖啡杯,連至愛嘅揸車都幾乎唔記得要玩.
玩完咖啡杯,艾菲同米高都熱到溶咗,於是拉燒腩仔去玩小小世界,坐吓船仔涼吓冷氣過個冷河,否則真係中暑暈低都似呀﹗
玩完小小世界出來,見條樓梯幾靚喎,於是叫燒腩仔埋位畀艾菲影吓相.
點知呢個小朋友越影越失控,人又多佢又不停喺條樓梯到爬同跳,唯有即時叫停走人.
今次又睇咩睇到咁入神呢?
登...凳...咪就係終於夠膽自己玩嘅旋轉木馬囉﹗之前叫極佢玩都話驚,今次終於有突破啦﹗YEAH!
原先我哋諗住睇埋night prade先走,不過眼見大家都全身濕晒兼無乜心機玩,所以排埋揸車就提早走人.
米高忽然提議去愉景北食pizza,路過欣澳見到靚靚日落,上次影唔到今次梗係要影返啦﹗
見架巴士遲遲未到,又有咁大個咸蛋黃射住,艾菲即刻爭取機會練吓影背光相,今次...今次...終於...影到兩張比較滿意啦﹗
山長水遠走入來,就係為咗食呢個大大件pizza,實情係出面市區明明有幾間分店囉,不過艾菲同米高都幾鐘意愉景北呢邊,置身喺到嘅感覺係特別relax,明顯我哋係來食feel,值嘅﹗
食飽見廣場有個星星燈裝置喺到幾靚又影吓.
然後同燒腩仔去對面惠康坐埋車仔就走啦﹗夾啱巴士時間,返到屋企居然一個鐘都唔使﹗Good﹗


text:
貳零壹参年貳月貳拾肆至貳拾伍日-粉嶺圍太平洪朝
Day.02-25Feb2013
一早9點鐘就去到場地,未有儀式做,所以周圍睇下,人亦比上一日少好多,等左十零分鐘第一個儀式就開始了,首先亦係由師父帶領朝首拜祭,跟手就問杯,有銅杯,木杯同豬腳放係支木上面,要黎問來年全村村民既健康,是非以及六畜,銅杯要擲好多次,轉左人擲都唔得,最後要用綠油葉水洗過至得,健康可能有少少問題
跟住係劈五方同劈沙羅,有一支斧頭係度,首先會念一段文,之後會係張紙度抆張紙仔出黎,貼上圍牆門頂,寫有大吉昌三個字,跟住就會用斧頭做儀式,係地下畫字,跟住洒豆,炭,雞毛等等係地,用斧頭劈開個沙羅,沙羅可以用豬既任何部位做,依個應該係豬胃袋做既,劈好沙羅就開始準備朝首送燈儀式
朝首送燈係由打銅鑼既人帶頭,由朝首送燈一路行番屋企放神台恭奉,因銅鑼有限,要一個個咁送番家,都要一段時間
之後就開始化榜文,要由牆上抆番個人緣榜出黎,捲好同其他紙既神主牌或者祭品化左佢,由全員一路拜祭一路化,而木制或係廟請番黎既神,就要先用衣紙綠油葉水抹乾淨,之後續個由朝首放好,之後就一路燒爆仗一路打鑼打鼓送番廟,都其實幾大陣仗,最後番回場地睇下佢地執好野放入箱,十二點左右就走了
除左貼平安符無睇到其餘既都已經參與左,有別於盂蘭,頗特別既經驗
[24to25/02/13]


text:
前日POST左王迪詩
有咩原因令成個妝真係會愈化愈醜!
其實主要出事位置都係集中係眼妝,
唔好以為愈化得多就愈靚!
其實化妝係要學識取捨,
識得收埋缺點,放大優點先係皇道!
常犯錯誤1: 過份深色一字粗眉
韓國興”一字粗眉”,結果就個個都跟住畫!
但好多時都畫出一條由眉頭深色到眉尾一字眉,
完全欠缺立體感!
再以毛質較集中既眉掃用深啡色眉粉填色.
右上: 眉中就用中度啡色眉粉.
左下: 用毛質較鬆散既眉掃將淺啡色輕力眉粉掃上眉頭.
右下: 最後用鼻影掃將眉頭同鼻影連接.
注意層次,加強立體感
唔好以為只有眼妝先要Blending,要求漸變層次感.
其實眼眉都需要由淺變深:
由眉頭淺啡色漸變至眉尾深啡色!
原因係眉尾眉毛比較集中,所以顏色上會要求深色d,
而且眉頭用淺啡色就可以自然地同鼻影接駁,
有非常自然既高鼻效果!
一盒有齊淺,中,深啡色,
而且附送的眉掃分眉尾專用(毛質較集中)同眉頭專用(毛質較鬆散)
常犯錯誤2: 欠缺Blending眼妝
完全無層次可言,
結果就會引伸眼腫問題!
左上: 先將眼影填滿雙眼皮.
右上: 用一支完全乾淨,無任何眼影既眼影掃(毛質愈鬆散愈好)
不停左右來回掃.
左下: 按個人喜好,再掃上帶閃炒既淺色眼影.
當中既閃粉可以令未blend匀既眼影望落去均勻d!
右下: 簡單幾下手勢就完成啦!
常犯錯誤3: 眼線過份地粗
衣個係好多化妝新手or內雙眼皮SIS經常犯既小錯誤!
唔好以為眼線愈粗對眼愈大!
有時眼線過份地粗反而會遮住雙眼皮,
令到對眼有單眼皮既錯覺,望落去反而細左架!
右上: 無大到既原因就係因為畫得太粗,
粗到完全遮住左個雙眼皮~
成個雙眼皮唔見左,對眼望落去當然會細左同無神啦!
左下:即刻搵支尖頭既棉花棒抹走一半!
尖頭棉花棒既好處就係抹到去眼線尾部時都可以掃返個尖形出黎!
咁特別既棉花棒邊度有呢?普通萬寧搵隻叫"化妝棉花棒"就有架啦!
右下: 個雙眼皮出返黎~對眼自然大返啦!
常犯錯誤4: 下眼線同樣過份地粗
同樣道理,唔係愈黑愈粗就愈靚!
記得一開始就講過學識取捨嗎?
右上:搵棉花棒掃走一半(甚至成條抹走)!
左下: 再搵支細頭眼影掃,用啡色眼影(甚至唔用任何色)blend soft佢!
啡色眼影做下眼線比較合適東方人!
右下: 最後唔好忘記補返小小遮瑕,
因為岩岩落眼線時好大機會會同時抹走底妝!
常犯錯誤5: 睫毛太誇張
眼睫毛真係唔好貪平!平價價既睫毛毛質都係比較硬,粗身,唔自然,亦唔夠濃密.
一支支咁撐起哂真係好嚇人架!而且個框亦都太硬太粗,帶都帶得唔舒服!
經驗話俾我知,如果d眼睫毛每對價錢可以平過$5,就一定唔好買!
我係用公主李,無論任何角度都比較自然.
簡簡單單搽mascara保持自然美先係黎緊既Makeup Trend!


text:
好似我今日試用既AQUALABEL蜂皇活膚精華咁樣,AQUALABEL 本身以為資生堂既分枝既其中一個產品,本身已經有用緊佢地保濕系列架啦,產品好唔好用真係見人見志,我就覺不錯,起碼都係200蚊內都有找!咁而今次呢枝AQUALABEL蜂皇活膚精華 係2011年新推出既,既然講得蜂皇漿,其實我對佢既認知就係係大陸旅行團必Sell 產品之一,雖然講得有幾好,功效有幾正...不過我都係覺得呃水既產品之一
咁呢枝精華又係點既呢?等我帶你去了解一下啦~~~
成份: 發酵蜂皇漿GL,高麗人參精華GL,「高密度水潤配方」及雙重透明質酸
就係可以透過發酵技術,可以極速滲入皮膚,更新皮膚~^^
別看它樽仔細細~佢其實已經有30ML 啦~不過真係有樣野要留意,
因為佢係玻璃制做架,有小朋友係屋企既SIS 們,真的有興趣使用的話...
要把它放係安全地方啦!!!!
其實質地上係黃黃地色既水份精華...當查左上手其實你見到好閃令令的,但係當我查上面之後完全冇呢樣野,好快就吸收架
望望樓下張相,其實po 完我都覺得都唔知po 黎做咩xdd
又殘又睇唔到效果xdd左面我係未查既,右面係查左既,或者我真係太乾啦,
我查左上面好快就吸收哂....最重要係清爽架~
我諗好多SIS 最關心呢個問題XDD


text:
諗左幾個地方最後都係去Phuket(布吉)
呢次住既酒店叫villa zolitude,我地住grand pool villa,係一個兩層有私人泳池既villa
位置係chalong,山上面,位置唔方便你夜晚行出去,去邊都要有車! 就算係resort入面都要有車xD
但係呢到好relax,好靜,d人好nice,個個都笑到四萬咁口,手上拎緊野都放低同你sewadeca.好岩d人靜靜地過下日晨
可能因為得我地兩個香港女仔去呢d地方,又或者係我頭髮太出眾,d人都記得我地係邊位xD
今次個trip我地唔去好旺既地方,即係芭東,但係都租左兩日半車出去食野行下
呢幾日都好大風好舒服,係酒店果到又可以曬太陽又唔會熱,一個字!爽!
唔開冷氣都得xD
spa我地都有去,不過無可能影相la~~~~最後一日去左big c買零食返香港做手信=]
第一晚送比我地食既甜品,似椰絲糖
個綠curry幾好味!
villa相
酒店範圍,因為酒店係山上面d路都幾斜,所以酒店內有d車仔送你上上落落
我地間villa
大堂好涼爽,勁大風!
酒店mini bar免費,有兩款beer,我覺得豹果隻好飲d
是晚去左weekend market行,家姐買左好多手信,我只係買左d野返酒店做dinner.不外乎串燒,仲有泰式鳳爪!最特別係買士紅米粥xD配咸蛋.另外龍眼做甜品
串燒比相像中差,反而個粥同龍眼幾正!


text:
7.1.08
我欠缺咗嗰份Hea既感覺
之前提及過,啱啱過去既週末,肥龍就跟屋企人喺澳門渡過.對上一次到澳門,已經係一年多前(永利)剛開幕果時.今次再遊,發現又已經有好多新酒店落成 (雖然仲有好多新酒店興建緊).咁肥龍又曾去過美國拉斯維加斯,想借呢度講下少少對興建中既澳門既感覺.
作為旅遊消閒娛樂區,硬件上可以話應有盡有.要幾靚有幾靚,要幾大就有幾大.簡簡單單一句就係「只怕你唔來!」.而且服務水準之上,無咩值得挑剔.同經營者目標唔同,可能兼肥龍並非目標顧客. 對於非賭客既肥龍黎講,依家澳門既吸引力,就算做咗咁多野,可能都仲只係一般,甚至乎只有飲飲食食,睇下華麗建築,到賭場見識既層面上.去一兩次就無咩所謂.但如果已經到過,喺新鮮感褪減後,短期內未必有興趣再去.
不過每次去都係來去匆匆,絕少逗留三天或以上.而如果想逗留更長時間,除咗賭之外,仲可以做咩呢?
跟之前到拉斯維加斯相比,澳門依家所欠缺既,就係喺華麗建築及賭場以外,其他既娛樂項目,例如大型歌劇,魔術演出,雜技表演等.記得多年前,肥龍到拉斯維加斯旅遊時,差不多每晚都會安排觀賞唔同類型表演,晚餐後可以輕鬆去欣賞演出.
另外,當到唔同酒店遊覽時,眼前見到都係到酒店參觀既,到賭場見識既人.每所酒店就變成人工景點一樣,不絕咁有旅行團到訪,非常熱鬧.相反,真正到澳門逗留較長時間渡假既人反而少.喺華麗建築入面,係五光十色既燈光,但就要等入夜後晚間走到街上看,先會比較有意思.而日間(如果天氣許可),就會留喺酒店懶洋洋踢住拖周圍行,曬太陽及暢泳.記得當年肥龍就係日日嘈豬有覺好瞓,瞓醒就去樓下餐廳食buffet或者prime ribs.又或者去拉斯維加斯(呢樣唔關澳門事),去參觀Hoover Dam同 Great Canyon又可以花上一整天.雖然澳門其實都有世界遺跡,只係就近及面積較小.又可能因為澳門就近香港,生活模式又跟香港接近,感覺分別唔大.
以上情形,或因兩地既氣氛唔同有所分別啦.但係,除咗好似大鄉里周圍見識外,去旅遊渡假果份Hea既感覺,或者只得兩日,肥龍一時tune唔切及感受唔到呀.
Labels: 生活點滴
沒有留言:
訂閱: 發佈留言 (Atom)


text:
接上…
除左要去買『江記華隆』買脆卜卜嘅豬肉紙外
情人仲想嚟『中正紀念堂』行吓睇吓
對我嚟講當然不太感興趣
但陪情人到來遊吓亦無妨
因為… 我都已幾嚟左好四,五,六次
(都唔記得幾多次)
第一次就係十多年前跟旅行團嚟
之後自己跟朋友又嚟過
朋友未嚟過嘅又同佢嚟吓 所以… 哈哈哈﹗
以下相片出自情人手
謝謝分享
環境的確係幾靚幾唔錯架
只係我嚟過太多次
所以冇乜感覺啫 XD
有好犀利… 郁都唔郁嘅守衛
唔知篤吓佢 佢會唔會開鎗架呢 (嗚~驚驚)
如果未嚟過嘅 到來走走都唔錯
帶父母或者長輩嚟呢 D 地方就啱晒
又近捷運站 地方又大空氣又好
又可以比佢地觀光慢慢行 唔使佢地咁悶嘛
今次同往時嚟有 D 唔同嘅
係… 今次多左好多國內人囉﹗
依家放寬自由行 國內人好多都可以四圍去
逃出香港 想鬆一鬆之餘
都想避開 D 國內人 香港一街都係
又冇禮貌 推推撞撞又唔排隊 講野又大聲
(真係最討厭 >.<")
澳門已經係咁… 依家連我愛去嘅台北都… T.T
上次同 D 台灣朋友傾開偈
佢地話好多台灣人都唔鍾意 D 國內人 原因都係一樣啦
要人尊重您 首先要尊重自己
台灣人咁熱情又易相處都要逼人地唔鍾意您
您地就應該好好反省啦 檢討吓自己嘅言行舉止
唔係您嘅習慣 就係理所當然嘅事嘛 對嗎?
入鄉隨俗 應該要尊重別人國家同文化
有幸比我地預先見到一大群可愛嘅小熊貓吖
好多人圍觀同影相呀 (心心眼)
Yeah... 觀光完畢…
下一站係… 咖啡弄 Hehehee


text: 講到素顏顏值高,以前一定會諗起嗰啲18,22歲嘅妹妹仔,佢哋啲皮膚個個白雪雪又滑嘟嘟,搞到好多媽咪級嘅女士個個又愛又恨.但係唔知幾時開始,呢班妹妹仔喺塊面搽咗成呎厚粉,眼耳口鼻個個都一樣,完全冇晒嗰種感覺;同時,嗰班18+22嘅女士,突然間成為唔少人談論嘅對象.可能大家睇到太多人工美女,搞到有啲悶,反而對嗰啲純天然嘅女士,有一種情意結,所以自然成為追捧對象.除咗48歲嘅蘇玉華頂得住班後生女外,當中佼佼者梗係同劉青雲結婚18年,一樣係48歲嘅郭藹明,婚後佢就專心做人妻,淡出幕前,不過郭藹明就算索顏上陣唔覺得有問題,反而覺得佢仲keep到白滑嘅皮膚,真係恨死唔少人.另一個係喺《我和殭屍有個約會》中飾演馬小玲而爆紅嘅萬綺雯,今年10月就46歲蚊蚊,經常喺微博貼上素顏look,喺冇打燈冇就角度冇化裸妝扮素顏嘅情況下,可以感受到嗰種natural感覺.曾經喺電影《黑馬王子》飾演沙律嘅關秀媚,想當年佢樣靚身材正,係好多少男嘅夢中情人.o依家嘅關秀媚,唔經唔覺已經50歲,雖然佢已經淡出幕前,不過天生麗質,仲keep得好好,真係令唔少女士又愛又恨.至於47歲嘅伍詠薇,雖然前排受到老公練海棠偷食嘅困擾,但係正所謂相由心生,只要你對自己有信心,完全唔受呢啲嘢影響,佢落咗妝一樣見得人,佢啲皮膚睇落光滑有彈性,keep得好.


text:
今日多左幾個團友, 所以盡可能要集體活動. 朋友仔大哥實在太鐘意shopping啦.佢地打算花一整日係涉谷買野. 我同朋友仔驚長輩會悶, 所以上午帶佢地去吉祥寺行下, 下午先去涉谷會合朋友仔大哥.
我地九點鐘係lobby餐廳集合食早餐先. lobby餐廳既早餐係以buffet形式, 都幾豐富架. 食完早餐我同朋友仔就帶長輩坐JR由池袋到新宿再轉中央快速線去吉祥寺. 第一站就係去井之頭恩賜公園睇櫻花. 可惜櫻花都未開哂, 開得最靚都係得一棵垂櫻咋. 我地係公園行左一個圈就走啦, 跟住就係附近閒逛, 俾佢地睇下小店.
行到食lunch時間我地就去預先係網頁搵到既餐廳食豆腐地雞料理. 佢既set都係around 1000 yen, 價錢合理. 食完行出餐廳見到隔離間餐廳好多人排隊, 原來佢個buffet有discount, 唔怪得咁多人啦.
食完lunch就搭京王井之頭線去涉谷. 因為約左朋友仔大哥係109等. 好彩大家係冇電話下都見到. 集合之後大家就係涉谷行Loft, Beams Street, Ships等等, 當然仲有佢地最鐘意既羽毛球店啦. 行到夜晚大家就去左西武百貨樓上搵野食. 之前又係係網頁見到有間豚肉Shabu Shabu 好似幾健康幾好評語咁, 一於試下先. 佢既set有Collagen喎, 係咪食左真係健康D呢? 食Collagen健唔健康我就唔知, 但係佢個set附有一盤菜, 食多D菜就一定健康啦. 呢間餐廳既食物質素都唔錯, 豚肉三食都幾好味. 食哂D肉同菜waitress會用火鍋湯底煮飯俾我地食. good!! 食完dinner都差唔多九點, 所以就番酒店俾長輩休息啦.
成個井之頭公園開得最靚就係呢棵垂櫻
吉祥寺井之頭公園, 可惜櫻花未開哂
午餐餐廳隔離間餐廳做緊discount, 所以有人排隊
呢間餐廳食豆腐地雞料理, 我地見出面好靜咁以為冇人, 原來入到去好多人下. 佢地隔音果然做得好好.
漢堡雞set
reasonable price
dinner 食Collagen Pork Shabu Shabu. 唔錯唔錯


text:
下車後見唔到神宮, 跟住路牌步行, 經過漫漫長的斜路和樓梯, 行到我死死吓....
終於行到喇, 頂! 點解呢度仲有另一個入口架, 早知就唔駛行到我得番半條命, 一陣仲要行番去攞車
頭先個停車場應該有呢幅地圖俾人睇啦~
將開運石拋下左下角果個圈入面就會願望成真
好多人都拋開運石, 我就無喇, 我知我一定掟晒落海
鵜戶神宮 本殿就係呢個岩洞窟入面
離開神社繼續南下出發, 今晚要去鹿兒島既霧島, 要兩小時車程
今晚我地又係BOOK左素泊, 所以一見有野食就去食野先喇~ 好喜歡JOYFULL又經濟又好食
豆腐沙律299円
燒雞399円
雞肉丸烏冬499円
抹茶雪糕199円
霧島天然泥湯の宿~さくらさくら温泉
素泊 7960円/室
因為沿路來都唔見有食店, 唔想明天要四處搵早餐食, 所以即BOOK埋明天早餐, 要1050円/人
因為呢兩日都會係鹿兒島, 呢間泥湯の宿唔算貴, 又有咁正既泥湯美顏, 所以就決定住兩晚, 唔使搬行李一天咁多啦~
別館
住樓上閣仔
係別館有幾個貸切風呂
超殘舊又細, 無興趣浸啦
露天貸切風呂
因為呢幾個貸切風呂無泥敷MASK, 所以今晚我地就去本館大浴場浸喇~, 浴場內有人呀, 睇下明天有無機會影幾張相先, 全身浸完泥湯, 臉又敷埋泥, 感覺真係爽, 即刻覺得全身都滑溜晒
...完...


text:
2009年6月29日 星期一
無薪假
老公要清大假,所以佢今個禮拜都會放假!好開心!我除左成日要去產檢可以攞病假,重要係睇政府得半日,放左都只係夠檢查用,睇私家就一日,可以真係休息吓,真係好耐無放假喇!
唔知點解次次老公放假,我都會意外地又放埋咁,上次就入院,放左一個禮拜!今日係佢放假第一日,我竟然唔知醒瞓到九點!原本唸住返下午,不過食完早餐行去買書櫃再返屋企,累到响床度瞓著左,最尾都無返!因為唔係產檢,所以今日放假係無薪嘅,今個月都放左兩日無薪假喇,真係慘!
2009年6月27日 星期六
補品
我好多同事都已經係爸媽級,個個都同我講坐月好緊要,補得好嘅話會好過未生果時,因為坐月係一個重整體質嘅大好時機,我身體不嬲都麻麻哋,所以都好想藉呢個機會攪攪佢!不過自從知道好大機會要開刀,都有d沮喪,因為覺得呢個咁難得嘅時機真係可遇不可求,順產recover得快d,又可以早d補,開刀始終傷元氣,長d時間recover咁,唔知道會唔會重差過以前!不過無計啦,始終都要面對現實,開刀差唔多係九成嘅事!所以我呢排都好關注日後補身嘅野.
唸住去買定補品,點知奶奶又話唔使咁早買,又話佢屋企有,咁早買雪櫃無位擺喎!都幾失望架!我又唔係叫佢買俾我,我自己緊張d想早d預備吓,佢都唔明我有幾驚,梗係想做d野令自己安心d架啦!佢話佢已經買左d藥材,不過唔係自己買嘅始終無咁放心咁,唔係話佢唔肯買野俾我,不過自己去買,買好少少貴少少感覺安心d咁!媽咪都好著緊坐月嘅野,可惜佢對眼真係越來越差,自己照顧自己都有d勉強,重點幫我?!佢幫唔到我佢都好無奈,唯有靠奶奶同自己搵定多d資料先啦!
奶奶話唔使買野,咁我自己去買都無我符,所以唸住唔叫佢一齊去睇,點知無啦啦有日佢話想去海味街行,咁咪一齊去行囉!去到佢專注睇燕窩,我都好奇怪!因為不嬲佢都係鍾情花膠多d,而我就麻麻哋花膠嘅質感,不過係人都話坐月食雞食花膠都好,雖然我真係麻麻,但我唸住到時都會豁出去架喇!燕窩同冬蟲草係我成日都想買嘅補品,覺得可以取代花膠,哈哈,至少唔使餐餐花膠咁慘!而且燕窩好似對開刀埋口好d咁,冬蟲草滋陰,開刀都可以食,不過而家超貴,一両都唔知食到幾多次,買唔起喇!可能我成日講起買燕窩同冬蟲草,奶奶先會無啦啦又去睇,都好,了我件心事!不過我哋都唔識選,都係睇吓價錢同只選燕盞,最尾買左一斤,唔係乾燕,見佢响雪櫃一盒攞岀黎,話係批發嘅,都無量過係咪真係一斤就買左,唔知真唔真嘅,哈哈,不過買完真係安心d啦!奶奶話佢買俾我,我死都唔肯,費時啦!
2009年6月23日 星期二
見營養師
今日終於係見營養師嘅大日子!自從知道有妊娠糖尿病之後,上網見好多人都要跟餐單食千八卡,我都已經打定輸數我都唔例外,即係會無啖好食!所以呢幾日我都無即刻戒口,反而食得就食,如果唔係就有排都無得食!
上到贊育營養部,見到有幾個媽咪已經到左,營養師叫我哋塡張問卷,大致係寫番平時大概食咩,同埋一日裡面係點食野.點食野都幾難寫,日日都唔同,份野只係寫一日,又要寫份量,例如肉有幾両,菜有幾碗.....不過我食野嘅pattern都無變,一日三餐,正正常常,所以份問卷嘅上下午茶同消夜果d位我都唔使塡,係咁易塡完三餐就交.交左之後,營養師會逐様go through,係當眾嘅!所以都知道其他媽咪點食野,都幾得意!
營養師go through我嘅問卷時都話我食咁少,係啦,食咁少都有糖尿,真係唔公平!不過佢話我可能唔夠纖維,真係難以置信,一向都唔太“好”肉只鍾意食菜嘅我,竟然俾人話食唔夠纖維,都幾諷刺!至於甜野,我都唔“好”,極其量我係唔鍾意飲水,鍾意汔水,檸檬茶,益力多咁,不過呢d凍野都飲少好多,係出街果兩餐先會飲檸檬茶,重要一定只係飲唔到一半,咁都糖尿,真係唸係咪攪錯左!營養師之後教我哋點食果千八卡,就係一日六餐,早餐,上午茶,午餐,下午茶,晚餐同消夜!好似好多餐咁,重多過我平時食嘅餐數,但係其實每餐都唔可以食得多!好似早餐咁,最多都係兩碗稀粥或者係火腿三文治或者係大半碗米粉或者一平碗通粉,個碗嘅大細係普通飯碗,同酒樓白飯碗咁上下!午餐同晚餐嘅飯量係五平匙,肉三両,一両等於一粒魚彈喎,菜無限!唸起都少啦!返工出街食好難食菜,俾我可以無限食都無用!五平匙飯真係一陣間都無啦!話就話每餐後有小餐好似上下午茶咁,但係一份小食都只係兩塊梳打餅或半塊麥飽加一盒奶或兩份水果,水果又有換算表,唔係你話一個橙就等於一份水果,一個市面上買到嘅橙已經係份半,四份一個火龍果叫一份,市面上大大粒嘅士多啤利四粒一份.....我飲唔到奶可以食yogurt,不過要原味無糖嘅!營養師俾左本書仔我哋,裡面有d食物換算嘅資料,即係我如果唔食飯食其他野嘅份量,一両肉又可以有幾多野可以食等,咁當然佢呢本書仔所舉出可以換黎食嘅野係好general,實際上好多情況好多種類嘅野就真係唔知點換,好難逐様去問!
當營養師go through緊點食野嘅時候,我聽到d媽咪講自己幾多度糖尿,原來個個都知得我唔知!果次個糖水test個passing rate係要7.8以下,有d媽咪原來都只係7.9咁上下,都叫啱啱唔合格,所以佢哋大叫唔抵,好好笑!我哋呢班媽咪原來都係餐後血糖高,餐前血糖ok嘅!營養師重話俾我哋知,之後入院食餐驗血糖個passing rate會低d,得6.8咋!臨走時我忍唔住問營養師知唔知我幾多度,佢就搵番我份record幫我睇,原來我嘅餐後血糖成9.9,雖然唔知算唔算高,但係知道人哋都係得七點幾,八點幾,自己就差唔多十,真係down爆!入院個passing rate得6.8,好似好難過囉!
2009年6月22日 星期一
探小b
自從四月尾去私家照結構後都無再見小b喇,雖然五月頭都响政府照過,不過政府嘅野,真係係咁易,之前入院照左幾次都係醫生睇我無得睇,所以正式黎計,真係有兩個月無見喇!今日終於到私家覆診嘅日子,我同老公都好心掛掛,因為之前肚痛入院又無咩原因咁,政府嘅醫生又唔會同你講咁多,所以有咩問題我哋通常要等睇私家先問到.今日最主要想睇吓小b有無事,胎盤有無昇返,同埋問妊娠糖尿病嘅問題!
去到診所都好多人,但都唔使等好耐就到我!入到去,巫醫生問我近排點,我都有講番入醫院嘅事,不過都無咩結論,只係話流血穿水或者係肚痛一定要入急症,呢d野我聽過N咁多次,都知.之後我話啱啱知有妊娠糖尿病,巫醫生問我係糖尿定糖不耐,我梗係有好多問號啦,都唔知咩黎,我唸住由頭到尾都只係聽過糖尿呢個term,所以就話糖尿,都唔曉得問佢有咩分別!巫醫生問我幾多度,我都啞左,唯有話我唔知,醫生無講,同埋當時我唔曉問囉!唉!有問到就好啦,可以問吓巫醫生係咪好嚴重麻!不過巫醫生聽到我有妊娠糖尿病嘅時候都忍唔住笑,重話之前我無咩重又擔心,可以肆無忌憚食野增磅,點知而家糖尿就唔得喇!佢知我要見營養師,就叫我乖乖哋跟住食,睇吓飲食控唔控制到血糖先,暫時都無咩結論咁,我哋就直接睇小b有無事先!
巫醫生照左一輪就話暫時睇唔到我嘅糖尿對小b產生影響,小b一切都正常,而家有三磅鬆d,算係中b,咁都無咁驚!因為其實由知道有妊娠糖尿病果日起,我突然間唸番起第一次政府產檢嘅時候,我嘅vivi測試其實唔pass,張tester嘅顏色係深紫,我見姑娘比併番d色,深紫已經係最尾嘅色,姑娘又無講咩,叫我即刻去多次vivi再驗多次,粉紅色,無變色,姑娘又無講咩野,就咁就當pass左!之後每次產檢都有驗vivi,次次都唔變色,所以都唔記得有過件咁嘅事!唔知當時點解會係深紫,又變番粉紅?!唔通當時就已經有跡象係糖尿但又唔係成日都驗到?果時只係十一,二週,如果當時已經係血糖高,咁而家先知咪好遲?!無計啦!贊育有驗呢項都算好,如果我去左第二間醫院做產檢,咁就未必會驗,更加唔會知道!而家小b無事,唯有聽日睇吓營養師講咩啦!
跟住巫醫生話我胎盤無昇到,等我之前feel到小b踢高左,重幻想緊個胎盤昇左,原來係小b大左,越來越有力,可踢嘅範圍大左.唉!確診胎盤前置第三期!巫醫生叫我預開硬刀,雖然距離預產期都重有兩個幾月,佢話睇我個情況都唔會昇,就算昇,因為我係第三期,成個出口都遮哂,昇左都唔會夠小b過喎!不過我會响政府生,所以都要再等政府certify至確定到開唔開刀!我忍唔住問巫醫生開刀會全身麻醉定半身,唸住佢之前响政府醫院做過,佢會知道,點知佢話要睇個別情況,而且間間醫院嘅做法唔同,佢都答唔到我!其實開刀我已經預左,但都係幾驚,如果全身麻醉,咩都唔知都好似無咁驚,驚都係萬一真係流血不止唔知醒唔醒得番咁,又無得睇住小b出世!如果半身麻醉,係可以見證住小b出世,不過好似好恐怖咁,因為只係唔痛,而我會好清醒咁知道俾人劏開個肚攞小b出黎再聯針,唔痛但你會知d醫生做緊咩,聽到d手術刀嘅碰撞聲,個人又只可以瞓响度,一定會有好多幻想,唸起個情境心都寒埋呀!唔知道半麻醉有無得陪產呢?如果有人同我講吓野都可以分到心無咁驚嘅!不過老公可能都重驚過我,起碼我瞓响度都只係睇到天花板,聽到聲,幻想吓d情境,如果有陪產,我唸佢係坐响度,咁咪可以睇到周圍嘅野囉?!到時可能醫生好唔得閒,要同老公急救左先,因為佢可能已經嚇暈左,嘩哈哈!!!
上次巫醫生話我用九月二號預產期小b就細左,用九月九號預產期就大左,所以攪到都唔知而家應該係幾週,廿九定三十呢?因為上forum話要開刀嘅話,通常都响三十八週後開,咁如果我真係用九月二日預產期嘅話,咁小b咪其實早過三十八週出世囉!我問巫醫生其實係咪可以改番預產期去原本嘅九月九日,佢話通常唔會再改喎,又會咁嘅?!咩唔係睇番小b實際幾大架?我覺得小b而家係偏向番九月九號預產多d,因為佢嘅頭圍肚圍大脾骨等等都傾向廿九週多d咁,我只係驚三十八週真係開刀,小b咪即係只有三十七週囉?!唉!醫生專業d嘅,佢咁講我唯有信佢啦!
睇完醫生,plan左去d樓上舖買野,點知落大雨,有遮都無用,被迫上左新世紀廣場行,一場出到黎,好過咩都唔行就走嘅!
2009年6月19日 星期五
政府覆診
今朝又要返贊育覆診,真係超無聊,尋日先黎過做糖水測試,今日又要返黎,都唔知點解唔同一日做哂,要我分兩次黎咁煩!尋日見好多媽咪都係上午做糖水測試,下午就常規覆診,幾好呀!今日係星期五,如果係下午覆診都無咁嬲,因為做完可以走得,直接返屋企,但係上午覆診,做完又無地方hea吓先,早左返公司又唔抵,麻鬼煩!
今日返去覆診,我唸都好快攪掂,我唸好完左之後去銅鑼灣行一陣,食埋飯兩點先返公司!
十點鐘,真係好快叫我個名,入到房見醫生,今次呢個醫生係正式嘅,唔係實習嘅!不過我都無唸過有咩問,最近touchwood又無咩特別咁,唸住又係講一兩句就按肚聽心跳就走人,點知一坐低佢又無端端問我知唔知自己胎盤低,原來佢係要講番上次超聲波嘅結果,我以為唔會講添,我話我知道,佢就又係循例講d叫我小心嘅野(呢d我一早都知!)我咪交代番上次入醫院嘅事,同交番醫院果封信俾佢做reference囉!佢都無咩點睇封信同份報告,好求其咁,只係問我上次照超聲波個醫生有無幫我約期再照,我話有,佢只係話咁再睇吓到時個報告係點先決定使唔使開刀.之後,佢就同我講我尋日做嘅糖水測試FAIL左,我唸都無唸過佢哋咁有效率,尋日做今朝就有報告?!我又唔係肥又唔係勁食野,我無唸過會pass唔到,我即時嘅反應都好大,衝口而出好大聲咁講,唔pass?!後面有個姑娘見到我咁大反應响度笑,我先知我幾失態!個醫生好冷靜咁話,係,你確診糖尿病!之後會有姑娘約番我見營養師同埋入醫院食餐做檢查,GOD!真係晴天霹靂!我聽到再做檢查呢個term,我即刻問咁使唔使再飲糖水,醫生話你已經「確診」糖尿病,唔需要再飲,聽到都安心少少,但係佢用左兩次「確診」呢個字眼,真係令我超難受!佢無解釋d咩,又無問我有無問題問,就咁叫我走喇!我唸都無唸過自己一日三餐正正常常,又唔係大食又唔“好”甜品都中招,一時間個腦都空白哂,咩都唔識問,儍吓儍吓就走左出房!
出到去再等叫名約期,約左我六月二十三日見營養師,七月三日覆診,七月八日返贊育留院一日食佢哋嘅餐驗血糖.出到門口竟然落大雨,我又無攞遮,贊育落番西環條路又斜,唸黎唸去,最尾都係截的士返公司,無得行街喇!
返到公司先有d清醒,即刻上網睇吓妊娠糖尿病嘅資料.睇完都down down哋,原來除左小b有機會做巨b之外,出世都有機會有低糖症,重有其他風險,而大人呢,雖然話呢d叫假糖尿,生完好多人都正常番,但都有人好唔返,同埋就算生完正常番,呢d有過妊娠糖尿病嘅人將來會演變成真正糖尿病嘅機會係比其他人高好多!睇返d媽咪見完營養師,原來個個都係跟同一個餐單食野,一日得千八卡路里,suppose係夠營養嘅,但d媽咪話唔飽喎,重有d媽咪話唔係只係戒糖呀甜野呀,而係飯都要戒,總之係無啖好食喎,好多媽咪話跟餐食想重都好難,唔輕左都算好,所以呢個餐又叫減肥餐,唸起都慘啦!我四,五個月先叫食得到野開始重,重左十四,五磅,而家七個月又話我重得快,又要見營養師食千八卡,咁睇黎我都唔會重得去邊喇!樂觀d去唸,生完咪唔使點減肥囉!因為醫生話生完會即時輕返十幾磅喎!至驚嘅係八號入院食餐唔pass嘅話,d媽咪話要自己篤手指check,重要自己打胰島素針,一係打大脾,一係打落個肚度,真係好恐怖呀!
2009年6月18日 星期四
葡萄糖耐量檢查
今朝要返贊育做「葡萄糖耐量檢查」,俗稱糖水測試,睇吓有無糖尿病.之前知道要做呢個檢查都驚架,事關見Ellen Law都唔使做呢個檢查,而自己又要做,不期然擔心係咪我重得太快,所以要驗吓.後來問過人又上過網睇,原來即使係公立醫院,做嘅產檢都會有唔同,有d公立醫院係唔會同你做糖水測試,除非醫生覺得你有potential啦,而贊育就將呢項檢查納入為常規檢查,即係人都要驗,咁我都安心d!
之前上網睇吓呢個糖水測試係點做,原來係要你之前果晚十二點後唔好食野,一早空住個肚就抽血,之後要你飲一杯超甜糖水,過兩個鐘再抽血,期間如果有嘔,就要再約期做過.上網d媽咪都話杯糖水勁難飲,而且之前果晚同朝早又唔俾食野,好多人都驚飲完會唔舒服,所以我都想老公陪我去,以防萬一,好可惜佢呢排無咩假,有都要留番我生嘅時候用,所以最尾我都係自己去.我平時一d都唔好甜野,唸起杯糖水我都好驚,求神拜佛千祈唔好嘔,如果唔係又要再飲過就慘喇,重要嘥錢又嘥時間驗過!
九點半已經抽完血,攞左杯糖水返位度飲,杯糖水其實exactly係一杯外賣凍飲杯大小,望落好似都唔太難飲哂.可能已經餓左好多個鐘啦,第一啖飲落去都ok,因為杯糖水應該加左少少檸檬汁,所以飲落有d似暖檸水咁,我登時個心都無咁謝,重有d開心,點知飲多兩啖就頂唔順,真係飲唔落,望吓其他人又好似無咩野咁,係咪我嘅問題?!其實飲果杯糖水都無人監住你,有一刻我心唸飲唔哂掉左都無人知嘅,好想即刻掉左杯野就咁等抽血,不過咁做又好對唔住小b咁,唯有頂硬上.成杯飲哂之後,即時覺得好飽,個胃好頂,我好驚嘔呀!我即時行近d厠所,驚一嘔就趕唔切,到時成地都係就瘀爆!坐左一陣,無嘔,不過都超難受!重要呆坐兩個鐘等抽血,又鬼死咁眼瞓,勁慘!果度又唔係幾收到電話,想搵人講吓電話都唔得,好彩呢個時候有廣播話樓上三樓有產前講座重有位,有興趣嘅媽咪可以去聽吓,我一個講座都無去過,咁難得有得去聽吓,消磨吓d時間都好,拿拿聲仆上去啦!果然,時間過得好快,講座都未完我就夠鐘落番去抽血喇,個講座都有d用,起碼都知道入院要攞d咩!
抽完血就走得,姑娘話有問題會响十日內通知喎,無電話即係無事!唔記得問十日嘅定義係十個工作天還是就咁數十日.....不過,算啦,做完就算!
2009年6月17日 星期三
高左?!
呢幾日我開始發覺小b好似踢高左咁,以前佢會响我肚底踢吓撩吓,所以會覺聚聚哋咁.呢幾日我覺得佢突然間上左去肚臍附近咁,無咁聚,有時候更加誇張到好似踢到我嘅肋骨,唔知小b係大隻左定係胎盤昇高左呢?下個星期先有得睇私家醫生見小b,到時就知小b有無聽爹爹話要「步歩高陞」,有d緊張!
2009年6月10日 星期三
咳
出左醫院幾日,開始喉嚨痛,真係邪!唔睇醫生由至可,一睇就開始咳同流鼻水,重要係一發不可收拾,邪上加邪!攞左日病假,乖乖响屋企食藥,d藥一食左唔夠半個鐘就超眼瞓,好似就黎暈咁,係收到鼻水,不過唔知點解瞓唔到覺,好辛苦!返左一日工,係咁咳,雖然有戴口罩,都唔係幾好意思,咳到我個肚都扯住痛,頂唔順都攞多一日no paid病假休息,醫生本來俾兩日我架,不過成日病假又唔係幾好,又無錢,所以都係休息多日就算!奶奶叫我睇中醫,我成日覺得中醫慢d,啱調理身體,有病都係西醫快,不過半推半就又睇中醫又睇西醫咁,西藥又唔敢食太多,所以都係臨瞓前先食,中藥就夜晚食,攪到亂哂,都無起色!最後都放棄兩様都唔睇!
咳左成個禮拜,好辛苦,日日都要响公司戴口罩,又扯住個肚,都係就去睇多次中醫啦,唔得就算!點知好神奇,食左一,兩次藥已經好得七七八八,所以今次好神心咁乖乖執多幾次藥快d好番,咁小b就唔使成日俾我嘈住哂啦!
2009年6月4日 星期四
寫大字
之前响醫院嘅時候小b都大幅度郁動,大力左好多,但係出左院又靜左好多,唔知係咪响醫院驚驚先至狂郁,返到屋企就定哂,安樂哂就係咁瞓?!等左幾日都係無之前咁活躍,算啦,有郁就得啦!
點知呢排我又feel到小b郁得唔同左,佢响我個肚入面寫大字呀!即係佢唔知手定腳會撐或者踢我嘅肚皮然後滑左去第二個位度先停,全個過程我都feel到,所以感覺好似小b响肚入面寫大字咁!好得意!
唔知佢想寫咩字呢?
訂閱: 文章 (Atom)


text:
我本身的皮膚是屬於混合性但偏乾的, 冬天很容易甩皮, 唔好以為到左夏天會好少少, 因為長時間處於冷氣地方, 其實皮膚都係會俾冷氣抽乾左面上的水份.最近係 SaSa搵到一 Set限定產品, 就係有分日用夜用既保濕 gel.
包裝上大大隻寫住 "限定"同埋 "Buy 1 get 1 free" 的字句, 加埋大豆由來的 7種成份, 一盒仲可以當埋 toner, 同埋makeu up base等 (唔知有無理解錯句日文, 哈哈), 仲要敏感肌都適用, 價錢只係 $79 就有 2 大盒 gel, 你話係唔係點都要買黎試下丫?
有圖有真相, 真係無花無假, 盛惠 $79 ~ 仲要寫明日本製!
大大盒, 每盒各重148 g!
顏色上, 日用既透明感重D, 而夜用就較白
放上手背, 由於2隻Gel 都好水噹噹, 所以一放上手就已經滑到走來走去, 唔受控制!
最近呢一個星期, 我早上用完 Toner 同 Eye Cream之後就用日用Gel 再上妝, 個妝都好貼好簿, 而且係咁熱的天氣之下, 都唔洗點補妝, 讚! 而晚上, 我自己用完平時用的精華之後就係用夜用Gel 厚上, 當 Sleeping mask 咁用, 即使開行冷氣, 第二朝訓晒, 成塊面都唔乾!
話明係限定品, 我上次去果間 SaSa的貨量都唔多, 快 D 買 pack 試下啦!


text:
當年,呢批 南亞印度裔居民,其實已經落地生根,不過因為歷史原因,所以每一個人都有大英帝國護照.亦因為有大英帝國護照,所以正當面對勒令離境同資產將會被充公嘅現 實,佢哋就紛紛湧往英國.
大家可能會問:「孫柏文今日係唔係想舉例,究竟乜嘢先至叫做真 正嘅強政勵治?」冇錯!當年英國政府,面對住一批一批持有大英帝國護照嘅難民,居然可以差唔多喺一夜之間,國會上下議院三讀通過,將呢批持有堅過石堅大英 帝國護照嘅人士嘅居英權剝奪.仲要即時畀英女皇簽名,變成法例.當時,仲有大批喺空中飛緊去倫敦希斯路機場嘅飛機,因為法例通過,而需要承擔處置呢批持有 大英帝國護照難民嘅責任.
三流權宜之計雖然完全係無賴嘅政策,完全暴露大英帝國嘅假仁假義,帝國末日之心,不過孫柏文要 承認呢個真係一個「強政勵治」嘅政策.大家要記得,呢個政策「強政勵治」嘅原因,不單止係因為可以厚顏無恥咁剝奪大英帝國護照持有者嘅居英權,最重要係剝 奪居英權嘅法例可以即時落實.就算空中仲有飛機嚟緊,都一於好少理.
好多人以為,特首Sir曾蔭權係港英政府殖民主義僅存嘅承繼人,不過曾特首可以學到 1972年嘅英國政府咩?孫柏文一路都好支持所有想下一代做香港人嘅父母來港生育,現在錯嘅唔係邊防入境政策,而係綜援政策,相信大家都明白我嘅想法.
不過,孫柏文噚日聽到風聲,話政府會宣布開始大力限制大肚婆來港.如果你要限制去平息因為保護主義所以衍生缺乏助產士嘅民憤,呢啲三流權宜之計,我都冇辦法.不過,孫柏文警 告政府,如果要限制大肚婆來港,就要喺宣布一刻立即落實限制政策.如果宣布同落實限制有任何時間差別,我哋就會見到大批大批嘅大肚婆蜂擁來港.
傳聞話政府 會今日宣布限制大肚婆來港嘅政策,不過要去到2月1日先至實施.如果呢個傳聞係真,我可以擔保呢15日就會係大肚婆湧港嘅高潮.如果馬會要開上下盤,真係 可以開喺15日有兩萬個大肚婆.以前香港已經有廢除抵壘政策嘅經驗,歷史第一次發生係悲劇,第二次就係鬧劇.希望曾特首唔好打大肚婆,不過如果要打,就一 定要快,狠,毒.


text:
話說上星期去左美食博覽 有個姐姐介紹左隻蒟蒻果子粉比我
個sale話好易整 好好味 仲係咁比我試 講左幾十個優點
mami望一望價錢 哇 都唔平喎 75蚊得幾包粉 本來諗住唔買
但個sale無啦啦講左句 整比細路仔食 噢 衰左 mami即刻返轉頭
75蚊 都唔係好貴啫 哇 都食到好多次丫 哈哈 到mami自己sell返自己轉頭
個sale姐姐用埋絕招 : 小姐 買六盒送倒模格比你丫 整出嚟小朋友好鐘意架
野~~~ mami日日返工sell人野 依家比人sell返轉頭 好啦 殺你 比六盒我啦
於是喺嗰晚就開左包茘枝味 整左十分鐘唔洗 第二朝食得喇
出嚟嘅結果係 好好味呀!!! 好蒟蒻呀 好清新 正
mami試完食滿心歡喜 諗住攞出嚟比兩父女試
ti爸一望就走左 吓?有冇搞錯 唔識貨~~~
嘻嘻 拎比囡囡試 titi個咀咀挨到一下 鄒晒眉呀 之後就擰轉頭閃左
吓? 唔係嘛 連個囡都唔要 平日個囡咩都食架喎
mami好sad咁擺返落雪箱 諗住自己一個食埋佢......
哈哈 但到左今日 表叔證明我d蒟蒻布甸係好味嘅
仲全盤同我掃晒 yeah 多謝你呀 表叔 你證明我嘅價值 證明我嘅存在
我決定...為左獎勵表叔 其餘5盒嘅蒟蒻粉都係你架喇!!!
呢種蒟蒻布甸 小朋友係好鐘意 但baby就未必咯
因為佢地驚凍 同埋好難咬呢 (上當咯) ^^


text:
對於脫毛,每位女生都是必做的Item 的.
但係有時覺得出去比人脫毛可能係一件比較貴既事
又或者有d 人話其實我真係得番好少好幼既毛仔
我冇理由專登再出去做脫毛架嗎?
而小妹都有出外做脫毛既習慣,
而每次去做脫毛的時候都會比那些年青的妹妹說,
Angel 你的唇毛都好似幾多下不如你去做下脫毛啦,價錢好抵架
真心呀,你估我唔知自己既問題咩?
你估我真係冇諗過去整整呢個(女人生SO)既問題
曾經我諗過用一些坊間既脫毛問題,好似用剃刀呀,用眉夾等等
呢d 首先唔會永久啦,第二唔識又會整傷皮膚
真係一陣敏感呀,起粒粒真係唔方唔好囉
但係早前我就知道原來德國品牌BRAUN 推出了
全球第一枝既可以脫毛又可以洗面既產品
係唔係聽到都覺得興奮先?
真係一陣敏感呀,起粒粒真係唔方唔好囉
但係早前我就知道原來德國品牌BRAUN 推出了
全球第一枝既可以脫毛又可以洗面既產品
係唔係聽到都覺得興奮先?
小妹都算半個小毛孩,對於本身脫毛同洗面機都是有興趣
就等小妹同大家一齊介紹下啦
就等小妹同大家一齊介紹下啦
或者你會問睇呢個圖都唔明點樣可以一枝野又可以洗面又可以脫毛?
當然今次呢枝脫毛唔係脫到d 好長好粗既毛毛,
但係就可以脫到d 眉毛,手指頭毛毛,唇毛,面部既毛毛
而其中的個頭仲可以轉換做洗面部份
而每一盒入面就會有一枝脫毛機,加一個小刷頭
一個小掃子,一個蓋及附上鏡子& 小袋子
非常貼心地為大家準備又可以帶去旅行,出Job 使用
鏡子都好一點放大既功效,如果脫眼眉就非常好啦
首先又等我同大家Share 下脫毛既地方啦,
第一步我就會解決下成日比人講既問題,
唇毛!!!! 我一定要KO 左佢先得
首先睇下呢枝脫毛機先得,流線型設計最重要係防水!!!
超棒的,所以即使你一路沖涼一路脫毛都冇問題啦
這部脫毛機有一個小特別,就是它是分左右轉動,
就可以按番大家既毛髮生長位置是以向左就可以係左的位置拔掉啦
平時都唔多唔少見到小妹D 唇毛,今次唔再專登比大家望下既唇毛啦
好似我今次係脫右邊的唇毛的話,就可以用上左邊的轉頭
就可以慢慢脫走架啦,但係講真既真心唔係唔痛囉
所以要留意一下啦,但係對於平時我比人修眉,
佢都未去到呢個效果既,所以痛都仲可以但係要慢慢黎
但係佢既脫毛效果真心幾好,起碼即時可以完全冇哂
另外當然就仲有洗面啦,脫完毛順道可以洗洗面將內裡既垃圾清走
同時又可以舒緩皮膚,不過如果每天早晚使用
都建議三個月後需要更換刷頭的唷!!!
今次呢一枝Braun SE830 Face Epilator $998
係我覺得一個非常實用又係一件最常輕便既小工具
首先佢又夠方便又唔係好重,最重要佢準備既小貼心東西都好夠
真係隨時出街用,都冇問題
即使通通我講左咁多樣好都唔夠呢個問題好
就係它價錢絕對是抵買的,唔洗一千蚊就可以有啦啵
雖然呢枝脫毛機就好似唔可以脫到d 粗毛毛未必整到
但係我覺得呢d 毛毛可能可以出街做,價錢都差不多
但係一枝可以脫齊眉毛,唇毛,面毛真係抵番哂啦係唔係
我就好滿意呢枝二合一既小東東啦,咁你又係唔係先?
如果你都有興趣買既話就可以到以下地方選購
各大百老匯分店可以選購
希望你地都喜歡小妹既介紹啦
想隨時留意小妹既Blog 既動態及生活點滴
記得要Like 我既專頁啦


text:
2015年7月30日星期四
兩餸一素湯
王子嚷着很餓,幸好出門前已準備好一部份食物,回家一會便有飯開.
當佢餓時,便會在廚房門口徘徊流連,望住我...
望住,唔代表會快啲架,哈哈哈!
先來個西瓜皮素湯.
芥蘭頭炆牛肉.
另一味係甘荀靑瓜炒魷魚絲.
26 則留言:
我想飲碗西瓜皮素湯 ~~~回覆刪除
- 回覆
今次用嘅材料比較似煲葛水咁刪除
個湯好吸引,寒涼嗎?飲咗會唔會頭暈gar?回覆刪除回覆
我又唔會頭暈喎,不過怕寒涼可以加薑呀刪除
魷魚絲好難攪, 煮得唔好好似食橡筋, 你好叻呀回覆刪除回覆
魷魚主要係時間囉,一熟就收火,就唔似食橡筋架啦刪除
我喜歡魷魚個果多D, 自己好少在家煮, 出街食多.回覆刪除回覆
其實煮魷魚好快手架刪除
你已經俘虜了王子個胃了!回覆刪除回覆
哈哈!希望佢個胃去到心啦刪除
在廚房門口望住, 會阻住你煮嗎, 仲會煮得慢啲添回覆刪除回覆
咁又冇,不過佢不斷問食得未囉刪除
我奶奶會無聲無色企我後面睇我煮乜,有時失驚無神比佢嚇一跳回覆刪除回覆
佢可能又係餓呀刪除
西瓜皮素湯 -- 我昨晚都係喝這個湯回覆刪除
下次試下西瓜皮煲湯先 ;) 如果班生肚餓, 佢會成日行出行入兼開雪櫃 :)回覆刪除回覆
王子通常摷朱古力!刪除
- 回覆
係呀,多到食唔哂呀刪除
妳先生都好接受中式菜喎.回覆刪除
炆牛肉好好味,但我比較喜歡牛腩,
似有蘿蔔...加咗入去♡♡♡
新屋仲喺史圖加特 ? ?回覆
我都比較喜歡牛腩,不過呢舊牛肉硬,炒唔到,只好炆刪除
芥蘭頭真係有d似蘿蔔架,不過味道唔似囉
新屋仲喺史圖加特架
"當佢餓時,便會在廚房門口徘徊流連,望住我..." 我讀到呢句腦裡就出現左一隻小狗的樣.....哈哈哈....可憐又好可愛﹗回覆刪除
芥蘭頭牛腩,好得啊﹗我成日都等超市賣肥大白蘿蔔,做牛腩煲,但成日都失望而家,以後用芥蘭頭就得啦﹗回覆
我都係呀!好少買到肥大白蘿蔔架,所以改用芥蘭頭,都好好味架,又平!刪除


text:
2008年12月3日 星期三
照燒汁牛仔骨 + 菜心 + 隔隔夜湯
尋日病假 所以可以瞓晏 d 不過瞓得唔好 因為成日心掛掛打番公司請假呀
11 點起身 唔想瞓咁多 之後就落街食早餐再去街市買菜喇
今次真係有 d 攰 但見到有太陽 又有風 所以忍唔住洗衫呀
一心諗住晏 d 食早餐 之後喺屋企休息 點知家姐 2 點幾突然打電話黎 話 jusco 超市有 9 折 叫我快 d 入出前一丁 噢 折實 $3.3 / 1包 唔入簡直對唔住自己 所以就拿拿聲換衫同人搶呀
去到居然無五香牛肉味嘅丁 極度失望呀 但去到唔買嘢又唔心息 所以買咗 d 杯麵 雞蛋 年糕 7味粉 魚露 蒟蒻等等 因為有 9 折真係平好多呢
臨走前再問 staff 出前一丁幾時有貨 佢地話 5 - 6 點有貨 好 我一陣再黎過
6 點準時到 jusco 點知 .. .. .. .. 個經理話對唔住喇 無貨呀
唉 一場黎到 又見無咩人排隊 所以買包 5 kg 櫻城牌珍珠米 折實 $44 咋 咁都好 有 d 平嘢執下
雖然我唔舒服 但我都會煮飯嘅
是日懶餐 - 照燒汁牛仔骨 + 菜心 + 隔隔夜湯
照燒汁牛仔骨 + 隔隔夜湯 - 本來係星期一食 但病咗無整到 所以拿拿聲整黎食
菜心 - 見幾大棵 所以買 1 斤黎食 食多 d 菜好呀
今朝番工喇 唔想食得咁油膩 所以食芝腿治烘底 + 奶茶 ( $16 )
番到菇場勁勁勁勁忙 但對住 d 數字有 d 暈陀陀呀
晏晝同里奧大人食粉麵 番公司途中毛毛雨 又要急急腳行番公司 真係咩都消化哂 lu
標籤: 肥在家煮食篇
2008年12月2日 星期二
有病要食粥
尋日已經覺得自己超唔舒服 同埋覺得真係凍得好緊要好緊要
有小小 feel 到自己係發燒 人好凍但個身好慶 但又唔 sure 喎 因為我周不時喺咁 同埋我體溫係比較高呢
番到屋企即刻探熱 101 度呀 嚇到里奧大人即刻 book 醫生 不過要等成個鐘 所以食埋晚餐先再去睇呢
原來我係副流感 食藥同多 d 休息就得架喇 因為感冒係會自動好番 食藥只不過係過程當中舒服 d 啫 就係咁 醫生要我一定唔可以番工 要喺屋企休息啊 如果仲係唔舒服 仲話可以休息多一日 去佢度補多張病假紙就得喇 我當然唔會連休兩日啦 費事比同事話呀
標籤: 肥在外飲食篇
2008年12月1日 星期一
鹵水雞肶碟頭飯 + 佛掌瓜紅蘿蔔粟米西施骨湯
食完早餐 我就去街市買煲湯材料同生果 呢期鍾意食恐龍蛋 ( 其實我覺得係大個嘅布冧 ) 好甜好多汁好好味呢
呢期真係好懶 成日唔願郁 買完嘢番黎唔願放好 求其有位就擺 尋日終於的起心肝執好去 因為護膚品一定要擺入陰涼地方嘛
買下買下 都發覺 d 護膚品應該可以用到下年
依家好多品牌嘅 skin care 都做 gift set 所以係平好多 橫掂係唔係都要買 早 d 買 so 好多架
整完就熨衫 d 裇衫係 100% cotton 熨到頭都暈呀 所以叫番里奧大人自己熨 lu
熨完又差唔多出街食 tea lu 里奧大人話條腰無咁痛 所以出去食米線喇
是日懶餐 - 鹵水雞肶碟頭飯 + 佛掌瓜紅蘿蔔粟米西施骨湯
鹵水雞肶碟頭飯 - 唔知整咩好 所以整鹵水 xx 最好 一支鹵水汁搞掂哂
佛掌瓜紅蘿蔔粟米西施骨湯 - 材料有 2 個佛掌瓜 + 2 條大紅蘿蔔 + 2 條粟米 + $25 西施骨 + 蜜棗 + 南北杏 呢個湯係去惠康睇 d 湯包材料 然後去街市買呢 平好多同埋自己買可以多料好多呢
整完又睇番獎門人 都 ok 啦 因為 i love u boyz 好搞笑 睇跳舞環節時 donald 真係跳到面青口唇白作暈咁 why 咁後生都會咁嘅
今朝好似好凍咁 可能瞓得唔好 無咩精神定喇
早餐食腿蛋治烘底 + 奶茶 ( $16 ) 唔知點解 今次食完好想番屋企瞓覺啊
番到菇場凍到顛 手指甲都變咗紫色呀 可想而知有幾凍呢
晏晝 only me 食咋 因為里奧大人腰骨痛 sick leave 醫生話係感冒菌未清入咗骨 因為上次已經試過腰骨痛 條腰抵抗力會弱 d 咁話喎
所以我只係買粉果 + 米粉 ($12) 番公司食 唔知點解無咩胃口 食剩一半呀 sai 計哂 d 嘢 真係唔同平時嘅我呀 唔通我又作病 因為覺得真係好凍好凍呀
標籤: 肥在家煮食篇
訂閱: 文章 (Atom)


text:
是日周六,成日入場 HKD99一位,另加開爐費 HKD30 一個爐.好似比以前黎時貴左,但實數真係唔記得:
基本上每圍都係得一隻銀碟,放生既食物,理論上係食完再去拎.但眼見唔少人拎到成座山咁番埋位...
準備就緒就可以開始燒.今次我地係貪方便帶個人去,冇加料.四周好多人帶蔬菜,海鮮,薯仔等等食材入去,好豐富.
唔想拎住燒可以去食物部隔離買 30 蚊一個燒烤網,放晒上去燒,又或者用錫紙包住食物放响爐邊烤熟佢,各適其式.
要走既話,燒烤場門後有一部小巴,但車要先經深井荃灣,再去旺角,探過幾次係到荃灣已經想落車,再自己轉車... 車費每人HKD19. 今次搭左 52X 去旺角,經深井,長沙灣好,四十五分鐘左右就到旺角~
講得係樂園,除左燒烤外可以租單車踩,場中有個空地比小朋友玩波,吹皂水汽球,有人玩啤牌,打麻雀,附近仲有個小型攀爬架比小朋友玩,但略為污糟都破爛,個人唔會玩.
以前樂園可以直通沙灘的,但尋日見到閘落左鎖,過唔倒去了.
_____________________________
後記:
可能係任食既關係,好多人係一次拎好多食物番去.首先係唔係樣樣都好食,拎番去發現唔好食最後係變垃圾;其次係就算天氣唔太熱,生既食物就咁放响枱都唔應該放太耐.
去拎食物時同職員講要 X隻雞翼,X 條腸咁,佢基本上都係一手拎比我,冇理我講咩,其實我都係唔想浪費,但佢已經放上個盤,後面成條人龍,唯有照拎走.同埋食物九成都係肉,都幾滯... 最浪費既係好多食物燒完發現唔好食,濃左,未熟等等,結果都係變垃圾.感覺上成個燒烤場係就係好方便,就係不停製造大量垃圾咁....
尋日由下晝三點幾燒到九點幾先走,走時成身(主要係頭髮)成陣烤肉味.朋友話佢搭車番屋企時有人聞倒佢陣除彈走左, haha~
食野途中朋友 facebook 左一陣,有個朋友去左塔門露營.諗起自己露營前要計好晒食幾多,食咩,買幾多,可唔可以唔雪,罐頭都要方便開咁.由於拎多左要拎番轉頭,一般都唔會買太多,同埋就算多左都成日諗住:拎得咁辛苦唔係唔食嘛.因此露營既日子反而冇甘浪費,重點係比較知道要’珍惜‘.


text:
第三站 – 最短之最松山纜車
地點: 二龍喉公園
費用: $8 (2大1小來回票價)
全球最短既纜車就係澳門呢個松山纜車啦, 佢位處於二龍喉公園內, 所以小朋友嚟度可以係坐纜車前係公園內玩吓放吓電先都可以.
如果係香港要坐纜車, 一係就昂平360或海洋公園, 一家3口起碼都要幾百蚊或以上, 而呢個松山纜車一家3口來回都係$8.
雖然短就真係好短(1分鍾倒就到), 不過俾小朋友坐吓纜車都將開心架.
上到松山公園山頂, 就可以沿住公園行去東望洋燈塔影吓靚相.
平時都見唔少人嚟澳門影婚紗相會嚟呢度影, 今次都係第一次嚟東望洋燈塔又真係幾靚既.
居高臨下望澳門又係呢一個景色. 提提大家, 呢個纜車只係到晚上6pm, 所以唔好太晏去呀.
另外係二龍喉公園內係有free wifi, 所以玩完之後仲可以小朋友係公園玩一陣, 而大人就可以好方便search吓有咩巴士去下一站添.
玩完纜車就搭巴士出返去大馬路(二龍喉公園門口右手邊有個巴士站搭車出大馬路), 食埋個晚餐先, 今次又係去返上次食過既葡菜餐廳, 為既就係呢個焗鴨飯.
食飽飽都要去買支世紀炭燒咖啡及米支連推介既胡椒餅返香港,(呢個胡椒餅我拎返香港用焗爐整翻熱都好好味).
最後點都要食埋個lemon cello檸檬車路, 咁先至完美結束呢2日1夜既結婚5週年澳門之旅.


text:
2014/01/08
又嚟面試
2013/11/29
今次面試既幼兒園係保護兒童會既附屬學校, 不過就係全日制既PN學校, 但係佢一年都係收30多位學生, 所以其實莎拉都知道機會好渺望, 不過都係本住俾陶寶B玩吓, 見吓世面既心態去面試, 所以無壓力!
今次既面試時間係中午12:15, 所以可以餵咗陶寶B食咗Lunch先去, 食飽飽都精神啲呀! 因為面試只容許一位家長陪同, 所以今次係莎拉就單拖一個人帶陶寶B去面試.
準時到達學校, 報到之後就安排去一間大房俾小朋友玩吓等叫名, 見到架車仔, 陶寶B第一時間行過去望吓咩東東, 因為之前從來都未見過架, 等媽媽幫吓你啦. 座咗入去之後, 兩頭望因為唔知點玩呀, 傻瓜!
玩咗一陣都好似唔係好識玩, 見到另一款車車, 不如試吓呢(莎拉都未見過呢款車車呀), 今次叻啲啦, 見到有個車軚盤就自己自動波架揸住個軚盤, 媽媽輕輕咁推一推架車仔, 佢自己就控制方向, 好好玩呢, 不過呢位小朋友好似揸車揸得好緊張, 一啲笑容都無呀.
玩咗一陣到陶寶B面試啦, 今次陶寶B叻仔過上次, 莎拉拖住陶寶B隻手仔行去課室見老師. 一座底, 老師就俾個puzzle玩具俾陶寶b自己玩住先, 跟進老師就問莎拉一大推有關陶寶B既生活習慣問題, 例如瞓晏覺既Schedule, 飲食習慣, 身體狀況等等, 相信因為係全日制既關係所以需要知道生活作息習慣.
差不多都問咗5分鐘跟住就開始面試, 第一個task就係要疊高積木, 老師試範咗幾次, 陶寶B試咗幾次先叫做成功疊到一粒. 第二個Task就係認水果, 又係香蕉, 蘋果, 橙, 分別要求放回相關既碟度, 結果同上次一樣又係唔識. 面試既問題就係咁多啦, 老師就講咗句:"其實佢都比較細過呢". 一講咗呢句, 其實即係暗示今次既interview已經fail (而事實上都係, 因為莎拉已經收到信通知不取陸啦!), 不過因為開始面試前都已經抱住無所謂既心情, 所以都無咩點失望.
今次雖然係fail, 不過從陶寶B既表現嚟講, 今次既已經比上一次面試有所進步, 因為今次已經唔再好似上次咁要抱住入去面試, 再加上入到課室後可以自己座張, 有呢兩點既進步, 係莎拉眼中陶寶B已經合格架啦, 今次失敗唔緊要, 下次再試一試!!!
Subscribe to: Post Comments (Atom)


text:
Latest
美食
泛 樹娃
| 129 Views
| March 14, 2016
星期六去開觀塘apm商場,到左下午茶時間又要周圍覓食.記得apm商場地庫一田超級市場裡面都幾多野食,之前食過魚生飯,壽司,天仁茗茶嘅珍珠奶茶,除此之外,仲有pizza,生蠔,海鮮,yogurt,雪糕,都幾多選擇,好似一個小food court 咁.
Read More
美食
泛 樹娃
| 671 Views
| March 8, 2016
星期日太遲起身,出到銅鑼灣已經2:30pm, 大家都知道呢個時間係好難搵食,好多餐廳3點落場,好彩比我地search到達人烤肉銅鑼灣店週末嘅呢個時間竟然仲有lunch set,一向聽聞呢間烤肉店品質唔錯,lunch set 好似serve到4-5點添,平時食伊呂波lunch set就食得多喇,可惜又係3點落場,其實香港烤肉店真係好多,不過比較難搵到唔落場仲要有假日lunch set提供,達人烤肉真係啱哂我呢條懶蟲.
Read More
美食
泛 樹娃
| 257 Views
| March 6, 2016
上個禮拜試左一間味道好食,價錢合理同埋座位舒服嘅燒肉店.我哋平時都好鍾意食燒肉,各類嘅燒肉店我哋都好鍾意去試,例如BBQ7080,新麻蒲BBQ,伊呂波燒肉等.得知有一間未試過嘅燒肉店當然要去試吓啦!呢間食店位於尖沙咀金馬倫道中國保險大廈,同一層樓有另外一間食肆叫禾牛薈火煱館,金馬倫道真係多嘢食!
Read More
美食
泛 樹娃
| 676 Views
| February 18, 2016
嘅係喺日本擁有超過300家店嘅溫野菜!呢間火鍋店真係名不虛傳,用料新鮮,價錢合理,湯底多選擇,真係好好食,只係排隊真係排太耐喇.總共食左兩次,一次排個半鐘,另一次排左成3個鐘,食個打邊爐真係認真誇張!
Read More
美食
泛 樹娃
| 361 Views
| February 6, 2016
星期六日最好嘆番個semi-buffet.我地一向鍾意假日半自助餐多過自助餐,多數食物質素比較有保證.其中性價比較高嘅weekend brunch係位於金鐘Hutchison House 嘅Lawry's 扒房,亦係我喺美國最鍾意嘅扒房.因為有會員卡(之前post介紹過),我地有8個人,可以免費升級到vip私人房,無minimum charge要求, 雖然其實大廳都坐得好舒服,座位同座位之間保持適當距離,但係當然vip房更加舒適啦!
Read More
美食
莎芭 純
| 672 Views
| February 1, 2016
以為將軍澳區冇乜好食嘅拉麵,點知上個星期就開咗一間新嘅!放咗工見近近地就立即走過嚟試吓.餐廳係將軍澳廣場2樓AEON Mall,門口寫住大門食堂,招牌菜係大門拉麵,其實除咗拉麵之外仲有好多其他嘢食.新餐廳特別多人試,七點幾去到要等20張枱.你冇睇錯,$48一碗拉麵...
Read More
美食
泛 樹娃
| 5,712 Views
| January 31, 2016
最近供應得意可愛點心嘅食店百花齊放,近期最出名嘅得意點心係邊間?"點心代表/點心icon"...仲係蛋黃哥?已經out左喇,今次為大家介紹尖沙嘴 yumcha 飲茶.
Read More
美食
泛 樹娃
| 62 Views
| January 30, 2016
今次放工經過,又買多左3款口味試喇!上次試左另外3款口味,寫左長盡食評,今次就唔寫咁多喇,有興趣請瀏覽之前食評.唔知係咪熱潮已過,今次放工經過見仲有好多味剩,試多3隻味,分別係raspberry ($45), yuzu ($38), green tea ($38).睇落非常靚!
Read More
美食
泛 樹娃
| 103 Views
| January 30, 2016
之前black as chocolate 慶祝香港店開幕買一送一優惠,送嘅蛋糕可以一月份攞,之前食左經典朱古力蛋糕 ($368),今次送嘅蛋糕當然要試試其他口味啦!經典朱古力味可以參考番上次食評.上次嗰篇寫得比較長盡,今次唔寫咁多喇.今次試埋草莓朱古力蛋糕 ($418),之前店員講過第一日開幕賣得最多係草莓朱古力蛋糕, 草莓黎自日本福岡,所以都幾期待食到!用左coupon補左$50就買到喇! 今次揀左紫色絲帶,好似粉紅靚啲喎.一如以往,食具分別有惡魔叉或天使湯匙(6隻)選擇,刀同埋紙碟藏喺盒底,包裝非常精美.
Read More
美食
泛 樹娃
| 217 Views
| January 30, 2016
之前食過半熟工房嘅芝士蛋糕都唔記得寫食評添! 一直聽聞半熟工房嘅芝士蛋糕比佢地嘅芝士撻做得更出色.所以無唸過試芝士撻,畢竟怕肥,慳番quota好過.星期日下午去到唔使排隊已經買到,芝士撻先要排隊.蛋糕一盒5件,盛惠$85,試吓值唔值先!見到一張卡紙介紹原來蛋糕用左北海道特濃奶油芝士,日本幼滑麵粉同埋法國鮮香牛油製造,用料十足,食落睇吓係咪真係好食先.
Read More


text:
( 牛柳粒蕃茄湯烏冬 )
( 墨魚餅 )
( 紅豆冰 / 涼粉冰 )
( 5-jun-2009 fri )
星期五喇 唔肚餓都想食豐富 d 咁架 ~
夜晚會同 CC 食飯 所以今日真係有番工等放工嘅心態 平時無架 ~
夢夢下又到 lunch time 喇 同里奧大人 & 佢同事一齊去麥記呢 ~
今次我食魚柳包餐 里奧大人食豬柳蛋漢堡 麥樂會今個月送古古力奶昔 不過我覺得送其嘢他仲好 ~
放工即走喇 趕住去買烘焙材料 呢間 Baking 店 d 人好衰架 招招積積串到暈 我見去開官塘先去咋 如果唔係就唔買架喇 ~
我睇嘢嘅時候 疑似負責人同學生妹有以下對話 ~
學生妹 : 想問古古力幾錢呀 ?
疑似負責人 ( 手指指放古古地嘅地方 ) : 果度寫咗價錢 自己去睇啦
之後學生妹再問 : 5 吋蛋糕模即係幾大
店員 : 5 吋咪即係 5 吋大囉 妳都講咗啦
學生妹 : .. .. .. .. ..
最後學生妹都無買嘢就走喇 呢個咁嘅疑似負責人真係好唔掂 人地知就唔駛問妳啦 不知所謂 ~
好在今次我要買嘅嘢都齊貨 希望自己真係用得着啦 妳知啦 大熱天時開爐好辛苦架 ~
CC 又未放工 所以我就去 APM 嘅甘味讚岐手打烏冬專門店開定位等佢喇 ~
去到無人 任揀位坐 CC 就 6 點半到 呢個時間就開始多人 lu ~
第一次食 所以叫 d 人氣食品最穩陣呢 ~
不過呢間嘅食物真係麻麻地 但價錢就唔貴囉 所以都好多人去 ~
食下傾下真係唔覺時間過得咁快 望一望隻錶原來已經 10 點喇 要走人喇 ~


text:
蒜蓉粉絲蒸紐西蘭大聖子
燒雞 ( 半隻 )
福綠扒鮑螺片
四川口水雞
馬拉盞蝦乾油麥菜
金菇瑤柱扒時蔬
別不同果醋骨
芒果糯米糍
西瓜
( 12-may-2012 sat )
今朝去超市 shopping 之後去 KFC 食早餐 如果里奧大人可以陪我食早餐就好啦 不過我都係比佢瞓嘅 難得可以瞓咁晏嘛 ~
落雨真係好煩 特別係企喺巴士站度等車 因為好驚 d 水濺埋黎呀 所以我多數有車先埋去排隊 ~
番到菇場居然無停手 應該係叫多嘢做添呀 不過我唔做住 holiday mood 呀 ~
放工約里奧大人去馬莎買裇衫西褲 d 料好舒服架 最緊要 easy iron 因為我好憎熨西褲 成日會熨咗孖骨 超肉酸呢 ~
買完又去 Ppiago Food Court 食嘢 我超級鍾意去 Food Court 架 因為好多選擇 好有旅行 feel 我真係次次去 Food Court 都好開心架 不過 Piago Food Court 就無咩選擇囉 ~
里奧大人就番屋企先 我就去買餸 點知番到屋企無耐 收到里奧大人家姐電話 叫我地一齊去海港食飯 因為其他姑奶都一齊去 其實我真係唔想去 買好哂餸又好鬼攰 不過里奧大人話去就去啦 ~


text:
( 14-may-2012 mon )
yoyoyo 星期一喇 又新開始 今朝食吞拿魚火腿三文治 好味呀 ~
嘩 菇場忙到呢 鬼咩 星期六唔願做嘛 不過都好丫 眨下眼又 lunch 喇 今日出去食手打牛丸米粉 又係好味呀 ~
yo 菇場繼續忙 之後又濕濕碎碎有嘢做 咁樣個人反而唔攰 仲精神添 唔錯唔錯 ~
今晚諗住買燒腩肉炒飯 不過太興最小買 $50 咁貴唔制 我用黎吊味咋 所以最後都買叉燒喇 ~
番到屋企超強勁呀 搞掂哂 d 餸就拖地 開機洗衫 抹柜抹書房 之後 7 點半諗住開鑊炒飯 估唔到里奧大人打黎話放工 咁我等埋佢差唔多番到屋企先炒呢 好感恩呀 咁早放工 好耐無試過平日一齊食晚餐 lu ~
是日懶餐 - 馬拉盞叉燒炒飯 + 節瓜紅衫魚湯
馬拉盞叉燒炒飯 - 尋晚食剩一盒半飯 用黎炒飯最好啦 唔好浪費 今次用馬來西亞買嘅馬拉盞醬料黎炒 見咁淺色就聞下香唔香 一大力索 原來都好濃味 搞到我即刻打乞痴添 ~
節瓜紅衫魚湯 - 好似 n 年無滾魚湯 都差 d 唔記得點滾喇 諗咗好耐先諗到應該唔駛落鹹蛋 如果節瓜肉片先要落鹹蛋呢 ~
洗完碗就熨衫 之後沖涼 再次估唔到里奧大人無帶電腦番黎覆 email 只係帶文件番黎睇 woo 睇完就話想 relax 即係食薯片飲啤酒 難得佢咁 relax 我都好開心呢 陪佢食啦 嘩哈哈 ~


text:
早幾日喺FB得聞有松松食潔牙骨出事, 意外將大件潔牙骨呑下,食物架咗喺心臟上, 聽到都知要拎出嚟唔容易, 呢隻松松都係細身品種, 體重得1.8KG; 因為身體太細, 如果做手術風險相對高, 醫生話手術中途有機會導致食道裂開或心臟停頓, 情況唔樂觀可預知!
但情況係無得揀, 確認有需要進行手術, 最後由醫生轉介咗去灣仔專科醫院, 因為嗰度先有咁細嘅內窺夾, 去嘗試將異物夾出嚟, 當然風險唔細!
工人姐姐已經做咗半個多月, 今日第一次帶佢去街市, 一路行叫佢好好認路, 去到街市每樣食材講解, 好多嘢佢都話唔識; 咩係紅菜頭, 咩係椰菜花, 佢連芋頭同番薯都掉亂, 講到我氣都咳晒就快斷氣!
今日又幫達達浸milky spa, 再加上每月敷一次嘅扶養泥, 達達毛毛復甦期剛開始, 自然要肉緊D, 敷咗泥仲按摩住, 等D養份吸收好D!
工人姐姐已經嚟咗兩星期, 好多嘢都熟習, 做家務已經搵到自己模式, 快手好多喇, 變相就多咗好多休息時間; 我唔係嗰種一日到黑要工人唔停手嘅僱主, 只要佢盡到職責, 我比佢足夠自由時間!
最近又無間斷咁聽到獸醫界有醫療失誤, 都唔知點做評估, 無錯有時意外係估唔到, 醫療途中出現意外, 有時係欲救無從, 只可以嘆句生死有時, 今生功德完滿, 係時間踏上歸路!
但近日從網上, 從朋友口中, 從自己親身接觸主人口述, 聽到嘅都好似係醫生出錯誤, 不過唔係自己親身經歷, 道聽塗說好似對獸醫有不公; 但聽返嚟嘅事例, 如果真係有如主人嘅描述, 對獸醫界真係信心失盡!
去一趟寵物公園後續功夫真係好多, 事關我緊張程度實在過火, 除咗離開公園前同佢哋每隻簡單咁檢查過, 返到屋企清潔梳毛一定唔會少囉; 然後再仔細檢查, 惹到牛蜱熱唔係講笑喎!
今日都仍要再重覆檢查多次, 驚走漏眼會惹禍, 每隻豬仔逐吋梳毛, 用手全身摸過, 即使有牛蜱移除得快, 隻蜱都未必會夠時間將毒素散播; 4-6月係蜱虫嘅活躍期, 真係要小心D囉!
琴日同老公帶埋新工人姐姐一齊, 帶3隻豬仔去寵物公園玩, 本來早上有毛毛雨以為唔去得喇, 但食完午餐見雨停咗, 就決定起行, 希望天氣唔係咁好, 幸運嘅可以好似上次咁, 公園無其他狗狗嘛!
但今次無運行, 仲第一次遇見大狗, 有兩隻巨型雪撬犬呀, 當佢哋見波波喺車仔入面狂吠, 齊齊向住我跑過嚟, 我嚇到腳都軟埋, 好彩有老公擋喺我前面咋!
星期日工人姐姐放假, 無姐姐喺度我仲得閒, 唔使教煮餸, 夜晚出去食飯; 真係世事無絶對, 無姐姐幫手我仲多咗時間!
希望姐姐快D掌握到煮餸方法, 快D上手我就安樂晒!
咁多日無寫blog就知我幾忙, 日日都攰到死, 無工人姐姐幫嗰幾個月都好少自己煮食, 大都係出去; 依家姐姐嚟咗, 完全唔識煮食, 正確講係佢識煮嘅我唔啱食, 就要從頭教起, 每款餸菜要示範一次!
每日都示範, 即係變咗日日要我煮, 最憎烹飪, 好死; 希望呢個姐姐catch up快D!
新姐姐正式工作第一日, 算係中規中舉, 可能我已經將要求降低, 佢要關埋門午睡我都由得佢囉, 抱住幫輕吓嘅心態, 一切唔會再倚賴, 好多嘢自己做番!
不過從頭train一個新人真係好攰, 攰過自己做100倍!
真係比近日嘅天氣玩死, 早幾日熱到唔可以無咗冷氣, 不過3隻豬就麻麻哋, 個廳一開冷氣, 對twins就匿咗入房瞓床仔, 達達又噴晒鼻水猛打乞嚏; 唔通真係年紀大咗受唔住, 其實每次帶佢哋睇醫生, 一聽到醫生強調佢哋嘅年紀, 暗示咁嘅年紀就會多事, 我就渾身唔快意!
今日帶波波返太平道診所覆診, 醫生檢查過話波波好咗好多, 主要摸佢嘅淋巴無上次咁腫, 認為佢身體係某地方有發炎, 可能係輕微中耳炎, 可能係牙仔發炎, 導致佢耳水不平衡, 所以上次食咗抗生素有幫助!
今年時間過得好似特別快, 一轉眼就到復活節喇, 可能今年農曆年喺2月, 好似過完年無耐, 一瞬間又到復活節啦; 當然少不了影我嘅主題相, 但今次用咗好短時間, 明知佢哋唔鍾意, 係都要強佢哋所難, 係我唔啱, 所以都識做D, 快快手影少少算喇; 以前過一個節日換幾個佈景, 此情不再啦, 3隻豬年紀大咗, 無耐性喇!


text:
生煎鍋貼 - 都幾多肉汁
干扁四季豆 - 越食越鹹
排骨粗炒 - 好油呀 同埋無味嘅
( 22-JUN-2014 SUN )
今朝 10 點 15 分自然醒 之後都起身食早餐 lu ~
去太興食早餐 好感恩等 5 分鐘已經有位 因為初初諗住等好耐呢 ~
超級大碗 食極唔完咁 @@
食完就番屋企抖陣 沖埋涼就陪媽咪去飲茶喇 又食食食 哈哈 ~
諗住媽咪都係黑臉架喇 但今日又無嘢喎 仲猛咁問我食咩食咩 同尋晚係判若兩人 所以同媽咪 12 點半飲到 2 點半 再陪佢買衫啦 之後我番媽咪屋企 媽咪就去做運動 ~
原來已經 3 點半喇 今日我帶埋電腦上媽咪屋企 resize 相 太專注整相 真係有 d 想嘔 ~
媽咪 4 點幾都番黎 lu 咁傾下計 之後佢沖涼整嘢 我就繼續整相 想快 d 搞掂 ~
差唔多 5 點半 電腦嚿電差唔多用完 話得 23 分鐘用電量喎 雖然仲未整完 不過我都差唔多收工 但其實濕電點解會用得完囉 因為里奧大人特登叫我帶濕電 咁就一定唔驚無電家嘛 奇怪 一陣問下佢先 ~
打比里奧大人想食咩 佢話想去上海婆婆食排骨炒粗 咁是但啦 我差唔多 6 點 15 分都去到 咁即刻 line 里奧大人話到咗啦 不過都知佢無睇 line 喇 因為我見到佢行另一邊 仲要坐低添 我即刻叫佢過黎坐呀 ~
叫完嘢食之後 我即問佢點解電腦會提我用電量只得 23 分鐘嘅 佢話無可能喎 但我插得啱架喎 之後佢問我有無插插蘇呀 嘩哈哈哈哈哈 係無嘅 唔怪得會用哂 d 電啦 實在太論盡喇我 哈 ~
食完就去百佳買雪糕 之後番屋企喇 ~
今晚 11 點半要瞓 好在都眼瞓 呵 ~


text:
( 18-apr-2012 wed )
woo 星期三喇 又涼咗咁噃 雖然天陰陰 好在無落雨 ~
早餐食奶醬多 + 咖啡 齋齋地都唔錯 ~
忙咗陣又等食飯 lu 家姐今日都係 S/L 所以陪我食 lunch 喇 食完再去一田行陣 ~
沙律
麵豉湯
特級牛柳粒定食
吉列豬扒飯定食
我諗住買呢 d 餅乾比里奧大人食 拎咗 3 款唔同味 咁知道里奧大人鍾意綠茶味 所以買多筒 因為都好抵嘛 $6.2/筒 之後家姐細細聲問我係咪拎住 3 筒唔好 所以買 4 筒 我話有咩唔好 之後我知咩事啦 以為好似拎住 3 支香咁呀 痴線咩 我覺得真係好抵買 所以買 4 筒囉 其實想買多 d 架 不過無帶環保袋咋
我之前買過一包唔同味 脆卜卜超正 但呢隻味就未試過喇
食到好飽啦 做咗一陣嘢都好 d 但做完就黎料啦 超眼瞓呀 ~
尋晚食剩 d 雞 咁當然唔好浪費啦 最正係唔駛買餸嘛 ~
里奧大人見客 所以今晚 7 點就番到黎喇 同佢一齊食飯超開心呀 ~
是日懶餐 - 馬拉盞雞絲炒飯 + 素翅粟米蛋花湯
馬拉盞雞絲炒飯 - 用馬拉盞炒真係好惹味 依家我最愛嘅醬料就係馬拉盞喇 ~
素翅粟米蛋花湯 - 加 d 素翅無咁悶 不過次次加咗素翅嘅粟米湯都好似好杰咁嘅 ~


text:
2016年4月16日星期六
Prater遊樂場250週年
Wien Museum有個專題展覽.
地標
以前有花車巡遊. 因為250週年,今年會復辦.
睇見呢啲展品,好遺憾荔園,啟德遊樂場啲嘢冇入博物館.
以前有坐小火車環遊世界.
小火車就冇,只保留咗啲場景.
小火車仲會經過啲故事場景.但係呢個我只聯想到啲乜乜鹹濕醫生俏護士.
太黑,相中有睇唔到嘅攤位遊戲物品.
二次大戰時呢度炸剩摩天輪個框.
24 則留言:
香港的東西,只能憑相片或人腦去回憶!回覆刪除
只聯想到啲乜乜鹹濕醫生俏護士....呢個展品真係唔明解喎.回覆刪除
骨灰龕位都勁貴,邊仲有位放超大件嘅遊樂場物件.回覆刪除回覆
政府咁多地,起個倉容乜易呢.刪除
哦!!!!!原來你睇過鹹濕醫生俏護士!!!!! :))回覆刪除
加埋隻骷髏骨頭鹹濕鬼,係人鬼戀定三角戀故事呢? :p
你會去埋花車巡遊嗎?回覆
你唔講差啲唔記得有套片叫“風流軍醫俏護士”㖭……回覆刪除
不過我都唔記得有冇睇過?
環遊世界, 係咪似深圳個世界之窗?回覆刪除回覆
呢個差好多,只係睇我影嗰啲模型㗎咋.刪除
睇到你句"鹹濕醫生俏護士" 即刻爆笑左出黎回覆刪除
珮夫人
荔園,我諗起綠箭同餵大笨象食蕉回覆刪除
咁個復刻版遊樂場幾時會開?到時去直擊下喎....回覆刪除
到時花車巡遊唔知會唔會又拎個俏護士出來?!XXXD回覆
復刻版遊樂場其實仲喺度㗎.啲遊戲我估都有幾十年.刪除
冇啦.
鹹濕醫生俏護士,唔知關乜事啦,哈哈~回覆刪除
係班小農思維中 , 係冇博物館呢樣野既 , 就如同佢地認為歷史完全唔重要一樣.回覆刪除回覆
完全唔重視歷史嘅保育.刪除


text:
咁第一個行程就改為前往貓鼻頭,哩到可以睇到好長好長嘅海岸線,都幾靚咖!
行上去觀望台睇得重清楚呀!
當日都幾大浪呀!
逗留咗大半個鐘就離開.行埋公園內嘅小店,無咩好特別嘅嘢吸引到我買.
跟住就返上車準備去墾丁大街.哩間就係今次坐嘅旅遊巴,台灣啲旅遊巴好興用兩層啊!
哩條街係墾丁最旺嘅地方,雖然話天兔迫近,但當晚嘅天色重好好啊!
街道兩旁開滿攤檔,有好多不同嘅小食.
不過我哋哩晚有包晚飯,而且哩到啲小食唔係好啱我胃口,而買嘅記念品店好似間間都差唔多,所以都無咩收獲.最後只係飲咗杯木瓜奶.檔口太太問我哋幾時嚟,我話剛剛到埗,佢即刻話我哋唔好彩,聽日會大風大雨,好多地方會因海水倒灌而水浸,我哋咩都玩唔到喎!
唉!如果天意要咁安排我都無辦法啦!一切聽從天意啦!
差唔多時間就行返去集合地點去開飯.天色都開始黑啦!
我哋就係喺哩間高山青飯店開飯.
因為團體餐都無咩特別,所以無咩影相. 食飽飯後再比多個半鐘我哋行,但因為我同大笨蛋都無咩想買,而且亦開始落雨,所以我哋留咗喺哩間飯店嘅大堂上網,因為佢有wifi而且速度都幾快.
九點就坐車返酒店,哩一刻開始感受到天兔迫近,因為除咗落雨外,係好大風,我把遮都差啲吹爛.
今次係住墾丁六福莊渡假旅館,我強烈見意如果有得揀都唔好住哩間酒店,首先係佢都幾舊,下面張相係第二日返酒店時係車上面影,因為之後都大風大雨,無機會行出酒店外影相呀!其次係佢嘅設施唔係好足夠,以一間渡假酒店嚟講,佢真係嘛嘛哋囉!
浴室浴缸好似唔太乾淨
基本設備齊全,每日都有一枝水供應.
不過最重要係我哋帶咗自己嘅router去插咗線都無辦法上到網,後來先知原來自己帶嚟嘅router係唔得,要喺櫃台借酒店嘅router先可以用,但當我知道嘅時候酒店嘅router已經借晒啦!都估到啦!淨係我哋哩團都用咗80間房,一半人去借都無晒啦!於是哩晚就叠埋心水早啲瞓,第二朝早啲去浸返個三溫暖先!


text:
床上濕車
Tommy同 Lavina如入無人之境, Tommy話:「拍呢場大家都好投入, Lavina亦交到戲,大家覺得我狼,咪即係拍得好囉!我知好多人話我似曱甴,點都死唔去,我唔介意人哋咁講,我計劃緊 E-Kid's重組 o架!」
永冇底線
1萬蚊硬啃床戰 LAVINA:好想喊!
打正旗號靠剝搵快錢嘅 Lavina(鍾蕙芝),自飛甩洗底轉型 Rainbow(胡心諾)後市場大萎縮,惟有愈去愈盡博反彈.
要收復失地, 22歲 Lavina更實行益街坊,以 1萬蚊幫前 E-Kids成員 Tommy(阮民安)拍咗個超激 MV,剝剩底衫褲不特止,仲喺床上碌來碌去濕吻兼要捱 Tommy狼爪,玩到咁盡,委屈到想喊嘅 Lavina話:「要畀其他導演知道 Lavina其實好多嘢都肯做.」傻女,拍殺人戲都唔使真係殺人 o架!
早前 Lavina着住性感束胸衫孖住林雪同 MC Jin幫 Tommy新歌〈 Men's Talk〉拍 MV,咪以為 Lavina扭吓跳吓交行貨,查實 Tommy仲秘密搵咗 Lavina拍另一首慢歌 MV,搞埋床上激戰先係好嘢!
手多多
難得 Lavina咁配合, Tommy隻手仲輕輕搭住佢敏感部位, Tommy話:「咁激情係咁 o架啦,都係拍戲啫!」
摸 pat pat
除低婚紗冇裙襬阻住,順手摸埋落 pat, Lavina話:「其實我想話畀人聽,我都可以拍戲,希望有人留意我演技啦!」
忽然好驚
MV最激嗰段係講 Lavina試谷胸婚紗畀 Tommy睇,望住三圍 34E, 25, 36嘅 Lavina,就快 30歲嘅 Tommy睇到起晒火到要一邊濕吻一邊隻手唔規矩.又要剝又要捱抽水, Lavina今次都係收友情價 1萬蚊搞掂, Lavina話:「我唔覺蝕底呀!之前我仲畀香口膠 Tommy食,點知到埋位時突然間好驚,好想喊,當時自己講『唔好俾心理關口攔住自己,要畀其他導演知道 Lavina其實好多嘢都肯做同做到』最後兩三 take就拍完喇!」
Lavina要過心理關口博有電影導演睇中,着數晒 Tommy就笑住話自己都有生理關口要過:「酬勞幾多唔好講啦,總之有 5位數字合理啦,我聯絡 Lavina佢好快就應承嘞,首歌暫時未有歌名,個 MV都應該激到出唔到街,不過會喺隻碟度附送囉!今次全力反擊啦,成隻碟用咗 7, 8萬蚊,我成副身家啦!」兩個都要博一鋪,咪益晒班鹹濕仔囉!
秘密添食
故事講 Tommy同 Lavina本來諗住結婚,但前一晚 Tommy發現 Lavina偷食,所以出現呢幕 Tommy懶唔願意樣,噓爆!
激 MV頭炮
之前 Tommy仲搵咗 6位模特兒着睡衣拍〈 Men's Talk〉 MV,意識形態十足金魚缸, Lavina(箭嘴)喺呢個 MV內雖然只係客串,不過一物兩用都算抵得諗喎.
專攻 o靚模
Tommy一向鍾意搵 o靚模合作,早前就請咗女神周秀娜拍〈一世朋友〉 MV,仲要玩到面貼面懶深情, Tommy話:「我都有考慮過 Chrissie嘅,不過今次想有啲新鮮感,所以搵 Lavina囉!」
Lavina交投淡靜
Lavina之前搏到盡,上年勢勇頻頻出騷搵錢,可惜佢胸前條事業線幾長亦睇到盡,加上今年同 Rainbow拆夥後連孖妹誘惑都冇埋.由 2010年頭至今, Lavina除咗年初有兩個西九龍中心活動收到 2萬蚊外,其餘都係去首映襯吓就算,不過 Lavina話:「唔係冇 job接,而係準備緊新嘅寫真集,出埋呢次應該會唔再性感,準備改形象拍戲.」不過形象呢家嘢,好難改喎!
孖妹拆夥
早前 Lavina拍住師妹 Rainbow,為本刊谷胸戴假髮孖住最後一擊,之後就同 Rainbow各行各路, Rainbow話出唱片,唔知又幾時成事呢?
今年 1月份, Lavina為 ATV節目《財神到》做嘉賓,亞視出名冇水,所以得封 50蚊利是仔, Lavina仲要帶埋化妝 set頭,助手,經理人一齊去, ATV喺大埔咁遠,倒貼呀?《蘋果日報》圖片
MK Tommy溝女勁
咪睇 Tommy染金毛又着窄腳褲成個 MK仔咁款,查實佢溝女好有計,連林小明愛將江若琳同曾經喺電車界叱咤風雲嘅動漫 Maggie李曼筠都同佢拍過拖呀!
食 o靚模
Tommy去年 10月同有翻版徐子淇之稱嘅 o靚模 Debby(曾麗儀)同遊日本, 5日 4夜同一酒店出雙入對,不過 Tommy仍然死撐:「朋友一齊去玩啫!」
嗒師妹
Tommy 06年簽寰宇,經常與師妹江若琳合作拍電影,佢把口口浪過油,氹掂當時仲係新人嘅江若琳, 07年影到佢哋撐枱腳食麵,但江若琳係老闆林小明愛將,兩人地下情玩咗半年就拜拜, Tommy亦俾寰宇 bye埋.《壹週刊》圖片
迷巨咪
07年佢亦迷過另一大胸動漫女 Maggie,兩人拍《愛鬥大》時認識,當時 Tommy成日公開讚 Maggie身材好,又話一見佢就流鼻血,盛傳 Tommy力追,識歎!


text:
噚日,中電002升咗4.16%,全(股票市)場嘩然.一眾公用股分析員被問及中電大升嘅原因時,都個個口啞啞.有一個無奈嘅分析員,仲話可能係因為向中海油買天然氣嘅消息出籠,所以先至會大升,不過聽佢嘅語氣,好似佢自己都唔相信.
孫柏文話, 其實係因為周日舉行咗場特首選舉委員會選舉及其連鎖反應,先至係中電大升嘅理由.大家可能會問:「有關係?」有關係!表面來睇真係冇乜關係,不過,睇深一 層,唔係冇道理.首先,噚日完全冇新聞或公司公布,可以解釋到中電點解大升,不過,噚日係有市場傳聞話,有私募基金private equity想打中電主意.
私募基金係乜?就係一啲好有錢,不過冇投資項目限制嘅基金.私募基金資金來源,可能係大學嘅信託基金,有錢家族,甚至保險公 司.今次,我話私募基金睇中中電喺特區嘅發電業務,有穩定嘅回報,所以喺呢個低息環境之下,想高價買該業務. 咁點解中電想出售特區發電業務?因為嘉道理家族,可能睇到特區政府就快要檢討,特區發電公司一向有嘅利潤保證…sorry,I mean「利潤管制」計劃,而檢討結果可能對特區發電公司不利,所以先至想出售業務畀啲私募基金.
希望嘉道理全數派息
咁 點解政府檢討特區發電公司嘅利潤管制,會對發電公司不利?其實,我哋特區發電嘅利潤管制,一向以來都係發電公司加電費嘅理由.所以如果有用電者要求減電 費,利潤管制分分鐘會冇咗.而喺特區,因電費過高而去投訴得最厲害嘅用電者,就一定係一班冇發電業務,不過有好多喺港島商場嘅大地主.
咁點解政府會聽佢哋 嘅說話,減電費?理由係周日舉行咗嗰場特首選舉委員會選舉,「港島區發電派」候選人失利,「民主派」大勝,僅有嘅「可以講數派」委員就會變得非常矜貴,佢 哋要港島減電費,政府一定會檢討發電公司嘅利潤管制.雖然目的係打擊港島電費,不過,後果就係一竹篙打一船人,中電都會遭殃,所以,嘉道理家族先至想高價 賣盤.結論係,民主派越能威脅曾特首,中電就越會升,中電就會咁變成香港民主概念股!最後如果真係賣盤,我衷心希望嘉道理家族可以全數派息,跟住好似佢哋19世紀喺上海生活嘅Kadoorie祖先一樣,大 手,大手買白銀!


text:
今日開始連公眾假期我可以放5日假,因為阿媽今日放假,而下星期一到老公放假,預留那天幫老爺手整野.
尋日老公話佢同事問〝你想星期六定下星期二O.T.?〞,老公心諗若然選星期六,做唔晒隨時星期一冇得放,老公就選擇星期二,但都逃不過今早收到老公通知明天與下星期二都要返工,唉~又要我一個人過.我就此諗住約熊貓姐姐下星期二去行街,但佢已有約,我唯有自己整下餅喇!
晏晝我落買野食,買餸和雞蛋,買蛋預備打後幾日做孤獨老人阿茂整下餅.我唔多明次次去豬肉檔買西施骨,個豬肉老都會斬開一舊舊,平時斬左一,兩下都叫得切,但今日我又要買排骨,佢個身又遮住左,我以為佢斬緊排骨,點知排骨和西施骨都變成一舊舊,次次都被我叫停唔好斬架喇!都唔明人既心意既.
我返到上去覺得個身有D軟,係好似餓過飢果隻,但我又唔係肚餓啵!突然記起南北杏和蜜棗漏買,我又再次落街去藥材舖買.我執好剛才買回來既野,就開餐,食食下又唔想食,食左野個人就好D.
今晚〝豉椒蒸排骨〞係由老公提意既,我想炒菜心,但條條都好粗,我唔喜歡,所以都係炒通菜,再加多個我與老公都鍾意既〝青紅蘿蔔湯〞,咁就Perfect嘞!
頭先娣婦來電肥仔明天要返工,所以我明天與她一齊帶阿B去〝協康會〞上堂,明天1點到回去湊阿B去食晏既地方等娣婦.食飯時肥仔來電,佢問我明天帶阿B返完學有咩做?又問我夜晚出唔出街吃飯?我煲左湯預留埋明晚,佢叫我帶埋出去飲,唔係掛!去肥阿哥到食都得架!老公話唔好,因為佢怕夜放,然後又要趕來,好~就此了結.
老公話個〝青紅蘿蔔湯〞甜得滯,通菜靭,最好吃都係個〝豉椒蒸排骨〞.老公食完飯,我食緊粟米時,老公問我〝我塊面係咪好青丫?〞,我唔知啵!都冇戴眼鏡,雖然,我近視唔係好深,不過,有省光濛上加濛.
今晚咁夜既?做〝蘇 Good〞都未洗完碗,老公入來話幫我洗,我冇理佢拿拿淋洗完出去睇.


text:
2015年4月11日 星期六
猷亨深夜送意粉 劉佩玥讚有心 劉佩玥,猷亨,
劉佩玥冇正面排除同猷亨有發展機會,仲要大讚男方好有心,睇嚟佢哋真係好有前途喎. next 1/1 pre 劉佩玥雖然即場已經強調同何猷亨只係朋友. next 1/1 pre 但觀乎佢冧到爆嘅表情,好難唔令人覺得佢哋有發展機會咯. next 1/1 pre 喺何猷亨探班期間,劉佩玥表現非常雀躍,喺傾偈期間,仲有含羞答答咁摸吓何猷亨手仔,感覺仿如清純少女. next 1/1 pre 而喺品嘗宵夜期間,雖然只係一碟外賣意粉,但由於裏面滿載住何猷亨嘅「有心」,所以阿Moon食碟意粉都冧過人,唔講仲以為佢嗒緊糖. next 1/1 pre 劉佩玥同猷亨傾偈時手舞足蹈. next 1/1 pre 何猷亨驚見現場有記者後,即時九秒九走人,個表情仲相當愕然. next 1/1 pre 劉佩玥樣靚身材正,更難得嘅係,貴為女神嘅佢,一啲都唔拜金,仲話筍盤嘅定義唔係好錢衡量,好脫俗呀! next 1/1 pre 港姐劉佩玥被《好報》獨家直擊於拍劇期間,獲賭王四房次子何猷亨探班兼送上意粉醫肚,關係良好.行蹤敗露的劉佩玥,為免二人關係「見光死」,「護苗」下放聲氣指與對方「做朋友先」,但不禁大讚對方「好有心」.《東網》事後致電劉佩玥,她直認與何猷亨是早前於活動上認識:「當晚佢喺附近食嘢,順便過嚟探我班同買啲嘢畀我食.我都好開心,覺得呢個朋友好有心.(追你?)唔係,大家係朋友.」女神金句:筍盤唔係用錢衡量再問二人有否發展機會,她未有正面回應,亦沒有排除發展機會:「暫時自己都冇諗呢啲嘢,公司都畀好多機會我,專注工作.(嫁入豪門?)無諗過呢啲嘢,無諗過要嫁個有錢人,自己認為筍盤定義唔係用錢去衡量,最重要溝通到同錫我,就算好有錢但唔錫我又溝通唔到,夾唔到,咁都無用.(要加深認識?)大家都有共同朋友,慢慢做朋友先囉.(家人八卦?)都無,無問呢啲新聞.」


text:
鐘意周圍揾野食同煮野好唔好食其實無咩大關係. 不過難得我同S都幾鐘意煮野食, 一黎可以慳錢, 二黎煮野食都係幾好嘅拍拖活動. 我地煮過:
S:
雞蛋燜五花腩
忌廉蘑菇湯(唔係罐頭湯)
Carbonarra
煎藕餅
Ravioli
乾扁四季豆
沙薑雞脾
Scones
Flapjacks
G:
蒜茸西蘭花
蝦醬蒸豬頸肉豆腐
煎牛扒+蒜茸本菇
沙爹牛肉粉絲煲
蒜茸牛油焗龍利柳
砂窩雲吞雞
豆瓣醬蒸排骨(本身諗住用麵豉, 但係用錯左)
加埋一齊煮嘅求其菜煲同埋電飯煲蕃茄飯, 其實我地勉強都叫煮到d自己食得落嘅野食.
今晚有機會煮飯, S屋企又有焗爐, 一於整個焗葡國雞飯
材料
一塊雞脾肉
一個中型薯仔
兩條紅蘿蔔
幾粒鐘前煲起嘅飯
3隻蛋
兩包李錦記葡汁四蔬醬
一細罐椰汁
4塊芝士
1. 雞脾肉切bite size係咁意醃一粒鐘
2. 薯仔, 紅蘿蔔切再細粒d.
3. 多油, 大火, 落蛋, 係咁攪, 落飯炒到乾身, 咁就會有蛋絲之餘仲粒粒飯有蛋汁, 唔洗落豉油因為之後有葡汁. 放入焗盤備用.
4. 開火, 落油, 煎雞脾肉, 煎到兩面金黃色, 落薯仔/紅蘿蔔, 再落埋兩包葡汁, 半罐椰汁, 落少少水, 唔好比佢乾, 擒鑊蓋煮, 煮到薯仔同紅蘿蔔淋, 就落埋d椰汁, 唔夠味就落d鹽. 熄火淋上炒飯面.
5. 落埋芝士, 入焗爐250度焗到芝士溶, 搞掂.
個人覺得幾好食, 紅蘿蔔同葡汁好夾, 炒飯堅有蛋香, 不過都有d野可以做得再好d, 例如應該煮多d汁, 焗起黎無咁乾, 薯仔都可以少d. 最後入焗爐要擺上層近d發熱線, 如果唔係點焗都唔會溶到d芝士.


text:
一講金秀賢諗起都敏俊,而家有多一個索女,叫呢個名至少有一個共通點,就係長腿!
日韓到會
女版金秀賢 有排復仇
際遇嘅嘢好奇妙,運氣話嚟就嚟,憑住一部作品,可以一夜走紅,蜚聲國際,好似金秀賢.
啊,我講緊嘅,唔係做《來自星星的你》外星人都敏俊嗰個金秀賢呀,係《復仇者聯盟 2:奧創紀元》飾演生物細胞專家 Helen Cho嘅韓國索女金秀賢( Claudia Kim)呀.
同男神撞名,曾經為金秀賢帶來不便,不過而家水漲船高,成為國際女星,角色未死,喺 Marvel往後作品亦有重要性,有排玩!
改四次名
女版金秀賢已經 30歲,畢業於梨花女子大學國際學部,身高 177cm,典型 model咁嘅身形, 2005年喺韓中 Super Model選拔大賽奪得第一名,之後接拍過多個平面廣告.一心想做演員,出道之後開始以尤利兒呢個藝名接拍電視劇, 2006年憑住電視劇《遊戲女王》奪得 SBS演技大賞新星獎,當時男版金秀賢仲未出道,女版金秀賢以為星途一片光明,咪用番原名囉,打算全職投身電視圈.可惜發展平平,仲跑出一個同名同姓嘅男演員,人哋迅速走紅,佢為免混淆,只好改叫秀賢,不過事業依然未見起色.喺韓國無機會,唔夠後起嘅妹妹仔爭食,於是把心一橫去外國發展,去得外國仲叫金秀賢?改個好聽啲嘅英文名,就係 Claudia Kim喇!
暗戀雷神
金秀賢喺大學讀國際研究,從小喺美國生活,英文完全難佢唔到.上年,參與演出《 House of Cards》出品商 Netflix的美劇《 Macro Polo》,其間喺美國不斷試鏡,包括《復仇者聯盟 2:奧創紀元》.據知試鏡嘅有成 40個女演員,當中更加有一線阿姐,個個都想爭取機會加入英雄大家庭,最後中選嘅竟然係名不見經傳的 Claudia Kim?吓?邊位呀?導演喬斯溫登之前講過,《復仇者聯盟 2:奧創紀元》第一場戲喺韓國開機,需要一個韓國女演員做 Helen Cho,見到 Claudia外形已經覺得好適合,加上一口流利英文,簡直係不二之選!喺電影入面飾演科學家,俾奧創逼佢製造出幻視,更加有少少暗戀雷神嘅感情線,令人留下深刻印象.拍完呢套荷李活大片,相信片約會陸續有嚟!
轉戰海外
金秀賢喺《復仇者》入面戲份唔少,但唔需要超凡演技,只要靚靚女女企喺度講台詞.呢類型嘅花瓶角色,佢喺韓國都做唔少,喺《逃亡者 Plan B》中扮演秘書,一年後喺電視劇《 Brain》中扮演富豪千金,仲有《七級公務員》嘅間諜,基本上都只係三,四線,佢都毫不吝嗇美好身材,甚至以性感水著上陣,非常搏殺.不過時移世易,金秀賢今日炙手可熱,身價漲升幾十倍,以前佢拍平面廣告,名都無,而家佢就可以同元彬合作,仲成為國際化妝品牌 Bobbi Brown嘅代言人,風頭一時無兩.嚟緊金秀賢會返美國,繼續拍攝《 Macro Polo》第二輯,有傳韓國有好多電視台都想搵佢拍戲,可惜要等到下年至有期,唔知遲啲有無機會見到兩個金秀賢合作呢?


text:
49期字花語
字花語
突然聽到,呢把聲
黃靜/
我記得嘅係……
作為家族最後一代, 奧雷里亞諾好悽涼咁見證住自己啱啱出世嘅BB 畀螞蟻食到得返層皮嗰刻,佢突然領悟到佢用盡畢生精力去翻譯嘅羊皮手卷原來早就預示晒全個家族所要遭逢嘅命運,而喺嗰一刻,佢見到百年歲月中嘅日常瑣碎事情就同時出晒嚟.我意思係話,咁樣嘅一個經典收結,佢留畀我哋嘅一段永垂不朽嘅情節,到依家佢離我哋而去啦,一切嘅謎底已經揭開, 一切嘅暗示全部破譯, 但呢一刻,你明唔明?我意思係你明唔明我講緊乜?
你唔會話唔明, 但你覺得有啲怪, 你覺得怪,唔係因為對我思維理路嘅陌生,而係我唔係喺度寫緊嘢,而係喺度講緊嘢,因為書寫從來就係口語嘅記錄,所以你用對眼讀到嘅文字永遠亦只能喺將我要講嘅嘢嘅一刻delete 咗咁, 其實每次到你睇到我寫嘅嘢時候, 好多時,我已經唔係咁諗,但你以為我仲係咁諗.咁樣,又有咩嘢意思呢.
但我上面講嘅呢段, 係想話, 其實閱讀文學,始終係一種破譯嘅過程,當你嘅破譯頻道tune 到你自己本應最為熟悉嘅母語時, 你會覺得有少少突兀同時又有少少溫馨.但你話事實又唔係喎,呢種講同讀之間嘅距離你已經好習慣,你覺得唔係呀,佢畀到更大嘅空間你去沉澱,細味仲好啦.
所以到而家,我手寫我口,你反而會覺得怪怪哋,覺得認唔到我.又或者,你一路揭落去,睇到呢期雜誌嘅三部分名稱改成廣東話,然後你再𥄫到台灣楊雨樵針對文字之源嘅老作,之後又讀到鍾玲玲嘅對文學嘅終極解構,話唔定會覺得本雜誌再怪啲.當然呢種感覺牽涉到你對呢個主編語同呢本雜誌嘅期望,亦都同我嘅寫法有關,但係,就係咁樣,你就可以開始留意得到文學嘅另一種可能性,又或者咁講,當大家重新攞返呢本書出嚟讀,即使你未曾睇過呢本書,即使你對大家係咪因為呢個拉美大作家過世分明喺度抽緊佢水都無乜所謂,你同樣會突然發覺,裡面講故仔把聲呢?都好鬼熟口熟面喎.
是期專題名為「你講乜話」,副題亦加上Toward a Cantophone Literature, 除了穿鑿附會借用後殖民理論名著書名Kafka: Toward a Minor Literature 以強化本輯的西學書卷氣,同時亦挪用其後學理論之主體性政治之含義,表明一種比港獨更唔可能出現嘅語系獨立意識;就因為唔可能出現,但大家亦將會繼續咁寫,所以就有待生成.所以一切一切,都係翻譯嘅過程,由我哋永遠無法忘懷既馬奎斯魔幻現實主義小說經典場景,到我哋生活裡面嘅思維,對話,自白或夢境裡面所曾滲雜住,以至可以不斷書寫,嗰啲既屬於呢個地方又只可能屬於呢個地方嘅,我哋嘅語言.


text:
蛇仔媽同蛇仔爸育兒方面最一致的一點
就係覺得識游水好緊要 (尤其是男仔添)
所以一滿3 歳的這個暑假
就學游水吧
蛇仔爺爺有個要好的朋友是專業游泳教練
蛇仔爸本來是想請uncle 單對單授課
但蛇仔媽卻認為蛇仔明社交方面唔叻
更應該join 啲一班人教學的
而uncle 佢係幫人操水嘅魔鬼教練
佢嘅意見係咁細嘅小朋友可以先去泳班
而懶懶的蛇仔媽對那個門派的泳班是沒有深究
地點近, 時間上manageable就ok
7月份的第一個星期日上第一堂
之前幾日已洗腦式咁講咗佢知去學游水
而當日又真係比我想像中順攤
同檬檬哥哥一齊學
雖然笑住, 但睇得出佢顧作冷靜, 睇佢揸實個拳頭就知
自己入咗閘, 家長在閘外
連嗰少少笑容都冇埋 (HAHA)
小朋友自己入泳池, 家長由另一條路去觀望區
見到蛇仔明自己行入去, 大個仔喇
跟教練做熱身
第一堂都係踢吓水
同埋學吹氣
蛇仔明表現一路都比蛇仔媽預期的好
因為佢返學都喊咗成個學年咁滯
我以為佢游水第一堂會喊到拆天同樹熊式夾實我
一小時的課, 可能到後尾開始攰
蛇仔明終於按捺不住喊, 但係唔係爆喊嗰隻, 係飲泣嗰隻
落堂喇, 陰公豬樣
回家路上蛇仔明keep 住個嗲豬樣
蛇仔媽又進行洗腦話"好叻仔喎! 游水好好玩喎~~~"bla bla bla
蛇仔明回應係: 媽咪我唔鍾意游水
蛇仔媽內心一沉
因為蛇仔媽知道, 往後的游水路會好艱辛~(灰)
7月9日第二堂
為期一星期的洗腦明顯唔work
蛇仔明一早起身就話唔去游水
等待入閘時已苦瓜乾咁面口
入咗閘仲想想哋喊喇
呢啲位蛇仔媽扮見唔到嗱嗱臨去觀望區等
蛇仔明行入游池時已經喊到索晒氣咁
但雖然喊住, 但對腳又好乖咁跟住教練去
場面搞笑
結果第二堂成堂好似有片苦瓜乾漂浮喺水上咁
要讚賞嘅係教練對小朋友有耐性
落堂後都會搵位讚賞吓小朋友
又奬賞小糖果俾小朋友
即時開心晒
7月16號第三堂
洗腦有少少效
至少入閘前係歡容的
入咗閘都係有些少不安同緊張
開初一切都ok, 終於唔喊
仲有啲笑容添
做完呢個浸頭之後
都仲似乎ok
跟住回望蛇仔媽就開始嚟料
嗲嗲豬想喊咁
跟住就真係喊咗
唉~
落堂又開心返
回家路上問佢做乜喊
蛇仔明又答得頭頭是道 :我驚丫嘛
但其實佢平日係唔怕水架喎
同佢去玩水, 佢成個浸住都唔驚嘅
蛇仔明就係咁嘅一個小朋友
好先入為主好硬頸
佢第一堂就認定咗"游水唔開心"
就要花超多超多時間去調整返.......(累)
7月30號
為咗讓蛇仔明有好心情去學游水
當日一早特登帶佢去做啲開心嘢
去咗睇Finding Dory早場
又apple juice 又燒賣咁 ($30得10粒, 堅貴)
只想你keep 住好心情
根據過往經驗, 太早到場
太多時間去胡思亂想
係好容易喊
所以嗰日睇完戲仲去行咗一陣燒吓時間
但結果遲到
hahahaha
初初都ok 喎
有啲笑容
游起上嚟都似模似樣
但每次一望見媽媽又喊
咩事呀你?!?!?!?! (angry mode 啓動)
最後落堂, 又好似冇事咁....
8月6日
起床都仲係話唔要游水
但進場時又好似心情大靚咁
十足奧運選手進場
但又唔知點解諗諗吓喊咗
唉
蛇仔媽好忟憎
控制唔到自己地去嬲
明明就唔怕水
都唔知佢喊乜
終於一小時後上水
蛇仔媽想開口鬧爆蛇仔明
但教練給我一個眼神停咗我
然後俾蛇仔明一個大大的擁抱
讚佢踢水叻, 吹泡泡都有好大進步, 如果下次唔喊就好叻好叻
好正面
蛇仔媽即時對自己的冇耐性好慚愧
是的
大人覺得好容易, 好no big deal 嘅事
在小朋友世界可能係好大件事
要多多從這小小心靈出發
好罷
游水呢個項目
就等媽媽同你一起克服佢
加油~


text:
原來地點係“西貢萬宜水庫西壩”,隔離係創興水上活動中心,果然如導遊所講,好山卡啦,除左行嚟,只可以搭的士,最近都要搭$4x,你話平時點會嚟點會嚟~
既然人地免費車我嚟,點都要介紹下,現場有幾件觀星儀器,有方便你瞓低睇星嘅座椅,同埋大量腳架,比你自携望遠鏡時set上去....
睇左一陣,悶呀~
突然見到隻怪蟲,即刻離隊,影佢九條街,原來佢隻翼爛左呀,唔怪得之剩係行唔飛啦!因為想截停佢影,用對鞋截佢去路,點知佢爬上我隻鞋,輕輕帶返佢落地之際,聽到隔離有個約十歲𡃁仔weewa鬼叫,問:你唔驚咩?跟住仲驚到走埋,而家D細路係咪咁屎呀;我就唔驚兼覺得非常靚啦!
話時話,呢隻係咪蜂嚟架呢?有無人識呀?
既然離左隊,就一去無回頭啦,見到個靚草地,走去影啦;原來美麗嘅背後係左左右右都係牛屎
有牛屎就即係有牛啦,行左一陣,見到啦,好大群,有幾十隻,牛就真係有D驚喎,離遠影啦,但得枝wide angle影唔到,胆粗粗行埋D;現場好多白鷺,如果有長鏡影白鷺企喺牛背就好啦,就係咁,我決定買番枝長鏡
盡量走近D無角嘅細牛嚟影,點知有隻突然走過嚟,似乎係想玩,但反而嚇左我一野
原來牛同人一樣,有D離群孤令令一隻嘅孤獨精,呢隻黑牛,不停食食食,見佢過馬路,去邊呢?我梗係跟啦,原來係去湖邊飲水呀
喺香港,我諗都好難有第二片呢D牛間靜土呀,呢度人唔犯佢,佢又無阻人,又一大片草地加個湖,牛間天堂啦~
睇下,係萬宜水庫西壩頂望番落去,環境幾正
ps:出去時明明好天,去到變左陰天,激死呀


text:
2010年3月25日
我的黃金歲月-在裕民坊
人生最黃金的歲月,就在官塘的大街小巷悄悄地溜走了.
時光消逝,但曾經經歷過的,卻深深印在腦海裡.
.
.
知道裕民坊那遍地方,與及隱藏在內要有心地慢慢地領會才滲透出來舊區獨有的豐富人情味,都要被香港政府用一個美麗的藉口,將他一併連根拔起.
頓時無數的回憶,美好的,夾雜著傷感的,湧上心頭…
試問人的情感豈會只像電腦般撳一個delete制或索性重新format過部電腦那麼簡單就可以刪除掉嗎?
小時候, 可能係大女又文靜(事實係唔多講野而弟弟們還小)既關係, 爸爸總喜歡帶住我周圍去,食過晚飯, 爸爸好多時都會帶我到裕民坊巴士總站, 那時嗰處仲係 一塊空地, 有人打功夫, 賣鐵打藥, 爸爸會買個雪梨畀我食, 我唔係鍾意食雪梨, 而係好恨睇佢超快摩打手批雪梨皮既表演
在裕民坊巴士總站, 舊樓樓梯腳有位亞伯收錢幫人寫信, 我小時候陪媽媽去幫櫬佢, 難道媽媽要講啲秘密野唔比老豆知(?), 佢寫完封信都會代寄埋架
裕民坊巴士總站舊樓有擋褶骨鋪, 十零歲女 , 冇錢又要扮靚, 就要自己動手做衫, 响報紙擋有一包包既紙樣賣, 封面有個靚女著住嗰款衫裙既照片, 內裡紙樣畫左大中細碼, 照住佢嚟裁剪, 剪好啲布料, 要去幫櫬褶骨, 車好件衫裙, 又要去果道配button
有次瞓到朦朦鬆鬆, 被爸爸拍醒問我去唔去銀都戲院睇戲, 佢响銀行做, 成日都有贈券, 同愛國電影啲贈券, 愛國電影會响銀都戲院放映, 有時禮拜日佢又會帶我地一家大細去銀都睇早場, 睇鮑起靜,王葆真啲電影, 爸爸話嗰時鮑起靜好靚, 我覺得依家都係, 仲好親切添, 可能係有加咗啲美好童年回憶既因素在內掛
銀都戲院隔離有間書局, 地面賣文具, 有幾層樓高, 好似叫(官塘書局?), 約人去銀都睇戲, 就約响書局等, 一路睇住書嚟等, 唔覺唔覺都睇左好多書喇, 多謝老闆呀, 後來佢冇做, 轉左手變成(新華書局?) 銀都戲院正面過條紅綠燈有一大片空地, 好多小販, 買平價衫褲, 小飾物等
裕民坊同時有過兩間國貨公司, 中匯同珠江, 中匯啲價錢平啲, 爸爸會帶我地去中匯多, 欣賞下工藝品, 齋睇玩具, 响呢道就可以消磨一個晚上, 最後佢都會買一包包成橙形既軟糖畀我地三姊弟, 因可以一塊塊分嚟食, 大大(大元?)百貨係後來先至有咋, 有家庭用品, 有衣服呀牛仔褲賣, 執笠清貨果時太多人嘞, 太迫入唔到去執平貨添
準姑丈(嗰時佢係呢個身份)有次請我地三姊弟去華都餐廳食西餐, 嗰道黑嗎嗎, 懒有情調咁, 食正式既西餐, 仲係一人食晒一份, 唔洗幾個人分, 真係生平第一次, 爸爸曾經帶過我地去協和街皇上皇食扖餐 只有一碟野有啲扒咁, 幾笑料吓
我地三姊弟雖然年紀細細就識得就住大人個荷包, 我已識睇價錢, 點個7文幾既扒餐, 細弟太細, 照跟我, 輪到大弟, 佢瞪大對眼, 左手义腰, 右手指住我地兩個:”你地好唔啱, 叫啲75文咁貴既, 我要 12文呢個”跟住佢手指指住果個係全餐嚟架, 姑姊準姑丈咁不住被佢天真可愛既舉動笑了出來, 馬上話:”好,好,我地就點呢幾個”嘩, 好其待呀,先嚟麵包, 小碟裝住一啲卷起似小圓筒有坑紋既牛油, 面上仲洒左啲糖粒,細個時都諗左好耐係點整, (依家知嘞,牛油咁硬, 係要用有一排鋸齒既刀响牛油面道刮出一塊塊畀你, 未成小圓筒狀囉), 跟住嚟主菜, 然後甜品, 嘩, 用一個小小既高腳杯裝住, 用一個小匙更筆嚟食, 當然, 大弟果個全餐就多好多碟野, 主菜之前仲有頭盆, 主菜之後又有野飲咁啦, 佢一路食都唔察覺佢多過我地好多碟, 一踏進屋企門口就即刻同爸媽告狀, 話我同二弟食啲75文咁貴既餐, 被爸媽點醒, 原來佢先係食最貴既餐, 以後我同二弟成日以此為笑柄嚟取笑佢
及後大啲就最鍾意上華都餐廳閣樓, 可以待上整個晚上, 幾個女仔傾吓少女心事, 同啲男朋友約會吓咁啦
華都餐廳隔離枝記鞋店,我同佢地個女係小學同班同學嚟架, 媽咪同我都係著4號鞋, 除左去中環萬宜大廈果間山打可以買得到鞋之外, 就要响枝記訂鞋架嘞
(隱約記得好似有個廣告: 皮鞋最靚係山打,山打最靚係皮鞋)
真係…真係太多喇…記得起咁多就寫住咁多先啦相片攝於 2011/2/27 5:55pm-6:20pm : -
官塘裕民坊
4 則留言: